
1. Den industrielle revolution 


Begrebet industrialisering beskriver overgangen fra et traditionelt landbrugssamfund til et 
industrisamfund og de mange sociale, økonomiske og kulturelle forandringer, som var foran- 
lediget heraf. Med begrebet industrialisme menes mere specifikt, at produktionen blev sam- 
let i større enheder, i fabrikker, hvor man anvendte maskiner og mekanisk kraft. Industrialis- 
mens tidsalder er således den periode, hvor fabriksarbejdere overtog arbejdet på bekostning 
af håndværkere. Mens håndværksproduktionen var kendetegnet ved, at arbejdet blev udført 
af en faglært håndværker i hans eget værksted, blev fabriksarbejde udført primært af ufag- 
lærte arbejdere. En anden forskel var, at mens håndværkeren selv stod for hele processen 
fra råvare til færdigt produkt og producerede til en specifik kunde efter bestilling, var indu- 
striproduktionen kendetegnet ved en arbejdsdeling, hvor hver arbejder kun stod for et 
enkelt element i den samlede produktion, og hvor man producerede til et anonymt masse- 
marked. 


Overgangen fra håndværk til industriproduktion var gradvis, og der fandtes mellemformer 
som manufakturproduktion og forlagssystemet, som overlevede længe efter industrialiserin- 
gens gennembrud. Det var heller ikke i alle industrier, at udviklingen af ny teknologi nød- 
vendigvis førte til, at man samlede arbejdet i fabrikker. Men samlet set var de produktions- 
mæssige forandringer alligevel så dramatiske, at man sommetider har beskrevet det som en 
industriel revolution. 


Mellemformer 


«+ Som en mellemting mellem industri og håndværk fandtes manufakturproduktio- 
nen, hvor man også samlede arbejderne på en central enhed, men hvor produk- 
tionen ikke var baseret på anvendelsen af mekaniserede kraftkilder og maskiner. 

« En anden mellemform var forlagssystemet, som var udbredt i den tidlige industri- 
alisering. Her var arbejderen, som håndværkeren, beskæftiget i eget hjem eller 
værksted, men producerede på bestilling fra en såkaldt forlægger, som stod for 
uddelegering af arbejde og råvarer samt salg og distribuering af de færdige pro- 
dukter 


Man begyndte allerede i starten af 1800-tallet at anvende begrebet den industrielle revolu- 
tion om de forandringer i produktionen, som indledtes i Storbritannien i sidste halvdel af 
1700-tallet. Begrebet var inspireret af Den Franske Revolution i 1789, idet man opfattede 
den industrielle revolution som en pendant til den politiske revolution, eller med andre ord 
som den ene af to revolutioner, der var fundamentet for den moderne verden. 


Terminologien er dog i nogen grad problematisk. Begrebet revolution forudsætter en plud- 
selig udvikling og kan vildlede en til at tro, at på et tidspunkt i 1700-tallet forandrede Eng- 
land sig fra et idyllisk traditionelt landbrugssamfund til pludselig at være et smog-fyldt, indu- 
strielt massesamfund. I stedet for at beskrive perioden som en revolution har nyere 
historikere derfor argumenteret for, at industrialiseringen var en langt mere gradvis og lang- 


Elias Schneider ( 000 0 | - Copyright 2024 Systime 


strakt proces. Nogle så endda forudsætningerne for industrialiseringen så tidligt som i mid- 
delalderen. Andre har sat spørgsmålstegn ved, hvor hastigt den industrielle revolution 
egentligt forandrede det britiske samfund, for selv omkring 1850 — dvs. et århundrede efter 
den industrielle revolutions begyndelse — var halvdelen af den britiske befolkning stadig 
beskæftiget i ikke-industrielle erhverv. 


Den teknologiske baggrund 


Industrialiseringen og mekaniseringen af produktionen havde sin rod i en række teknolo- 
giske gennembrud i 1700-tallet. Det var særligt inden for nogle enkelte sektorer som mine- 
drift, jernproduktion og tekstilfremstilling, at anvendelsen af ny teknologi først blev indført. 
Den vigtigste teknologi, som drev en række af de andre teknologier frem, var udviklingen af 
dampmaskinen. Før dampmaskinens udbredelse var de eneste energikilder vind- og vand- 
kraft, hvilket lagde geografiske begrænsninger på etableringen af industrianlæg. Dampma- 
skinen blev den ledende energikilde under den industrielle revolution, indtil nye energikilder 
kom til i slutningen af 1800-tallet. De tidligste dampmaskiner blev udviklet i begyndelsen af 
1700-tallet, men disse var langt fra effektive nok til at opnå større udbredelse. Newcomens 
tidlige stempeldampmaskine fra 1712 opnåede godt nok nogen udbredelse, men manglede 
effektivitet, da den tabte op mod 80% af energien i processen. Det egentlige gennembrud 
kom med den skotske opfinder James Watts videreudvikling af dampmaskinen i 1769. Watts 
maskine forbedrede energieffektiviteten i forhold til tidligere modeller, og desuden udviklede 
Watt en tandhjulskonstruktion, som gjorde det muligt at omsætte energien til roterende 
bevægelser, så dampmaskinen kunne trække andre maskiner. 

Den tidligste dampmaskine, som kom i anvendelse under den industrielle revolution, blev 
udviklet af Thomas Newcomen i 1712. I maskinen blev damp fra kedlen lukket ind i en cylin- 
der, hvorefter dampen blev kondenseret ved hjælp af koldt vand. Det resulterende under- 
tryk tillod det atmosfæriske tryk at trykke et stempel i cylinderen nedad. Med stemplet i 
bund blev der på ny sendt damp ind i cylinderen, stemplet gik op igen, og processen blev 
gentaget. Dampmaskinen var i stand til at drive en pumpe, og den blev primært brugt til at 
pumpe vand ud af mineskakter i England. Det var først med James Watts forbedringer af 
dampmaskinen i 1769, at teknologien blev effektiv nok til at anvendes i andre sektorer, fx i 
tekstilindustrien. 

iStockphoto.com/Nastasic 

Et andet teknologisk gennembrud i begyndelsen af 1700-tallet var i jernfremstilling. Her for- 
bedredes mulighederne for at udsmelte jern ved hjælp af stenkul (omdannet til koks) frem 
for trækul, som man tidligere havde anvendt med katastrofal afskovning til følge. Stenkul 
havde man derimod i rigelighed i Englands undergrund. De forbedrede muligheder for at 
fremstille ikke blot jern, men også stål, muliggjorde produktionen af værktøj, kedler og 
maskiner til industrien, og på længere sigt jernbroer og jernbaner. 


Det er bemærkelsesværdigt, at det var inden for forholdvis få sektorer, at den industrielle 
revolution slog igennem. En af de sektorer, der især blev transformeret var tekstilproduktio- 
nen, hvor både øget tilgang af råvarer (bomuld) og en stor efterspørgsmål (englænderne 
eksporterede allerede før mekaniseringen uldklæde i stort omfang) betød, at der var et 
potentiale i at investere i ny teknologi. Tekstilproduktion havde traditionelt været udført som 
hjemmeindustri, hvor uld blev spundet og vævet ved håndkraft. Den første spindemaskine 
fra 1764 var hånddreven og også bedst egnet til hjemmeproduktion, men allerede i 1775 
blev denne videreudviklet til den første industrielt anvendelige og dampdrevne maskine, 
som kunne operere med flere hundrede spindler og derfor førte til en stor stigning i produk- 
tiviteten. Det var ikke kun garnproduktion, der mekaniseredes. Den mekaniske væv fra 1784 
samt teknologiske forbedringer i kartning og farvning af tekstiler gjorde produktionen af 
bomuldstekstiler til Englands største eksportvare i begyndelsen af 1800-tallet. 


I 1764 opfandt væveren James Hargreaves fra Lancashire en spindemaskine, som han 
kaldte 'Spinning Jenny". Denne tidlige hånddrevne maskine blev hurtigt videreudviklet, og i 
løbet af 1880'erne blev den såkaldte 'spinning mule' udviklet, som kunne spinde hundredvis 
af tråde og drevet af dampkraft for alvor muliggjorde masseproduktion af garn. 
iStockphoto.com/duncan1890 


Men damp blev ikke kun anvendt i tekstilindustrien. Det næste store gennembrud i den 
industrielle teknologi var jernbanen og lokomotivet, som allerede i 1840 bandt hele England 
sammen. Opfindelsen af damplokomotivet gik tilbage til 1800-tallets begyndelse, da man 
havde brugt dampdrevne vogne til at transportere kul på kortere strækninger, og i 1825 
åbnede den første strækning til persontransport. Jernbanen gjorde det ikke blot lettere at 
transportere gods og råvarer, og muliggjorde migration af arbejdskraft, men den skabte 
også i sig selv industriel aktivitet i form af fremstilling af sveller, togvogne og lokomotiver. 

Arbejdsspørgsmål 1.1 
Kan du: 


. Definere begreberne industrialisering og industrialisme? 

+ Forklare, hvorfor begrebet den industrielle revolution er blevet problematiseret af 
historikere? 

. Redegøre for de vigtigste teknologiske forandringer under den tidlige industriali- 
sering? 


Hvorfor var England først? 


Selv om man kan stille spørgsmålstegn ved, om den industrielle revolution rent faktisk var 
en revolution, er der ingen tvivl om, at den udvikling, som begyndte i Storbritannien i anden 
del af 1700-tallet, var unik. I midten af 1800-tallet var briterne ansvarlige for knap en fjer- 
dedel af verdens samlede industrielle produktion og havde en højere andel af beskæftigede i 
industrien end noget andet land. Men hvordan kan man forklare, at denne udvikling startede 
i Storbritannien? Historikere har lagt vægt på en række forskellige faktorer. 


For det første har man peget på de politiske og samfundsmæssige forhold, som eksisterede 
i Storbritannien. Britiske regeringer førte en aktiv politik for at fremme investeringer. En cen- 
tralbank blev fx etableret allerede i 1694 og gav større adgang til kapital og kredit. Man for- 
søgte også i 1700-tallet at beskytte britiske virksomheder ved at opretholde importforbud på 
konkurrerende varer for at give den hjemlige tekstilproduktion en fordel, ligesom man for- 
bød eksport af industriel teknologi til andre lande for at undgå konkurrence. 


For det andet gav de geografiske forhold gode vilkår for en industriel revolution. Storbritan- 

nien var rig på kul, jernmalm og andre metaller. Kul var en nødvendig energikilde for meka- 

nisering af produktionen, og udvindingen af kul voksede fra 3 millioner tons i 1700 til 44 mil- 
lioner tons i 1845. 


For det tredje må men se på tilførslen af arbejdskraft til industrien. Her var det af stor 
betydning, at den britiske befolkning var i kraftig vækst efter 1750. I hele 1700-tallet vok- 
sede befolkningen fra 5 til 8 millioner mennesker, og i 1851 var der 20 millioner mennesker i 
Storbritannien. Væksten i den britiske befolkning skyldtes dels en øget fødselsrate og læn- 
gere levetid som konsekvens af bedre kost, dels nye muligheder for at bekæmpe sygdomme 
som børnekopper. 


Samtidig med at befolkningen voksede, faldt den andel, der var beskæftiget i landbruget. 
Når landbruget alligevel kunne brødføde en voksende befolkning, skyldtes det, at landbruget 
også gennemgik en række produktivitetsforbedrende forandringer, og her finder man en 
fjerde forklaringsmodel. Som en forudsætning for den industrielle revolution har man lige- 
frem talt om en decideret landbrugsrevolution i 1700-tallet med introduktionen af nye afgrø- 
der og teknologiske nybrud som tærskemaskinen. Samtidig begyndte store jordejere at 
samle deres jord i større enheder, som kunne dyrkes mere effektivt og intensivt end i det 

traditionelle landsbyfællesskab. Taberne i denne landbrugsrevolution var fæstebønder, der 
mistede deres adgang til jord og ofte deres levebrød. Men det var også denne gruppe, der i 
stigende grad søgte fra landdistrikterne mod industricentrene, hvor de udgjorde den vigtige 
arbejdskraftreserve under den industrielle revolution. 


En femte faktor, der kan forklare Storbritanniens førende rolle under den industrielle revolu- 
tion, var det imperium, som briterne havde opbygget siden begyndelsen af 1600-tallet i pri- 
mært Amerika og Asien, og som i 1700-tallet gjorde Storbritannien til en global stormagt. 
Imperiet understøttede den industrielle revolution på flere måder. Det betød bl.a., at man 
havde bedre adgang til råvarer som fx bomuld. Sukker og tobak blev ligeledes importeret fra 
kolonierne og forarbejdet på raffinaderier i Storbritannien, hvorefter det kunne eksporteres 
til resten af Europa. Imperiet betød også, at der var et større eksportmarked for forarbej- 
dede produkter. Kolonierne i Amerika importerede således klæde, metalvarer, jernvarer og 
glas fra England, og handel med imperiet skabte øget kapital, som igen kunne investeres og 
dermed var medvirkende til at stimulere nye industrier. 


Opbygningen af et oversøisk imperium, som startede i 1600-tallet, men for alvor tog fart i 
det efterfølgende århundrede, er blevet betragtet som en vigtig faktor i Englands tidlige 
industrialisering. Både adgang til råvarer og betydningen af et oversøisk eksportmarked var 
med til at fremme væksten i industrien. Det betød også, at den transatlantiske slavehandel 
var en vigtig brik i den industrielle vækst, fordi vigtige råvarer som bomuld, sukker og tobak 
hovedsageligt blev importeret fra slaveplantager. Ligeledes skabte slavehandelen i sig selv 
profit, som blev investeret i britiske industrier. 

The Bridgeman Art Library/Scanpix 

Endelig er der også historikere, der har peget på de kulturelle forhold og fremsat teorier om, 
at der fandtes en særlig entreprenørånd i Storbritannien sammenlignet med andre lande, 
som fremmede innovation og kommercielle initiativer. Den industrielle revolution var jo 
afhængig af, at nogen så mulighederne i den nye teknologi, og var parate til at investere i 
den for at øge deres profit, og i England var det socialt acceptabelt for overklassen at inves- 
tere i industri og handel fremfor pragt og store godser. Tesen er dog svær at bevise, ikke 
mindst fordi det er svært at undersøge, hvad der kom først: Industrialisering eller entrepre- 
nørånd. 


Arbejdsspørgsmål 1.2 
Kan du: 


«+ Forklare forholdet mellem befolkningsvækst og industrialisering? 
+. Vurdere betydningen af Storbritanniens globale position i forhold til den industri- 
elle revolution? 


Den anden industrielle revolution: Tyskland og USA 


Fra midten af 1800-tallet begyndte industrialiseringen at brede sig til det europæiske konti- 
nent. Det engelske forbud mod eksport af industriel teknologi spillede sandsynligvis en rolle 
for, at industrialiseringen først blev udbredt senere her. På det europæiske kontinent var det 
især i Frankrig, Belgien og Tyskland, at man begyndte at opleve vækst i industrien fra mid- 
ten af 1800-tallet. På længere sigt var det Tyskland og USA, som primært kom til at udfor- 
dre briternes rolle som den førende industrination, ikke mindst fordi disse to nationer var 
ledende i udviklingen af ny teknologi og nye produkter inden for bl.a. stålfremstilling, elektri- 
citet og de kemiske industrier. Man bruger sommetider begrebet den anden industrielle 
revolution for at beskrive denne udvikling. 


Udviklingen i Tyskland 


I begyndelsen af 1800-tallet var der ikke noget, der tydede på, at Tyskland ville ende med 
at være en af de ledende industrinationer ved århundredets afslutning. Indtil 1871 var Tysk- 
land ikke en samlet nation, og først med den tyske nationale samling dette år indledtes en 
hastig økonomisk udvikling. En vigtig faktor var, at den nye tyske regering førte en aktiv 
erhvervspolitik med statsstøtte til industrien og opretholdelse af høje toldmure overfor uden- 
landsk import. Man introducerede velfærdsreformer for at holde på arbejdskraften og sikre 
sig mod konflikter på arbejdsmarkedet, og man etablerede et uddannelsessystem med vægt 
på tekniske skoler og naturvidenskab. En faktor bag Tysklands hastige industrialisering efter 
1870 skal desuden findes i det tætte samarbejde, som eksisterede mellem banksektoren og 
industrien. Bankerne spillede en rolle i oprettelsen af virksomheder, og banker var ofte 
repræsenteret i aktieselskabers bestyrelser, hvilket bidrog til øget tillid fra finanssektorens 
side og dermed større villighed til at yde lån til nye investeringer. Det tyske opsving var også 
båret frem af store virksomheder sluttet sammen i industrielle karteller, dvs. sammenslutnin- 

ger af virksomheder inden for det samme felt, der kunne samarbejde om produktion og pris- 
sætning. Sådanne karteller var forbudt i mange andre lande, fordi det hindrede den fri kon- 
kurrence. Resultatet var spektakulært: I perioden 1870-1890 steg den tyske kulproduktion 
fra 38 millioner tons til 89 millioner tons; og produktionen af stål voksede med 700%. 


Udviklingen i USA 


På den anden side af Atlanten gennemgik USA ligeledes store forandringer efter 1850. Man 
kunne forledes til at tro, at USA's industrialisering ville følge hurtigt i kølvandet på Storbri- 
tannien, da mange af de samme faktorer også var til stede her: En hastigt voksende befolk- 
ning; rig adgang til råstoffer og mange naturlige ressourcer som jernmalm, kul, skove og 
floder. Det var dog først i midten af 1800-tallet, at USA's industrialisering for alvor tog fart. 


Da USA erklærede sig uafhængig af Storbritannien i 1776, var der kun få industrier. Briterne 
havde forsøgt at hindre konkurrence fra deres kolonier ved at opretholde en række handels- 
restriktioner. For eksempel forbød man eksport af hatte fra USA. Men selv efter den ameri- 
kanske uafhængighed — og dermed større økonomisk frihed — forblev USA længe et overve- 
jende landbrugsland. Politikeren Thomas Jefferson, som skrev den amerikanske forfatning, 
var ligefrem fortaler for, at man ikke skulle efterligne den industrielle revolution i England. I 
stedet skulle man leve i overensstemmelse med amerikanernes oprindelige livsform som 
landbrugere. Dette kritiske syn på industrialisering var udbredt, og det betød, at man ikke 
førte en aktiv politik for at stimulere udviklingen af industri. Ved 1800-tallets begyndelse var 
3,7 millioner af USA's 4 millioner indbyggere beskæftiget med landbrug. Ekspansionen mod 
vest betød også, at der var jord nok til ledige hænder, som ikke behøvede at finde en alter- 
nativ levevej. 


Endelig blev den industrielle udvikling hindret af nationens størrelse og geografi, der 
besværliggjorde transport af varer. Udvikling af transport og infrastruktur var derfor en for- 
udsætning for, at industrialiseringen kunne slå igennem i USA, hvorfor jernbanens etablering 
i 1830'erne var af altafgørende betydning. I perioden 1830-1860 blev der etableret 24.800 
km jernbanespor i USA, og i 1891 nåede man op på ca. 281.000 km. Jernbanenettets has- 
tige udvikling gjorde, at omkostningerne ved varetransport blev reduceret, og samtidig var 
etableringen af jernbanenet og konstruktion af lokomotiver igangsættende for jern- og stål- 
industrien. 

Jernbanenettets udbredelse var altafgørende for den industrielle udvikling i USA. Jernbanen 
bidrog til at reducere transportomkostningerne og transportere nye produkter og varer til 
kommercielle markeder. I 1860'erne blev den første transnationale jernbane etableret, som 
bandt den unge nation sammen fra øst til vest. 

iStockphoto.com/duncan1891 


Trods en begyndende industrialisering efter 1820 var det dog stadig blot 15% af den ameri- 
kanske arbejdsstyrke, der arbejdede i industrien i 1850. Det var nemlig også en udfordring 
at skaffe tilstrækkelig arbejdskraft. Adgangen til billig jord blev af mange set som et mere 
attraktivt alternativ til fabriksarbejde. Den amerikanske drøm kunne jo kun udleves, når man 
fik foden under eget bord. 


Men i 1840'erne blev denne efterspørgsel på arbejdskraft imødekommet af en vækst i antal- 
let af immigranter fra Europa, som flygtede fra hungersnød og revolutioner. Ved udbruddet 
af Den Amerikanske Borgerkrig i 1861 var halvdelen af industriarbejderne således immigran- 
ter, og den konstante tilførsel af billig arbejdskraft var en forudsætning for den rivende 
udvikling, som de amerikanske industrier oplevede i sidste del af århundredet. Nyligt 
ankomne immigranter, som forsøgte at etablere en ny tilværelse, var generelt mere villige til 
at acceptere lav løn og ringere arbejdsforhold. Efter borgerkrigen indledtes den amerikanske 
industrialisering således for alvor, og en række nye opfindelser bidrog til at gøre USA til en 
af verdens førende industrinationer. Bl.a. så telegrafen, telefonen, den elektriske lyspære, 
symaskinen, cyklen, dieselmotoren og automobilen dagens lys. 


Industrialiseringen fandt i starten primært sted i de nordøstlige stater, mens man i syden 
havde baseret sin økonomi på plantagedrift med slaver som arbejdskraft og derfor i højere 
grad havde investeret i menneskelig arbejdskraft frem for ny teknologi. Den store andel af 

slaver blandt befolkningen betød desuden, at købekraften og efterspørgslen på industripro- 
dukter var ringe. Selv efter ophævelsen af slaveriet forblev sydstaterne generelt underudvik- 
lede økonomisk og industrielt. 


Arbejdsspørgsmål 1.3 
Kan du: 


+ Forklare, hvad der ligger i begrebet den anden industrielle revolution? 

+ Forklare, hvordan den tyske industrialisering adskilte sig fra den engelske? 

. Redegøre for, hvilke faktorer, der var igangsættende for industrialiseringen i 
USA? 


Danmark — et industriland? 


Som vi har set, begyndte nationer som Tyskland og USA at udfordre Storbritanniens indu- 
strielle førerskab efter 1850, bl.a. ved at satse på ny teknologi og nye industrier. På sin vis 
var Storbritannien medansvarlig for denne udvikling. I og med at man havde satset på få 
industrier (jern, tekstil og dampkraft), havde man negligeret udvikling og investering i nye 
teknologier, mens man kan argumentere for, at de lande, som først senere begyndte en 
industrialiseringsproces, var mere åbne overfor ny teknik og innovation. I et dansk perspek- 
tiv må man dog sige, at selvom industrialiseringen her var tidsmæssigt sammenfaldende 
med den anden industrielle revolution, var det ikke nyudvikling og banebrydende teknologi, 
som var primus motor. 


I Danmark begyndte man at anvende dampmaskiner i 1830'erne, men den første industri 
var beskeden af omfang. Et egentligt gennembrud for industrien kom først efter 1870, og 
med få undtagelser som jernstøberiet B&W grundlagt i 1865 opstod der først større industri- 
anlæg i 1890'erne. Investeringer var længe hæmmet af, at Danmark var et lille land med et 
begrænset marked og en stor bondebefolkning, som i høj grad var selvforsynende. Samtidig 
havde man også en forholdsvis begrænset finansiel sektor med få banker, ligesom Danmark 
heller ikke rådede over kul og jern i undergrunden, men måtte importere disse råvarer. 
Samlet set var der i 1872 omkring 37.000 industriarbejdere i Danmark; et tal som var steget 
til 100.000 omkring år 1900. Så nok var der vækst, men det var trods alt ud af en samlet 
befolkning på 2,5 millioner. 


Også i Danmark var befolkningsvækst en vigtig forudsætning for industrialiseringen. Befolk- 
ningen på landet voksede kraftigt efter 1850 som konsekvens af forbedrede leveforhold, 
samtidig med at landbruget gennemgik en effektiviseringsproces. Fødselsoverskuddet på 
landet resulterede i en befolkningstilvandring fra land til by. Københavns befolkning voksede 
således fra omkring 130.000 indbyggere i 1850 til 454.000 i 1901. 


Det var de 'gamle' industrier som tekstil, jern og metal samt teglværker, der dominerede i 


denne fase af den danske industrialisering. Det smittede dog også af på industrien, at Dan- 
mark var et landbrugsland. Mange maskinværksteder skød op, som producerede landbrugs- 

redskaber, ligesom der skete en mekanisering inden for forarbejdningen af landbrugspro- 
dukter. Det gjaldt for eksempel roesukkerfremstilling på Lolland, som blev produceret på 
fabrikker, samt en øget mekanisering inden for bryggerier og brænderier. Der skete også en 
mekanisering af smørproduktionen i det voksende antal andelsmejerier og en effektivisering 
af slagteribranchen med andelsslagteriernes etablering. Flæsk og mejeriprodukter blev såle- 
des Danmarks væsentligste eksportvare med England som den primære aftager. Et andet 
vigtigt vækstområde var transportsektoren. Den første jernbanestrækning åbnede mellem 
Roskilde og København i 1847, og i 1874 var jernbanenettet stort set udbygget til hele lan- 
det. Fra 1840'erne transporterede dampskibe desuden passagerer rundt mellem forskellige 
dele af Danmark. 


Den danske industrialisering var primært båret frem af private investeringer. Staten støttede 
en liberalistisk frihandelspolitik, som bl.a. kom til udtryk i Næringsfrihedsloven fra 1857, der 
ophævede handels- og håndværkslavenes særlige privilegier. Derefter stod alle erhverv i 
princippet åbent for alle, og faglig uddannelse var ikke længere forudsætning for at udføre 
et arbejde. Loven betød således, at industrier kunne etableres mere frit. Men den danske 
stat tog i denne periode ikke direkte initiativ til at investere i erhvervsudvikling. Industrialise- 
ring var derimod ofte fremmet af enkeltpersoner som C.F. Tietgen, der var en af Danmarks 
vigtigste erhvervspersoner i 1800-tallet. Han tog initiativ til grundlæggelsen af den første 
private investeringsbank, Privatbanken, i 1857, og han fremmede dannelsen af aktieselska- 
ber som De Forenede Dampselskaber i 1866 og Store Nordiske Telegrafselskab i 1869. 

De første danske industrivirksomheder var beskedne af omfang, og et egentligt gennembrud 
for industrien kom først efter 1870. En undtagelse var dog jernstøberiet og maskinbyggeriet 
Burmeister & Wain, grundlagt i 1865, som blev en af de væsentligste danske industrivirk- 
somheder. I 1872 etablerede B&W et skibsvært på Refshaleøen, som i mange år frem var 
Danmarks største industrivirksomhed. 

Nationalmuseet, Danmark 


Arbejdsspørgsmål 1.4 
Kan du: 


. Redegøre for, hvad der karakteriserede industrialiseringen i Danmark og hvilke 
industrier, der særligt var i vækst? 
+ Forklare samspillet mellem landbrugets udvikling og industrialiseringen? 


Industrialisering i den ikke-vestlige verden: Japan 


Med den anden industrielle revolution var der opstået en opdeling af den vestlige verden, 
hvor USA, Storbritannien og store dele af Nordvesteuropa (Frankrig, Belgien, Tyskland) var 
langt fremme i den industrielle udvikling, mens Sydeuropa, Balkan og Østeuropa stadig var 
traditionelle landbrugslande. Desuden var det primært i den vestlige verden og ikke fx i 
Asien, Sydamerika eller Mellemøsten, at man først gennemgik en industrialiseringsproces. 

Der er dog en spektakulær undtagelse, nemlig Japan. Japan gennemgik i de sidste tre årtier 
af 1800-tallet en rivende teknologisk, økonomisk og social forandring, som gjorde, at Japan 
kunne måle sig med de vestlige industrilande. 


Oprindelsen til Japans industrialisering skal findes i de politiske og internationale forhold i 
midten af 1800-tallet. På det tidspunkt var Japan primært et landbrugssamfund, som havde 
forsøgt at føre en isolationspolitik overfor de vestlige imperiemagter, der konkurrerede om 
indflydelse og handelsmæssige privilegier i Sydøstasien. Denne isolationspolitik led et neder- 
lag i 1853, da den amerikanske kaptajn Matthew Perry med militærmagt fik åbnet japanske 
havne, hvorefter amerikanerne påtvang Japan en række handelsaftaler (de såkaldte unequal 
treaties, altså ulige traktater). Den udenlandske indtrængen blev opfattet som et nederlag i 
det japanske samfund og førte til social uro. Klimakset i denne krise var et politisk kup i 
1868 vendt mod den militære ledelse, shogunatet, med kravet om en genrejsning af det 
japanske kejserdømme, som i lang tid kun havde spillet en symbolsk rolle. Kuppet indledte 
den periode, som kaldes Meiji-perioden (Meiji = oplyst styre) i japansk historie. Der var tale 
om en periode, hvor man — på japanske vilkår — bestræbte sig på at omdanne Japan til en 
moderne stat, som kunne konkurrere med de vestlige imperiemagter. Det vil sige, man ville 
anvende Vestens teknologi til at holde vestlige imperiemagter ude af Japan og opretholde 
nationens uafhængighed. 


Midlet hertil var en serie af politiske, militære og økonomiske reformer, som på få år funda- 
mentalt forandrede det japanske samfund. For det første blev den feudale samfundsstruktur 
afskaffet, et moderne retssystem blev indført, og en moderne banksektor oprettet. Almen 
skolegang blev indført, og der blev investeret i videregående uddannelse efter vestligt 
mønster. Studerende blev sendt på studieophold i Vesten for at bringe industriel teknologi 
og knowhow tilbage til Japan. Militæret blev omorganiseret med opløsningen af den særlige 
krigerklasse, samuraierne, og indførelsen af almindelig værnepligt. Man investerede des- 
uden i en moderne hær og flåde, ligesom man opbyggede et jernbanenet og et telegrafnet, 
som bandt landet sammen. 

FA 


Iwakura-missionen var udsendt af den japanske regering i årene 1871-73 med det mål at 
genforhandle de såkaldt "ulige traktater", som var indgået i kølvandet på Japans nederlag til 
den amerikanske kaptajn Matthew Perry i 1853. Missionens diplomatiske mål var desuden at 
skabe international anerkendelse af det nye Meijistyre i Japan. Men derudover var missionen 
også motiveret af et ønske om at studere USA og Vestens samfund med henblik på at over- 
føre de elementer til Japan, som kunne fremme landets økonomiske og industrielle udvik- 
ling. Alt fra politiske forhold til uddannelse og teknologi blev observeret af studerende og 
særligt nedsatte underkommissioner. I alt bestod missionen af ca. 100 udsendinge, som 
bl.a. besøgte USA, England, Frankrig, Tyskland, Rusland, Danmark, Sverige og Italien under 
dens to år lange virke. 

ART Collection/Alamy 

Arbejdsspørgsmål 1.5 


Kan du: 


Forklare de politiske motiver for Japans industrialisering "fra oven"? 

Redegøre for forholdet mellem staten og private industrier under den japanske 
industrielle revolution? 

Redegøre for de væsentligste forskelle på den måde, Japans industrialisering for- 
løb sammenlignet med de vestlige lande? 


Kilder til kapitel 1 


Til arbejdet med kapitel 1 er udvalgt følgende kilder: 


PS IESARGIE-BE CJ KOR ER 


Arnold Toynbee: Lectures on the Industrial Revolution in England (1884) 
John U. Nef: The Industrial Revolution Reconsidered (1943) 

Eric Hobsbawm: The Age of Revolution (1977) 

Statistik over Danmarks erhvervsfordeling 

Statistik over Storbritanniens erhvervsfordeling 

Statistik over USA's erhvervsfordeling 

Statistik over Japans erhvervsfordeling 


Kilde 1.1: Arnold Toynbee (1884) 


Arnold Toynbee (1852-1883) var en britisk historiker og en af de første, som anvendte 
begrebet "den industrielle revolution" i sine populære Lectures on the Industrial Revo- 
lution in England (publiceret efter hans død i 1884). Ud over at være historiker var 
Toynbee også engageret i sin samtid i forhold til at fremme sociale reformer blandt 
arbejderklassen. Toynbee arbejdede bl.a. aktivt for at fremme oplysning og uddannelse 
blandt de laverestillede grupper i London. 

Arnold Toynbee: Lectures on the Industrial Revolution in 
England (1884) 


(…) Nationernes Velfærd og dampmotoren (efterfulgt af store opfindelser som spinde- 
maskinen og den mekaniske væv) ødelagde den gamle verden og byggede en ny. Spin- 
dehjulet og håndvæven blev stille, og produktionen blev flyttet fra spredte landsbyer og 
fredelige gårde til fabrikker og byer fyldt med støj. Landsbyer blev til byer, byer blev til 
storbyer, og fabrikker blev bygget på tomme heder og overdrev. (...) Selvom denne 
revolution opstod hurtigt, skete det hele ikke på én gang. I bomuldsproduktionen blev 
spinderokken først overflødiggjort, og fabrikker med vanddrevne spindemaskiner blev 
bygget langs floder; så blev spindemulen opfundet, som forsynede væveren med ube- 
grænsede mængder af garn og forøgede hans indtægt og efterspørgslen efter væve- 
rier, så selv gamle lader og vognhuse hastigt fik vinduer og blev ombygget til formålet; 
til sidst kom introduktionen af den mekaniske væv, den almindelige anvendelse af 
dampkraft og opførelsen af gigantiske fabrikker, som vi ser i dag. Ved disse store foran- 
dringer ramtes den lille mester, halvt håndværker halvt bonde, af det sidste slag, og i 
stedet stormede storkapitalisten frem, som ejede hundredvis af maskiner, havde hund- 
redvis af ansatte, købte og solgte på alle verdens markeder. (..) 


Jeg vil fortsætte … med en kort undersøgelse af det emne, som måske er det mest vig- 
tige; nemlig betydningen af revolutionen i industriens ydre form på det indre liv. Disse 
virkninger var forfærdelige. I de nye byer — fordømt som huler, hvor mennesker samle- 
des ikke med henblik på det sociale liv, men for at producere lærred, maskiner eller 
klæde — i disse nye byer forsvandt de gamle varme relationer, født af ældre lokalt kend- 
skab og personlige forhold, i den hårde kamp for rigdom blandt tusinder, som aldrig 
havde set hinandens ansigter før. Der åbnede sig en kløft mellem den enkelte arbejder 
og kapitalisten, som havde ansat hundredvis af hænder; arbejdsmanden ophørte med 
at være værdsat; han blev et levende redskab, som arbejdsgiveren havde mindre kend- 
skab til end til sin dampmaskine. (...) 


Arnold Toynbee: "Lectures on the Industrial Revolution in England", Cambridge Univer- 
sity Press, 1884. Oversættelse: Helle Folkersen. 


Spørgsmål til kilde 1.1 


Hvad var årsagerne til den industrielle revolution ifølge Toynbee? 

2. Hvordan beskriver Toynbee livet i det gamle førindustrielle samfund sammenlig- 
net med livet efter den industrielle revolution? 

3. Hvordan vil du vurdere hans beskrivelse? 


en 

Kilde 1.2: John U. Nef (1943) 


John U. Nef var en amerikansk økonomisk historiker, der var kritisk overfor ideen om 
en epokegørende industriel revolution i 1700-tallet. Hans studier af økonomisk udvikling 
siden 1500-tallet havde således fået ham til at konkludere, at også andre perioder af 
historien havde været kendetegnet ved hastig økonomisk eller teknologisk udvikling, og 
at udviklingen i slutningen af 1700-tallet og begyndelsen af 1800-tallet derfor ikke var 
unik. Ligeledes kritiserede han forestillingen om den britiske udvikling som noget helt 
særligt i historien. 

John U. Nef: The Industrial Revolution Reconsidered (1943) 


De udbredte misforståelser, som forhindrer en sandfærdig forståelse af den industrielle 
revolution, angår ikke blot spørgsmålet om datering. Opfattelsen af denne historiske 
proces har medvirket til at skabe en generel misforståelse af forholdet mellem det vest- 
lige menneske i vor tid, sammenlignet med tidligere tidsaldre (..) Den udbredte opfat- 
telse af den industrielle revolution er langt mere dramatisk end blot en simpel fremskyn- 
delse af en udvikling. Den populære opfattelse er, at der skete en forandring af 
levevilkårene, som bragte mennesket ind i en helt ny verden uden sidestykke i forhold 
til forfædrenes verden. Selv blandt eksperter inden for samfundsvidenskaberne antages 
det, at der ikke tidligere havde eksisteret perioder, der kunne måle sig med disse øko- 
nomiske forandringer, skønt forskere nu er ved at erkende, at i England under Elizabeth 
og James I's regeringstid skete der en tidlig industriel revolution. Dette var således en 
periode, hvor vækstraten i kulproduktion og visse andre råvarer var sammenlignelige 
med udviklingen i slutningen af det 18. og begyndelsen af det 19. århundrede. Forskere 
er ved at opdage, at slutningen af det 12. århundrede samt det 13. århundrede også 
var en tid med hastig økonomisk udvikling. De har lært, at tidligere civilisationer havde 
adskillige perioder med økonomisk forandring, der på mange måder kan sammenlignes 
med den udvikling, som den vestlige civilisation gennemgik, selvom der naturligvis også 
var vigtige forskelle. Hurtig forandring er ikke et nyt fænomen. Dynamiske samfund 
eksisterede før det 19. århundrede. 


ce) 


Store mekaniske opfindelser havde epokegørende effekt i det 19. århundrede på indu- 
striel teknologi, på virksomhedernes størrelse og på organiseringen af arbejdskraften i 
hele verden. Historikere har haft grund til at betragte disse opfindelser (..) som en 
væsentlig del af den proces, der har industrialiseret størstedelen af verden, fyldt den 
med mennesker og gjort næsten hele verden økonomisk og politisk indbyrdes afhængig 
for første gang nogensinde. Men opfindelserne var produkt af en udvikling inden for 
naturvidenskab og teknologi, der var i gang længe før midten af det 18. århundrede. 
Året 1760 er en for tidlig dato at sætte for den industrielle revolutions begyndelse, men 
det er for sent at datere starten på den intellektuelle udvikling, der gjorde revolutionen 
mulig, hvis ikke uundgåelig. Denne kan mindst spores tilbage til renæssancen, til det 
sene 15. og det tidlige 16. århundrede, hvor bemærkelsesværdige økonomiske frem- 
skridt blev skabt, især i Syd- og Centraleuropa. (..) 


John U. Nef: "The Industrial Revolution Reconsidered', The Economic History Associa- 
tion, 1943. Oversættelse: Helle Folkersen. 


Elias Schneider ( 00 0 0 | - Copyright 2024 Systime 


Spørgsmål til kilde 1.2 


1. Hvordan argumenterede John U. Nef imod forestillingen om én epokegørende 
industriel revolution? 

2. Hvorfor var der mon en større tendens til at beskrive industrialiseringen som en 
revolution på Toynbees tid end senere hen? 

3. I hvor grad er du enig med John U. Nef i, at den såkaldt industrielle revolution 
ikke bør betragtes som noget særligt i forhold til andre perioder i historien? 


Kilde 1.3: Eric Hobsbawm (1977) 


Eric Hobsbawm var en britisk historiker, der skrev flere store værker om både den poli- 
tiske og økonomiske udvikling siden Den Franske Revolution. Han var præget af marx- 
ismen og var medlem af det kommunistiske parti. I teksten diskuterer han begrebet 
den industrielle revolution og betydningen af denne proces for verdenshistorien. 

Eric Hobsbawm: The Age of Revolution (1977) 


Hvad vil det nu sige, at "Den Industrielle Revolution" brød frem? Det vil sige, at engang 
i 1780erne blev for første gang i menneskehedens historie lænkerne fjernet fra samfun- 
dets produktivkræfter, som derefter blev i stand til fortsat, kraftig, og op til nutiden 
uhæmmet mangfoldiggørelse af folk, varer og serviceydelser. Dette betegnes af økono- 
merne som "the take-off" til selvforstærkende vækst. Intet tidligere samfund havde 
været i stand til at bryde gennem det loft, som en før-industriel social struktur, mangel- 
fuld videnskab og teknik, og deraf følgende periodiske sammenbrud, hunger og død, 
havde pålagt produktionen. "Take-off" var selvfølgelig ikke et fænomen, der som jord- 
skælv og store meteorfald lamslog den ikke-tekniske verden. Dens forhistorie kan i 
Europa spores tilbage, afhængig af historikerens smag og særlige interesseområde, til 
ca. år 1000 om ikke før, og også tidligere tilløb til at lette fra jorden, så klodsede som 
ællingers, er blevet smigret med betegnelsen "Industriel revolution" — i det 13. årh., i 
det 16., i de sidste årtier af det 17. Fra midten af det 18. årh. er tegnene på accelera- 
tion mod "take-off" så tydelige at ældre historikere har været tilbøjelige til at datere 
Den Industrielle Revolution til 1760. Men omhyggelig forskning har efterhånden fået de 
fleste sagkyndige til at vælge 1780'erne frem for 1760'erne som det afgørende årti, for 
da var det, så vidt vi nu er i stand til at skelne det, at alle de relevante statistiske indika- 
torer tog den pludselige, bratte, næsten lodrette drejning opefter som markerer "take- 
off". Økonomien blev, om man så må sige, luftbåren. 


At kalde denne proces for Den Industrielle Revolution er både logisk og i overensstem- 
melse med en veletableret tradition, selv om det en overgang var på mode blandt kon- 
servative historikere — måske som følge af en vis skyhed ved at omgås så sprængfarlige 
begreber — at benægte dens eksistens, og erstatte den med intetsigende betegnelser 
som "accelereret evolution". Hvis den pludselige, kvalitative, og fundamentale ændring, 
der fandt sted i eller omkring 1780'erne, ikke var en revolution, så er ordet uden 
mening. Den Industrielle Revolution var imidlertid ikke en begivenhed med en begyn- 
delse og en slutning. At spørge, når den er "fuldført", er meningsløst, for dens væsen 
var, at revolutionær ændring herefter blev normen. Den fortsætter endnu; vi kan højst 
spørge om, hvornår de økonomiske ændringer førte til etableringen af en i alt væsent- 
lighed industrialiseret økonomi, der stort set er i stand til at producere, hvad den måtte 
ønske, inden for rammerne af den tilgængelige teknik, en "moden" industriel økonomi", 
for nu at bruge det tekniske udtryk. I England, og dermed også i hele verden, begyndte 
denne periode af oprindelig industrialisering engang i 1780'erne med "take-off", for at 
afrundes i 1840'erne med anlægget af jernbanerne og konstruktionen af en massiv 
sværindustri. Men selve revolutionen, "take-off", kan med så stor præcision det nu er 
muligt i sådanne sager dateres til et tidspunkt inden for de tyve år fra 1780 til 1800, 
samtidig med — eller kun lidt forud for — Den Franske Revolution. 


Udfra enhver betragtning er dette sandsynligvis den vigtigste begivenhed i verdenshis- 
torien, i det mindste siden opfindelsen af landbruget og af byen. (..) 


Peter Ditlevsen: "Den første industrielle revolution", Gyldendal 1982, (1977). 

Spørgsmål til kilde 1.3 


1. Hvornår daterede Hobsbawm den industrielle revolution til og ud fra hvilke fakto- 
rer? 

2. I hvor høj grad er det sandsynligt, at den industrielle revolution kan dateres 
indenfor en så præcist afgrænset tidsperiode? 

3. Hvad kan der menes med, at "revolutionær ændring herefter blev normen"? 

Kilde 1.4-7: Erhvervsfordelinger 


Kilde 1.4: Danmarks erhvervsfordeling 


Den danske befolknings erhvervsfordeling 1840-1911 


1840 1870 1880 1890 1901 1911 


Landbrug 46 44 45 41 40 
37 
Fiskeri og søfart 3 3 3 3 3 
Håndværk og industri 20 21 23 25 28 28 
Handel og omsætning 4 5 7 9 11 10 
Immateriel virksomhed 6 6 7 7 8 5 
Daglejere, arbejdsmænd m.v. 13 16 9 8 2 ES: 
Øvrige erhverv m.v. 8 5 6 É 8 14 
Transport 6 
Procentvis fordeling af befolkningen (forsørgere og forsørgede). 
Fra manuskript af Hans Chr. Johansen, kap. 1. Befolkningsudvikling. 

e Fiskeri og søfart 
gø Landbrug og fiskeri og søfart 


Elias Schneider ( 00 0 os. lt - Copyright 2024 Systime 


Kilde 1.5: Storbritanniens erhvervsfordeling 


Anslået procentvis fordeling af den britiske arbejdsstyrke på 
hovederhverv, 1801-51. 


I procent af samlet antal beskæftigede. 
Kilde: Deane & Cole: British Economic Growth, s. 142 

Kilde 1.6: USA's erhvervsfordeling 

Tabel over den procentvise fordeling af arbejdsstyrken i USA 
1800-1960 


Ai A2 Bi B2 Ci C2 C3 C4 C5 C6 


1800 72,1 27,9 73,7 26,3 74,5 2,1 2,1 
1810 68,2 31,8 80,9 19,1 | 81,6 2,8 2,6 3,0 
1820 69,7 30,3 78,8 21,2 | 79,6 1,6 | 3,5 
1830 71,9 28,1 | 68,8 31,2 | 69,7 1,7 3,8 


1840 73,8 26,2 63,1 36,9'64,1 5,1! 8,8, 6,2 1,8 4,2 
1850 76,1 | 23,9 | 54,8 | 45,2 | 56,4 5,0" 14,55| 6,4 1,9 4,2 


1860 78,9 21,1 | 52,9 47,1 | 54,9 4,7 13,8, 8,0 2,0" 5,4 


1870 52,5 | 47,5 | 54,1 | 6,0 | 19,1 | 10,1 2,3 7,7 
1880 51,3 | 48,7 | 53,1 | 5,2 | 18,9 | 11,1 | 3,1 | 6,5 
1890 42,7 | 57,3 | 44,8 | 6,5 | 18,8 | 12,7 | 3,7 | 6,8 
1900 40,2 | 59,8 42,6 5,7 | 20,3 | 13,7" 3,9 6,2 
1910 31,4 | 68,6 | 34,3 5,2" 22,2 | 14,2 | 5,4" 5,6 
1920 25,9 | 74,1 | 28,9 3,0" 26,9 14,0 5,9 | 4,0 
1930 21,6 | 78,4 | 23,8 4,1 20,2 " 16,6 3,7 4,6 
1940 17,0 | 83,0 | 18,8 3,3" 20,1 | 16,6 2,3 4,1 
1950 12,0 | 88,0 13,5 4,6 | 23,9 | 18,6 2,3 3,0 
1960 8,1 91,9) 9,1) 4,9) 23,2 | 19,0 | 1,4 3,4 

Al: 
A2: 
BE 
B2: 
(Gl2 
C2: 
cs: 
CZ 
C5: 
C6: 

B. Fordeling af arbejdsstyrken i USA 1800-1960 (Landbrug/ikke 
landbrug) 

C. Fordeling af arbejdsstyrken i USA 1800-1960 (Sektorer) 

Primær sektor: Landbrug, fiskeri, minedrift. 

Kilde 1.7: Japans erhvervsfordeling 


Procentvis fordeling af arbejdsstyrken i Japan 1885-1935 

Kilde: Matsumoto og Okuda, 1997. 


Spørgsmål til kilde 1.4-7 


1. Hvad kan du udlede af tabellerne angående ændringer i erhvervsfordelingen 
under industrialiseringen i henholdsvis Danmark, Storbritannien, USA og Japan? 

2. Var udviklingen fra traditionelle sektorer som landbrug og hjemmeindustri til 
moderne industrivirksomhed gradvis eller pludselig? 

3. Hvilke forskelle og ligheder er der mellem de fire lande? 

2. Fra håndværk til industri 


En af de vigtigste forandringer, som industrialiseringen medførte, var en ny måde at organi- 
sere arbejdet på i større enheder. Kernen i denne nye organisationsform var, at den fysiske 
forbindelse mellem arbejde og husholdning blev brudt. Førhen arbejdede man hjemme — på 
landbrug eller i håndværk — men i fabriksproduktionen var arbejde og husholdning adskilt. 
Fabrikssystemets opståen havde således omfattende konsekvenser for den måde, menne- 
sker levede deres liv på. Man betragter de engelske tekstilindustrier, der opstod i 1700-tal- 
let, som de første egentlige fabrikker, hvor både størrelsen, arbejdets organisering og 
anvendelsen af maskiner skilte dem ud fra tidligere produktionsmåder. 


Bomuldsspinderiet Cromford Mill i Midtengland, åbnet i 1771, regnes for en af de første 
fabrikker, hvor der både var udbredt automatisering og arbejdsdeling. Sådanne bomuldspin- 
derier kunne have helt op til 1500 ansatte i begyndelsen af 1800-tallet. 
iStockphoto.com/GrahamWhite1956 


Hvor opstod fabrikkerne? 


Den geografiske placering af fabrikkerne afhang under den tidlige industrielle revolution af 
tilgængeligheden af energikilder, særligt vandkraft. I England blev de tidlige tekstilindustrier 
for eksempel først etableret i Midtengland langs floden Derwent, som var kraftig nok til at 
drive maskiner. Men med dampmaskinens udbredelse blev man mindre afhængig af vand- 
kraft, og placeringen af fabrikkerne blev i stedet bestemt ud fra adgangen til kul og til mar- 

keder. Havnebyen Liverpool i Nordvestengland dominerede i importen af råbomuld, som 
anvendtes i tekstilindustrien, og Manchester blev et center for tekstilhandelen. Industrien 
rykkede derfor til Lancashire i Nordvestengland, hvor der også var store forekomster af kul, 
og hvor det fugtige klima passede godt til bomuldsspinding. I 1838 var godt 1200 af Eng- 
lands i alt 1600 tekstilfabrikker placeret i Lancashire. 


USA's første bomuldspinderi blev også etableret i slutningen af 1700-tallet, da Samuel Slater 
startede en fabrik i Rhode Island med teknologi smuglet ud fra England, men det var først i 
begyndelsen af 1800-tallet, at fabrikssystemet blev mere almindeligt i USA. Mellem 1805 og 
1815 blev 94 nye bomuldsfabrikker bygget, hvor man introducerede de nyeste spinde- og 
vævemaskiner fra Europa. Et eksempel er den berømte Lowell Mill nær Boston, som af 
mange regnes for den første egentlige fabrik i USA, hvor man både opererede med stordrift, 
arbejdsdeling og automatisering. Fabrikken voksede sig hurtigt til den største i USA med 
omkring 8000 ansatte i 1840'erne. Som i England var den tidlige industrielle produktion 
baseret på vandkraft, hvorfor de første fabrikker blev etableret primært i New England i det 
nordøstlige USA, hvor store floder med kraftig strøm fandtes. Da industrialiseringen tog fart 
fra midten af århundredet, var det derfor allerede nordstaterne, der dominerede, med indu- 
stricentre omkring byer som New York, Philadelphia, Pittsburgh og Chicago. 


Arbejdsspørgsmål 2.1 
Kan du: 


. Beskrive, hvordan fabrikssystemet adskilte sig fra tidligere produktionsformer? 
« Forklare, hvad der afgjorde fabrikkernes geografiske placering? 

2. Fra håndværk til industri 


HE Store produktionsdistrikter 


Under den tidlige industrielle revolution i England blev fabrikker placeret, hvor man bedst 
kunne sikre en konstant adgang til vandkraft. Mange fabrikker opstod derfor i Midtengland 
omkring byen Derby tæt på Nottingham, hvor man kunne anvende floden Derwent som 
energikilde. Med dampmaskinens udbredelse fra ca. 1790 blev man mindre afhængig af 
vandkraft og begyndte at anlægge fabrikker, hvor der var adgang til kul og til markeder. 
Nordvestengland blev således dominerende inden for tekstilindustrien, fordi fabrikker kunne 
etableres i de kulrige områder omkring Manchester og Leeds. 


ISBN 9788761685629 35 

Fabrikssystemets fortalere og kritikere 


Der var mange fordele ved at samle produktionen i større fabriksanlæg. Den første var tek- 
nologisk, nemlig at erstatte hårdt fysisk arbejde med maskiner for at øge produktiviteten. De 
fleste fabrikker tilstræbte en høj grad af automatisering, og de store investeringer, som ind- 
førelsen af ny teknologi krævede, kunne kun betale sig, hvis man samlede produktionen ét 
sted og udnyttede maskinerne maksimalt i så mange af døgnets timer som muligt. 


En anden fordel var, at man i fabrikssystemet kunne indføre specialiseret arbejdsdeling, 
hvor hver arbejder udførte én enkelt del af den samlede produktion. Den skotske økonom 
Adam Smith havde allerede i 1776 i sit økonomiske hovedværk Nationernes Velstand forsøgt 
at vise, hvordan en øget arbejdsdeling og specialisering af de enkelte arbejdsopgaver kunne 
medføre en produktivitetsforøgelse. I et nu klassisk eksempel med produktion af knappenåle 
viste han, hvor stor en produktivitetsforøgelse, der var at vinde, fordi den enkelte arbejder 
ville være bedre til at udføre sin særlige funktion. Samtidig var der tid sparet, når arbejde- 
ren ikke længere skulle bevæge sig fra en arbejdsopgave til den næste. Hvor håndværkeren 
tidligere blot kunne fremstille en enkelt nål om dagen, så ville man med ny teknologi og 
øget arbejdsdeling mangedoble produktionen til knap 4800 nåle dagligt per arbejder ifølge 
Adam Smith. 


Adam Smith: Om fabrikssystemets fordele, 1776 


En arbejder, som ikke er udlært inden for denne branche … og som ikke er bekendt 
med det maskineri, man her gør brug af, … kunne måske knap fremstille en enkelt nål 
om dagen … Men med den måde, som hvervet udføres på i dag, er dette arbejde ikke 
blot selv en særskilt branche, men også branchen selv er opdelt i et antal mindre grene, 
hvoraf størstedelen ligeledes er opdelt i særskilte brancher. En mand trækker tråden 
ud; en anden retter den til; en tredje klipper den over; en fjerde spidser den til; en 
femte sliber spidsen til hovedet … På denne måde bliver det vigtige ved fremstillingen 
af nåle opdelt i omtrent atten distinkte operationer, der i nogle manufakturer alle udfø- 
res af et tilsvarende antal arbejdere … Jeg har personligt besøgt en mindre manufaktur 
af denne type, der ikke beskæftigede mere end ti mand, og hvor nogle derfor varetog 
to eller tre særskilte operationer. Men selv om de var overmåde fattige og derfor kun til 
dels havde det nødvendige maskineri, kunne de, hvis de anstrengte sig, til sammen 
fremstille omtrent tolv pund nåle om dagen … De ti personer kunne altså tilsammen 
fremstille op mod otteogfyrre tusind nåle om dagen. 

Porcelænsfabrikken Etruria i midtengland, som blev åbnet i 1769, var en pioner inden for 

specialiseret arbejdsdeling i keramikindustrien. I fabrikken fandtes en detaljeret adskillelse 
af de håndværksmæssige processer i enkeltdele, så forskellige værksteder og ansatte kun 
tog sig af et enkelt element i produktionen, som modellering, maling, ornamentering eller 
pakning. 

Mary Evans Picture Library/Ritzau Scanpix 


Mørke sataniske fabrikker 


Det var dog ikke alle i samtiden, der var ligeså begejstrede over fabrikssystemet som Adam 
Smith. Blandt de mest dystre kritikere var en række engelske romanforfattere som Charles 
Dickens og Elisabeth Gaskell, der begge skrev om de negative konsekvenser af industrialise- 
ringen. I Charles Dickens' roman Strenge Tider fra 1854 beskrev han bl.a. de elendige livs- 
og arbejdsforhold, som eksisterede i en fiktiv industriby, Coketown; en by med mange lighe- 
der til Manchester. Det, som især kendetegnede Dickens' beskrivelse, var tabet af den indi- 
viduelle frihed, hvor den enkelte arbejder blev reduceret til en del af en maskine. 

Charles Dickens: Strenge Tider, 1854 


Coketown var en By af røde Mursten eller af Mursten, der vilde have været røde, hvis 
Røgen og Asken havde tilladt det; men som Sagerne stod, var det en By af unaturligt 
Rødt og Sort, ligesom en Vildmands malede Ansigt. Det var en By af Maskiner og høje 
Skorstene, fra hvilke uendelige Slanger af Røg uafladelig snoede sig i Vejret uden at 
blive helt udfoldede. Der var en sort Kanal i den og en Flod, der var purpurrød af ilde- 
lugtende Farvestof, og uhyre Masser af Bygninger, fulde af Vinduer, inden for hvilke det 
raslede og dirrede, saa lang som Dagen var, og hvor Dampmaskinens Stempel ensfor- 
migt gik op og ned, ligesom Hovedet paa en Elefant i en Tilstand af tungsindigt Vanvid. 
Coketown indeholdt flere store Gader, der alle i høj Grad lignede hverandre, og mange 
smaa Gader, der lignede hverandre endnu mere, og hvor der boede Mennesker, som 
ogsaa lignede hverandre og alle sammen gik ind og ud til de samme Tider med den 
samme Lyd paa de samme Brostene for at udføre det samme Arbejde, og for hvem hver 
Dag var ligesom i Gaar og i Morgen, og hvert Aar et Spejlbillede af det forrige og det 
næste. 


Det var ikke kun romanforfattere, som udtrykte bekymring. Vender man sig mod den poli- 
tiske kritik, er Friedrich Engels værk fra 1845 Den arbejdende klasses stilling i England et 
forsøg på ud fra et socialistisk udgangspunkt at kritisere industrialiseringens konsekvenser 
for arbejderklassen. Et af kritikpunkterne handlede netop om arbejdernes slavelignende for- 
hold på fabrikkerne, hvor alting var reguleret, og arbejderne fuldstændigt underlagt fabri- 
kantens regler og forordninger. 


Friedrich Engels: Den arbejdende klasses stilling i England, 
1845 


Det slaveri, som bourgeoisiet holder proletariatet fastlænket i, er ingen steder mere iøj- 
nefaldende end i fabrikssystemet. Her findes ingen frihed, hverken formelt eller reelt. 
Arbejderen skal være på fabrikken klokken halv seks om morgenen; hvis han kommer 
et par minutter for sent, får han en bøde; hvis han kommer ti minutter for sent, lukkes 
han ikke ind før efter morgenmad, og så tilbageholdes en fjerdedel af dagens løn. Han 
skal spise, drikke og sove på kommando … Og hvordan han har det på fabrikken! Her 
er arbejdsgiveren den absolutte lovgiver; han laver reglerne efter sin egen vilje og 
ændrer dem, når det passer ham. 


Fabrikssystemet affødte således kritiske røster i samtiden. Kritikken var både politisk og 
moralsk og havde ofte karakter af, at livet i det førindustrielle samfund var at foretrække, 
mens industrisamfundet repræsenterede et menneskeligt, socialt og kulturelt forfald. Man 
skal være varsom med at tro, at livet på landet før industrialiseringen havde budt på bedre 
leveforhold, for der var en grund til, at folk søgte mod industricentrene. Men det er også 
klart, at fabriksarbejdet havde sine omkostninger, sociale og økonomiske såvel som fysiske 
og mentale. 

Arbejdsspørgsmål 2.2 
Kan du: 


. Redegøre for, hvordan arbejdets organisering i fabrikkerne adskilte sig fra den 
håndværksmæssige fremstilling? 

+ Forklare, hvorfor specialisering af arbejdet var en produktivitetsmæssig fordel? 

. Redegøre for de væsentligste kritikpunkter mod fabrikkerne i samtiden? 


Regulering af arbejdstiden 


Et af de forhold, som ofte var genstand for arbejdskampe, var arbejdsdagens længde. I 
fabrikkerne var arbejdsdagene lange, og det var ikke unormalt at arbejde 12-13 timer om 
dagen; i tekstilindustrien endda helt op til 14 timer. Indtil 1833 fandtes der ingen lovmæssig 
regulering af arbejdstiden i England, men da blev en daglig arbejdsdag på maksimalt 12 
timer fastlagt ved lov, dog kun gældende for kvinder og børn i tekstilindustrien. I Danmark 
var arbejdstiden for en industriarbejder i 1840'erne ca. 14 timer, inkl. to timers pause. I 
tekstilfabrikkerne i Japan i slutningen af 1800-tallet var en arbejdsdag for kvindelige arbej- 
dere på 12-14 timer ligeledes normen. Her kom en regulering af arbejdstiden først i 1911, 
da 12-timers maksimal arbejdsdag blev indført. 


Fabriksarbejdet medførte dog ikke blot lange arbejdsdage, hvilket man også kendte til i det 
førindustrielle samfund, men som noget nyt en strammere regulering af arbejdstiden. I 
fabrikkerne skulle arbejderne møde på faste klokkeslet og begrænse deres pauser til nøje 
fastlagte tidspunkter. Arbejdets rytme var ikke længere afhængigt af årstidernes skiften, 
men nøje afmålt af fabriksuret. Den nye forståelse af arbejdstid blev ikke indført uden mod- 
stand. I England kæmpede fabrikanter fx en indædt kamp mod en tidligere tradition for at 
holde mandag fri, den såkaldte Saint Monday, som havde været udbredt inden for de fleste 
håndværksfag. Den øgede disciplinering af arbejdstiden betød også, at man blev straffet for 
at udeblive fra arbejde eller komme for sent. På Rubens dampvæveri i Danmark stod det for 
eksempel i reglementet at: 


Uddrag af ordensreglementet fra Rubens damvæveri 


Arbejderne skal møde præcist. Fem minutter efter at maskinen er sat i gang til de oven- 
anførte tider, må enhver arbejder være på sin plads og i færd med at arbejde. I tilfælde 
af udeblivelse betales en bøde på 4 sk. for hver fem minutter i den første time, og for 
resten af dagen 4 sk. pr. time, dog er sygdom eller anden anmeldt lovligt forfald undta- 
get herfra. 


I fabrikkerne mistede arbejderne desuden muligheden for at bestemme deres eget arbejds- 
tempo, fordi man var tvunget til at følge maskinens tempo. Arbejdet var ofte ensformigt, og 

den enkelte arbejder havde ikke selv mulighed for variation ved at skifte mellem forskellige 
opgaver. 


Disciplineringen gik videre end til blot arbejdstid og arbejdstempo. Fabriksreglementer dikte- 
rede også omgangen med maskiner og de sociale relationer på fabrikken. Man kan i 
sådanne regelsæt for eksempel finde eksempler på, at en arbejder kunne få bøde for at 
møde beskidt på arbejde, at fløjte eller placere værktøj forkert. 


De fysiske arbejdsforhold 


De fysiske arbejdsforhold i industrien udsatte arbejderne for fare pga. manglen på basale 
sikkerhedsforanstaltninger. I tekstilindustrien var børn ansat til at hente bomuldsrester 
under spindemaskinerne, og både tøj, hår eller lemmer kunne nemt komme i klemme i de 
ubeskyttede maskiner. 


Et andet problem på bomuldsfabrikkerne var det dårlige indeklima. Bomuldsspinding kræ- 
vede høj luftfugtighed, når fibrene skulle spindes til garn, og derfor var udluftningen ringe. 
Luften var tæt af støv og fnug, som satte sig på lungerne. Lydniveauet var højt, og det var 
ikke unormalt at pådrage sig høreskader, ligesom fysiske mén blev pådraget pga. ensfor- 
mige arbejdsstillinger og tunge løft. 


I jernindustrien led arbejderne under ulemper med høje temperaturer og risiko for forbræn- 
dinger. 

Arbejderne på tekstilfabrikkerne led under dårligt indeklima, højt lydniveau og farlige ube- 
skyttede maskiner, hvor lemmer og hår kunne komme i klemme. I hvor høj grad skinner 
dette igennem på denne illustration fra en engelsk fabrik fra 1834? 

The Granger Collection/Ritzau Scanpix 


Nogle af de hårdeste arbejdsvilkår fandtes dog i minerne. Minedrift havde man udført i 
århundreder, men med den industrielle revolution steg efterspørgslen på kul, og mange ste- 
der begyndte man at lave mineskakterne dybere og hente kul op fra 2 kilometers dybde. I 
minerne arbejdede man i 12 timers drift i absolut mørke pånær stearinlys. I skakterne var 
der risiko for både oversvømmelse og sammenstyrtning, ligesom forekomsten af giftige gas- 
ser udgjorde en risiko for kvælning og eksplosionsfare. Miner myldrede ofte med rotter, og 
dårlig eller manglende ventilation betød, at kulminearbejderne indåndede store mængder 
kulstøv. Gangene, som minearbejderne bevægede sig rundt i, var meget lave, ofte ikke 
mere end en meter, hvorfor man ansatte børn til at trække vogne med kul op gennem gan- 
gene. 


Løn- og ansættelsesforhold 


Selvom man i et nutidigt perspektiv ikke vil kalde lønnen høj, så var det oftest det økono- 
miske aspekt, der tiltrak arbejdere til fabrikker og miner. Især for mænd var det de relativt 
højere lønninger end i andre traditionelle sektorer, som kompenserede for de øvrige nega- 
tive vilkår. Ligeledes var der mange, der kunne drage fordel af, at det forholdsvis regulerede 
system med mestre og lærlinge, som kendetegnede traditionelle håndværk, blev løsnet op. 
Dermed blev det muligt at søge beskæftigelse i forskellige sektorer, uden at man nødvendig- 
vis havde gennemgået en mangeårig mesterlære. Højere løn var dog ikke nødvendigvis gæl- 

dende for det store antal kvinder og børn, som også arbejdede i industrien, og som oftest 
blev betalt langt mindre end mænd. 


På trods af de relativt bedre lønninger, som fandtes i industrien, levede mange arbejdere 
dog stadig på et eksistensminimum. Hertil kom den manglende sikkerhed i ansættelsen og 
perioder med høj arbejdsløshed. Konjunkturnedgang pressede i perioder arbejdsløsheden 
op, og arbejderne havde hverken ret til opsigelsesvarsel eller understøttelse. Derudover var 
industriarbejderen fuldstændig afhængig af sit lønarbejde, da han ikke som ved landbrug 
eller forlagsarbejde kunne falde tilbage på andre indtjeningsmuligheder, som en køkken- 
have, husdyrhold etc. 


I Japan var den manglende sikkerhed i ansættelsen endnu hårdere for kvindelige ansatte på 
silkefabrikkerne. Kvinder fra fattige landarbejderfamilier blev ofte ansat på tidsbestemte 
kontrakter. Kvindens familie modtog et forudbetalt beløb for ansættelsen, mens den kvinde- 
lige ansatte ikke havde lov til at søge andet arbejde i hele perioden eller opsige sin kontrakt. 
Hvis den ansatte brød kontrakten, skulle beløbet tilbagebetales med kompensation til fabrik- 
ken. Med andre ord kunne kvinder ansættes i slavelignenede kontrakter, som de ikke havde 
mulighed for at bryde ud ad. Deres mulighed for at flygte var desuden begrænset, fordi de 
oftest blev installeret i boliger med fælles sovesale og holdt under opsyn, også uden for 
arbejdstiden. 


Arbejdsspørgsmål 2.3 
Kan du: 


« Beskrive arbejdsforholdene i tekstilfabrikker og i miner? 

. Redegøre for, hvorfor en øget disciplinering af arbejderne blev betragtet som en 
nødvendighed med fabrikssystemets etablering? 

.« Vurdere, hvorfor arbejderne alligevel foretrak fabriks- eller minarbejde frem for 
andre erhverv? 


Reaktioner på fabrikssystemet 


Den effektivisering af produktionen, som fulgte med fabrikssystemet, udgjorde en trussel for 
mange faglærte håndværkere, og den ny teknologi blev derfor mødt med protester fra de 
grupper, som havde mest at miste. I England protesterede håndvævere for eksempel mod 
de nye tekstilmaskiner, som undergravede deres levebrød og ifølge håndvæverne tillige pro- 
ducerede dårligt klæde. 


I en avisartikel i 1786 opfordrede en gruppe vævere ligefrem til, at de nye tekstilmaskiner 
skulle forbydes. 

Uddrag fra avisartikel, 1776 


… Antallet af kartemaskiner i et område på sytten mils syd-vest for Leeds overskrider 
ikke mindre end 170! Og da hver maskine kan udføre ligeså meget arbejde på tolv 
timer, som ti mænd kan udføre i hånden, hvis de arbejder nat og dag, vil en maskine 
udføre så meget arbejde på én dag, som ellers ville give arbejde til tyve mænd … Vi 
håber derfor, at medmenneskelig respekt vil føre dem, som har magt dertil, til at forhin- 
dre brugen af disse maskiner … 


I England var der også eksempler på, at såkaldte maskinstormere tog sagen i egen hånd og 
forsøgte at destruere netop den teknologi, som de mente ødelagde deres levefod. Mest 
kendt er det såkaldte Ludditeroprør, som startede i Nottinghamshire i 1811 og var opkaldt 
efter en mytisk figur, Ned Ludd, som efter sigende førte an i bevægelsen. Ludditerne vendte 
deres vrede mod den nye industrielle teknologi ikke mindst i tekstilfabrikkerne, som overflø- 
diggjorde den håndværksmæssige produktion og trykkede lønnen. De såkaldte ludditter 
mødtes om natten og gik samlet til angreb på fabrikker og industrier, herunder brandatten- 
tater, indbrud og sabotage. Myndighederne satte vagter på fabrikkerne, og i flere tilfælde 
blev det engelske militær indsat mod oprørsbevægelsen. I alt 35.000 mand måtte indsættes 
for at knuse et maskinstormeroprør i 1812. De tilfangetagne ludditter blev straffet hårdt 
med dødsstraf eller deportation til Australien. 

Traditionelle håndværkere som håndvæverne var truet på deres levebrød af fabrikssyste- 
mets indførelse. Voldelige oprør under den industrielle revolution i England, de såkaldte 
maskinstormeroprør, var primært rettet mod den industrielle teknologi, som maskinstor- 
merne forsøgte at destruere gennem sabotage, hærværk og brandstiftelse. 

Mary Evans/Mary Evans Picture Library/Ritzau Scanpix 


Mønsterfabrikker 


Kritikken af fabrikssystemet udmøntede sig dog ikke kun i protestskrivelser eller oprør mod 
selve teknologien. Enkelte fabriksejere forsøgte også at etablere mønsterfabrikker, hvor de 
ansatte arbejdede under mere anstændige forhold. I Skotland organiserede Robert Owen, 
der var direktør for et bomuldsspinderi i New Lanark, sin fabrik, så den tog hensyn til arbej- 
dernes velfærd bl.a. med en arbejdsdag begrænset til 10 timer, et forbud mod fysisk 
afstraffelse af arbejderne samt forbud mod børnearbejdere under 10 år og skolegang for 
fabrikkens børn. Samtidig med at Owen arbejdede på at føre sine principper ud i livet i New 
Lanark, forsøgte han også aktivt at påvirke det britiske parlament til at indføre fabrikslovgiv- 
ning. 


Elias Schneider ( 00 0 os. lt - Copyright 2024 Systime 


Robert Owen var drevet af en socialistisk overbevisning, men andre industriejere tog lig- 
nende tiltag inspireret af en kristen filantropisk moral. I Yorkshire i England etablerede fabri- 
kanten Titus Salt et bomuldsspinderi, Salt's Mill, hvor der i tilknytning til fabrikken blev byg- 
get både boliger til arbejderne, hospital, kirke og fattighus. Man kan i sådanne 
mønsterfabrikker tale om en form for paternalistisk organisering af hele samfundet, hvor 
omsorg for alle aspekter af arbejdernes liv, både fysisk og åndeligt, blev varetaget af 
fabriksejeren. En lignende tankegang kendetegnede også den klædefabrik, der i 1831 blev 
gundlagt i Brede i Danmark, og som i midten af 1800-tallet var blandt de største og mest 
moderne i landet. To hundrede boliger var tilknyttet fabrikken, og med etablering af både 
børnehave, skole og gratis lægehjælp tilstræbte man også her at skabe et samfund i tilknyt- 
ning til fabrikken, hvor omsorg for arbejdernes liv på mange fronter sikrede en stabil og 
duelig arbejdsstyrke. 


Sådanne mønsterfabrikker var dog ikke den typiske organisationsform under den tidlige 
industrialisering, og på længere sigt var det ikke industriejernes filantropiske omsorg for 
arbejderne, men en række benhårde arbejdskampe, som på sigt førte til mere grundlæg- 
gende ændringer i arbejdsforholdene på fabrikkerne. 


Enkelte fabriksejere forsøgte at skabe et produktionssystem, som inkluderede omsorg for 
arbejdernes liv på mange niveauer. I Danmark blev der i 1831 anlagt en klædefabrik i Brede 
ved København, hvor der i tilknytning til fabrikken blev etableret et helt samfund med boli- 
ger, skole og spisehus for arbejderne. På klædefabrikken i Brede fandtes ca. 200 boliger til 
fabrikkens arbejdere, samt børneasyl, skole, spisehus og kirkegård til de ansatte. 

Anker Tiedemann/Nationalmuseet, Danmark. CC-BY-SA 

Arbejdsspørgsmål 2.4 
Kan du: 


. Beskrive, hvem der især stod bag angrebene på fabrikker og maskiner? 
«+ Forklare, hvorfor maskinstormerbevægelsen ikke effektivt kunne hindre indførel- 
sen af ny teknologi? 


Optimering af fabrikssystemet under den anden 
industrielle revolution 


Under den første industrielle revolution, som var båret frem af et ønske om at rationalisere 
produktionen gennem øget mekanisering, blev arbejderen betragtet som en i princippet 
konstant størrelse, der primært skulle tilpasse sig maskinens rytme. Men i løbet af den 
anden industrielle revolution fra ca. 1870-1914 opstod tanken om, at man også kunne opti- 
mere og effektivisere den enkelte arbejder. Med udgangspunkt i amerikaneren F. W. Taylors 
teorier om scientific management opstod der således fra 1890'erne et ønske om at rationali- 
sere den menneskelige faktor i fabriksproduktionen. For at opnå de mest rationelle arbejds- 
processer begyndte man at foretage detaljerede tids- og bevægelsesstudier af den enkelte 
arbejder. Når disse systematiske iagttagelser blev kædet sammen, fik man ifølge teorien en 
videnskabeligt baseret norm for, hvor effektiv en arbejder skulle være, og man kunne identi- 
ficere, hvor i produktionen tempoet kunne øges og effektiviteten forbedres. Men det betød 
også, at hvis en arbejder viste sig at være langsommere end normen, var der basis for 
enten at afskedige pågældende eller flytte ham til andre steder i produktionen. 


Taylors principper blev implementeret på mange fabrikker i begyndelsen af 1900-tallet, men 
ikke altid — og i modsætning til Taylors forventning — med arbejdernes opbakning. Mange 
oplevede systemet som en form for umenneskeliggørelse, hvor øget kontrol og overvågning 
sammen med indførelsen af akkordløn, som Taylor også var talsmand for, gjorde det legi- 
timt at presse arbejdstempoet i vejret. At indføre mere effektive arbejdsrutiner var dog 
ifølge Taylor også til arbejdernes fordel, da det ville føre til højere løn og kortere arbejds- 
dage. 

I den berømte stumfilm Modern Times fra 1936 lavede Charles Chaplin en parodi over Tay- 
lorismens tankegang med dens fokus på effektivisering og rationalisering af den enkelte 
arbejder. 

The Granger Collection/Ritzau Scanpix 


Tankegangen i scientific management blev desuden koblet sammen med Fordisme — opkaldt 
efter Henry Fords bilfabrikker fra 1890'erne — fordi man her introducerede samlebåndet i 
den standardiserede masseproduktion af biler. Med samlebåndets indførelse blev det enkelte 
led i produktionen brudt ned i helt enkelte og detaljerede processer, som kunne udføres af 
arbejdere uden nogen særlig træning. Den enkelte arbejder skulle jo kun udføre en simpel 
og gentagen opgave. Det tilstræbtes på den måde, at arbejderen så vidt muligt blev gjort til 
en del af selve maskinen, og at mekaniseringsgraden var så høj som mulig. Med samlebån- 
dets indførelse, tidsstudier og en detaljeret arbejdsdeling forsøgte man dermed at fjerne al 
overfødig spildtid på fabriksgulvet. Disse nye rationaliseringsprincipper blev integreret i indu- 
strier også uden for USA i perioden frem til Første Verdenskrig og kendes i Danmark bl.a. fra 
Nordiske Kabel og Traadfabrik i Middelfart i begyndelsen af 1900-tallet. 

Med Taylorismens udbredelse fulgte også samlebåndet, som gjorde den enkelte fabriksar- 
bejders opgave endnu mere specialiseret. I 1919 etablerede Ford en samlefabrik på Nørre- 
bro i København, hvor man producerede Ford T til bl.a. Danmark og Tyskland. På fabrikken 
var installeret et samlebånd, som var det første i Danmark. Fabrikken blev derfor betragtet 
som indbegrebet af moderne, rationelle produktionsmetoder. 

NPacht & Crones Eftf./Nationalmuseet, Danmark 


Arbejdsspørgsmål 2.5 
Kan du: 


+ Forklare hovedprincipperne i Taylors tanker om scientific management? 
.« Vurdere fordele og ulemper ved scientific management? 

Kilder til kapitel 2 


Til arbejdet med kapitel 2 er udvalgt følgende fire kilder: 


Charles Babbage: On the Economy of Machinery and Manufacture (1832) 
Reglement for Rubens Dampvæveri (1869) 

Robert Owen: A new View of Society (1813) 

F.W. Taylor: The Principles of Scientific Management (1910) 


SRECDENOB ER 


Kilde 2.1: Charles Babbage (1832) 


Med indførelsen af ny teknologi stod mange traditionelle håndværkere i fare for at 
miste deres levebrød, hvilket førte til protester og endda voldelige optøjer. I 1832 skrev 
den berømte engelske professor i matematik og opfinder Charles Babbage bogen On 
the Economy of Machinery and Manufacture, hvor han med udgangspunkt i liberalismen 
forsvarede de nye maskiner i industrien og den specialiserede arbejdsdeling. Bl.a. frem- 
førte han den påstand, at teknologi i sig selv ikke ville mindske behovet for arbejds- 
kraft. 

Charles Babbage: On the Economy of Machinery and 
Manufacture (1832) 


En af de indsigelser, der oftest rejses mod maskiner, er, at de har en tendens til at 
overflødiggøre meget af det håndarbejde, som tidligere fandtes; og medmindre en 
maskine rent faktisk reducerede det arbejde, der var nødvendigt for at producere en 
vare, ville den aldrig komme i brug. Men hvis det har den virkning, vil dens ejer, for at 
øge salget af sine produkter, være nødt til at underbyde sine konkurrenter; dette vil få 
dem til også at indføre den nye maskine, og effekten af denne konkurrence vil snart 
medføre, at varen bliver billigere, indtil profitten på investeringen i det nye system er 
reduceret til det samme som i det gamle. Selvom brugen af maskiner derfor i første 
omgang har en tendens til at formindske beskæftigelsen, vil den øgede efterspørgsel, 
som følger af den reducerede pris, opsuge en betydelig del af denne arbejdskraft, og 
måske i nogle tilfælde alle dem, som ellers ville være blevet fordrevne. 


Cc) 


I lande, hvor erhverv er opdelt, og hvor arbejdsdeling bliver praktiseret, er den ultima- 
tive konsekvens af nye maskiner næsten uundgåeligt at skabe en større efterspørgsel 
efter arbejdskraft. Ofte kræver det nye arbejde i begyndelsen større færdigheder end 
det gamle; og desværre er de personer, der mister deres arbejde, ikke altid kvalificeret 
til det nye; så en vis tid må gå, før alle arbejdere er ønskede. Dette skaber i et stykke 
tid betydelige lidelser blandt arbejderne; og det er meget vigtigt for deres lykketilstand, 
at de skal være opmærksomme på disse virkninger og være i stand til at forudse dem 
tidligt, for at mindske så meget som muligt den skade, det foranlediger (..) 


Det må erkendes, at maskiner, selv når de først introduceres, ikke nødvendigvis overflø- 
diggør menneskelig arbejdskraft. 


Charles Babbage: "On the Economy of Machinery and Manufacture", Cambridge Univer- 
sity Press, 2010, (1832). Oversættelse: Helle Folkersen. 


Spørgsmål til kilde 2.1 


1. Hvordan forklarede Charles Babbage, at den nye industrielle teknologi ikke i det 
lange løb ville medføre et fald i behovet for arbejdskraft? 

2... Hvem skulle ifølge Babbage tage ansvar for de negative følger, som den ny tek- 
nologi på kort sigt kunne have for nogle grupper af arbejdere? 

3. Hvordan vil du vurdere arbejdernes mulighed for selv at forudse, hvilken betyd- 
ning introduktionen af ny teknologi ville have for deres erhverv, og handle på 
det? 

Kilde 2.2: Reglement for Rubens dampvæveri (1869) 


Arbejdsgiverne søgte at sikre disciplinen på fabrikkerne ved at udforme arbejdsregle- 
menter. Nedenstående stammer fra et regelsæt for arbejderne på L.H. Rubens damp- 
væveri på Frederiksberg fra 1869. 

Reglement for arbejderne på Rubens dampvæveri, 1869 


Til opretholdelse af den for fabriksdriften absolut nødvendige orden, er enhver arbejder 
i fabrikken forpligtet til nøje at overholde efterstående forholdsregler. De, som handler 
herimod, bliver efter undertegnedes bestemmelse idømt en pengebøde, som fordobles i 
tilfælde af gentagelse og til sidst har afsked til følge. 


Det er enhvers pligt at holde øje med de andre, og angivelser af overtrædelser af efter- 
stående artikler vil ikke alene blive hemmeligholdt, men endog efter omstændighederne 
passende belønnet. 


81. 


Arbejdstiden er fra kl. 6 morgen til 7 aften, med ophold fra kl. 8-8Y2, fra kl. 12 til 1 og 
fra kl. 4-4%2. (.) 


82. 


Arbejderne skal møde præcist. Fem minutter efter at maskinen er sat i gang til de oven- 
anførte tider, må enhver arbejder være på sin plads og i færd med at arbejde. I tilfælde 
af udeblivelse betales en bøde på 4 sk. for hver fem minutter i den første time, og for 
resten af dagen 4 sk. per.time, dog er sygdom eller anden udmeldt lovligt forfald undta- 
get herfra. 


(…) 
85. 


I arbejdslokalerne må ikke medtages bøger, schawler, eller tørklæder etc. (..) 


86. 


Ved hver to væve vil der altid til betjening af arbejderne være følgende hjælperedska- 
ber [liste over redskaber som spoler til vævene m.m.] 


(…) Beskadigelser som følge af efterladenhed eller modvillighed straffes strengt, for- 
uden at de ødelagte eller beskadigede genstande skal erstattes af arbejderen til de 
anførte priser. 


87. 


Skudgarnet bliver tilvejet arbejderne og tilbagevejet i forarbejdet stand. Når undervæg- 
ten da overstiger, hvad man i almindelighed regner med går tabt ved forarbejdningen, 
må dette godtgøres. 


I så henseende påligger det arbejderne at føre indbyrdes kontrol. Hvis den pågældende 
ikke findes eller bliver udpeget, kommer de i den kreds stående arbejdere til at deltage i 
den eventuelle godtgørelse. 


8 8. 

For fejlvævning, pletter, uorden, opsætsighed, uefterrettelighed i den ene eller anden 
henseende, skade på driften, maskinerne, eller af hvad navn nævnes kan, betales bøde 
eller godtgørelse efter nærmere bestemmelse og i forhold til sammes betydning. 


89. 


Arbejderne skal holde sig de forskrifter efterrettelig, som bliver dem pålagt af værkmes- 
teren eller andre ansatte. 


8 10. 


Særdeles strengt vil den blive straffet, som nogensinde henkaster spild på gulvet. 
Enhver er forpligtet til at komme alt spild i den på enhver væv anbragte pose og afle- 
vere den på loftet, hvor skudsgarnet bliver hentet. (..) 


8 11. 


Ved frokost, middags og aftens ophold skal det støv og affald, som har samlet sig på og 
ved vævene, af arbejderne fjernes til hovedgangen. 


De arbejdere, der står ved vinduerne, skal desuden rengøre pladsen bag varmerørene. 
Den største omhyggelighed med renholdelse af maskinerne og den dertil hørende plads 
vil i det hele taget være en streng pligt, og de, som handler derimod, bliver straffede. 


8 12. 


Når en arbejder af hvilken som helst grund forlader fabrikken, skal dennes maskiner 

altid først rengøres (..) Den, der holder sin maskine og den dertil hørende plads i en 
meget prober stand, vil blive belønnet herfor ved præmieuddelingen, som finder sted 
den første lørdag efter hver 1. februar og 1. august. (..) 


8 13. 


Kasser til at sidde på vil kun blive tilladt for syge eller kun med speciel tilladelse af 
undertegnede. 


Det er aldeles forbudt arbejderne at sidde på vævene såvel under arbejds- som 
opholdstiderne. Det er en selvfølge, at unødig løberi i gården og fabrikken, såvel som 
indbyrdes sladren ikke er tilladt. Desmere bør enhver arbejder stadig passe sine maski- 
ner uden at forstyrre andre. 

(555) 

Hyldtoft, Askgaard og Christiansen: Det industrielle Danmark, Systime, 1981, (1869). 

Spørgsmål til kilde 2.2 


1. På hvilke områder forsøgte arbejdsgiverne at sikre disciplinen på fabrikken? 
2. Hvilke former for straf kunne anvendes? 
3. Hvordan kunne regelsættet skabe splid mellem arbejderne indbyrdes? 


Kilde 2.3: Robert Owen (1813) 


Robert Owen var atypisk for sin tid. Han var både direktør på en stor tekstilfabrik i New 
Lanark i Skotland og overbevist socialist. På fabrikken i New Lanark arbejdede han for 
at forbedre forholdene for de 2000 arbejdere, bl.a. med indførelsen af en otte timers 
arbejdsdag. Fabrikken blev med tiden en form for mønsterfabrik, hvor Owen forsøgte at 
bevise, at profit og omsorg for arbejderne kunne gå hånd i hånd. Samtidig arbejdede 
Owen også aktivt for indførelsen af den første nationale fabrikslovgivning i 1819. I 
uddraget fra hans essay A new View of Society fra 1813, appellerede han til fabriks- 
ejerne om at tænke over forholdene for deres ansatte. 

Robert Owen: A New View of Society (1813) 


Mange af jer har i jeres virksomheder længe erfaret fordelene ved store, godt planlagte 
og veludførte maskiner. Erfaringen har også vist jer forskellen i resultater mellem maski- 
ner, som er ordentlige, rene, velfungerende og altid godt repareret; og dem, som får 
lov at være snavsede, i uorden, uden at man forhindrer unødvendig gnidning, og som 
derfor ofte er ude af drift. 


) 


Hvis man således ved at bekymre sig om sine livløse maskiner kan frembringe så gode 
resultater, hvad kan man så ikke forvente sig, hvis man lægger lige så stor vægt på de 
levende maskiner, som er langt mere vidunderligt konstrueret? 


Når du erhverver et rigtigt kendskab til disse — til deres mærkværdige mekanismer, til 
deres selvjusterende kræfter; når den rigtige fjeder anvendes ved deres varierede 
bevægelser, bliver du opmærksom på deres virkelige værdi, og du vil oftere vende dine 
tanker fra dine livløse til dine levende maskiner; du vil opdage, at sidstnævnte let kan 
trænes og instrueres, så en økonomisk vinding kan opnås, mens du også kan opnå stor 
og betydelig glæde hos dem. 


Cc) 


Jeg har brugt megen tid og penge på forbedringer af de levende maskiner; og selvom 
sådanne forbedringer kun er i gang, og kun halvdelen af deres gavnlige virkninger er 
opnået, viser det sig, at tiden og pengene anvendt således i Lanark nu producerer et 
afkast på mere end halvtreds procent og snart vil skabe et overskud på hundred procent 
af den oprindelige kapital brugt på dem. 


Efter at have erfaret de gavnlige virkninger af omhu og opmærksomhed på de meka- 
niske redskaber blev det nemt at konkludere, at mindst de samme fordele ville opstå, 
hvis man anvendte samme omhu og opmærksomhed på de levende redskaber. Og når 
det erkendtes, at de ikke-levende maskiner blev meget forbedret af at blive gjort stabile 
og robuste, at der var god økonomi i at holde dem pæne, rene, godt forsynet med det 
bedste materiale for at forhindre unødvendig gnidning og holde dem i en god tilstand; 
var det naturligt at konkludere, at en mere delikat, kompleks, levende mekanisme også 
ville blive forbedret ved at blive trænet til styrke og aktivitet; og at der også ville være 
god økonomi i at holde den ren; at behandle den med venlighed, så dens mentale til- 
stand ikke ville opleve for megen irriterende gnidning; at bestræbe sig på alle måder på 
at gøre den mere perfekt; at forsyne den regelmæssigt med en tilstrækkelig mængde 
sunde fødevarer og andre livsnødvendigheder, så kroppen kan bevares i god tilstand og 
forhindres i at gå i stykker eller forfalde for tidligt. 


Robert Owen: "A New View of Society, New York", International Publishers, 1962, 
(1813). Oversættelse: Helle Folkersen. 

Spørgsmål til kilde 2.3 


1. Hvilke argumenter anvendte Robert Owen for at overbevise andre fabrikanter 
om, at det kunne betale sig rent økonomisk at forbedre forholdene for arbej- 
derne? 

2. Hvor sandsynligt er det, at de ville blive overbevist af hans argumenter? 


Kilde 2.4: Frederic Winslow Taylor (1910) 


Frederick Winslow Taylor var en amerikansk ingeniør, som blev kendt for at promovere 
rationelle principper i virksomhedsledelse, såkaldt 'scientific management". Taylors ideer 
var indflydelsesrige under den anden industrielle revolution, der begyndte omkring år 
1870, hvor man forsøgte at modernisere organiseringen af fabrikkerne fx med indførel- 
sen af samlebåndet og akkordløn. I Taylors bog 'The Principles of Scientific Manage- 
ment' fra 1910 var der både fokus på at højne den enkelte arbejders produktivitet og 
på effektiv virksomhedsledelse. 

F.W. Taylor: The Principles of Scientific Management (1910) 


Under den gamle form for ledelse afhænger succes næsten udelukkende af det "initia- 
tiv", som kommer fra arbejderne, og det er sjældent, at dette initiativ rent faktisk bliver 
opnået. Under scientific management opnås arbejdernes initiativ (det vil sige deres 
hårde arbejde, deres vilje og deres opfindsomhed) med absolut ensartethed og i større 
grad, end det er muligt under det gamle system; og ud over denne forbedring hos 
arbejderne tager lederne nye byrder på sig, nye opgaver og ansvar, som man aldrig 
forestillede sig førhen. Lederne påtager sig for eksempel den opgave at indsamle den 
traditionelle viden, som arbejderne tidligere besad, og derefter at klassificere, opstille 
tabeller og reducere denne viden til regler, love og formler, som er yderst hjælpsomme 
for arbejderne i deres daglige arbejde. Ud over at udvikle en videnskab på denne måde 
tager ledelsen tre andre typer opgaver på sig, som indebærer nye og store byrder. 


Disse nye opgaver kan inddeles i fire grupper: 


Første. De udvikler en videnskab for alle dele af en mands arbejde, som erstatter den 
gamle tommelfingerregel-metode. 


Anden. De udvælger arbejderen videnskabeligt, og dernæst træner, uddanner og udvik- 
ler de ham, hvor han tidligere selv valgte sit arbejde og trænede sig selv, så godt han 
kunne. 


Tredje. De samarbejder fuldt ud med arbejderne for at sikre, at alt arbejde udføres i 
overensstemmelse med de videnskabelige principper, der er udviklet. 


Fjerde. Der er en næsten ligelig fordeling af arbejde og ansvar mellem ledelsen og 
arbejderne. Ledelsen overtager det arbejde, som de er bedre egnet til end arbejderne, 
hvor næsten alt arbejde og størstedelen af ansvaret førhen lå hos arbejderne. 


Det er denne kombination af arbejdernes initiativ kombineret med de nye typer arbejde 
udført af ledelsen, som gør scientific management så meget mere effektivt end det 
gamle system (...) 


Måske er det allervigtigste element i moderne scientific management selve opgaven. 
Enhver arbejders opgaver er fuldt ud planlagt af ledelsen mindst en dag i forvejen, og 
hver mand modtager som regel fuldstændige skriftlige instruktioner, der detaljeret 
beskriver den opgave, han skal udføre, samt de midler, der skal bruges til at udføre 
arbejdet. Og det arbejde, der på forhånd er planlagt på denne måde, udgør en opgave, 
der skal løses, som forklaret ovenfor, ikke alene af arbejderen, men i næsten alle til- 
fælde ved arbejderens og ledelsens fælles indsats. Denne opgave angiver ikke kun, 
hvad der skal gøres, men hvordan det skal gøres, og den nøjagtige tid, som man har til 
at gøre det. Og når det lykkes arbejderen at udføre opgaven korrekt og inden for den 
fastsatte tidsfrist, modtager han et tillæg på mellem 30 procent og 100 procent i forhold 
til sin almindelige løn. Disse opgaver er omhyggeligt planlagt, så både godt og omhyg- 
geligt arbejde kræves af hans præstationer, men det er vigtigt at forstå, at arbejderen 
ikke på noget tidspunkt skal arbejde i et tempo, som er skadeligt for hans helbred. 
Opgaven er altid planlagt således, at den mand, der er velegnet til sit arbejde, vil trives, 

når han arbejder på denne måde over en årrække og blive lykkeligere og rigere i stedet 
for at blive udmattet. (..) 


F.W. Taylor: "The Principles of Scientific Management", Harper & Brothers, 1919, 
(1910). Oversættelse: Helle Folkersen. 


Spørgsmål til kilde 2.4 


1. Hvordan skulle ansvarsfordelingen mellem arbejdere og ledere være ifølge Tay- 
lor? 

2. Hvilke principper skulle lægges til grund for planlægningen af arbejdet? 

3. Hvorfor var scientific management ifølge Taylor også en fordel for arbejderne? 

4. Vurder fordele og ulemper ved scientific management set fra arbejdernes per- 
spektiv. 

3. Arbejderne organiserer sig 


I takt med industrialiseringen opstod en arbejderbevægelse, hvis forskellige institutioner fik 
stor indflydelse på samfundsudviklingen. Arbejderbevægelsen, der rummede både de faglige 
organisationer (fagforeninger) og en politisk fløj (de socialistiske og socialdemokratiske 
arbejderpartier), afspejlede de nye relationer mellem arbejdere og arbejdsgivere, som ken- 
detegnede industrisamfundet. Igennem de politiske partier arbejdede man for at fremme 
arbejderklassens indflydelse ad demokratisk vej, eller man talte ligefrem om at omstyrte det 
bestående samfund i revolutionær kamp. Fagforeningerne havde som mål at organisere 
arbejderne i en fælles kamp for bedre løn- og arbejdsvilkår, primært ved brug af strejkevåb- 
net. I flere lande var denne kamp præget af konflikter mellem stat og fagbevægelse, hvor 
statsmagten via forbud, voldsanvendelse og retsforfølgelse forsøgte at hindre den faglige 
organisering eller begrænse dens virke. Men på længere sigt gik udviklingen mange steder 
mod en anerkendelse af fagforeningerne til gengæld for en højere grad af regulering af de 
faglige konflikter. Udviklingen på arbejdsmarkedet var dog langt fra ens i alle lande, ligesom 
de reaktioner, som arbejderbevægelsen blev mødt med fra arbejdsgivernes og statsmagtens 
side, også var forskellige. 


Fra lav til fagforeninger 


Tanken om, at arbejdere beskæftiget inden for samme fag organiserede sig i faglige fælles- 
skaber, går langt tilbage i tiden. Allerede i middelalderen opstod håndværkslavene i byerne, 
hvor både mestre og svende inden for samme fag kunne optages som medlemmer. Sådanne 
lav havde flere forskellige funktioner, men først og fremmest varetog de medlemmernes 
interesser ved at regulere antallet af selvstændige næringsdrivende, så antallet af beskæfti- 
gede ikke oversteg behovet for arbejdskraft. Lavene kunne således selv regulere antallet af 
mestre i en by. På den måde opretholdt lavene et monopol på udbuddet af arbejdskraft 
inden for de enkelte fag og sikrede samtidig den håndværksmæssige kvalitet i arbejdet. En 
anden væsentlig funktion var, at lavene kunne regulere lønninger og priser, og endelig fun- 
gerede lavene som sociale fællesskaber, hvor man for eksempel kunne have en række ritua- 
ler og sociale forpligtelser som begravelseshjælp og støtte til efterladtes enker og børn. 


I løbet af 1700- og 1800-tallet begyndte lavenes status gradvist at blive undermineret. Byer- 
nes hastige vækst betød, at mestrene kunne ansætte flere svende end tidligere, men med 
den konsekvens, at svendenes udsigt til nogensinde selv at blive selvstændige mestre forto- 
nede sig. Traditionelt havde man som svend ventet med at gifte sig og etablere egen hus- 
holdning, indtil man fik næringsbrev som mester, men dette ændrede sig nu, og dermed 
øgedes svendenes interesse i at sikre sig bedre lønforhold. Det betød, at deres rolle i højere 
grad blev lønarbejderens, og svendene begyndte derfor at se sig som en særlig gruppe med 
interesser på tværs af fag. I takt med industrialiseringen fik mange svende efterhånden 
også ansættelse i de fremvoksende industrivirksomheder, og modsætningerne inden for 
håndværksfagene mellem mestre og svende blev dermed også større. 


Lavenes underminering var også båret frem af de politiske strømninger i tiden. I 1700-tallet 
blev lavene kritiseret af tilhængere af en liberalistisk frihandelspolitik, som betragtede 

sådanne organisationer som konkurrenceforvridende hindringer både for det fri markeds 
udvikling og for indførelsen af ny teknologi. Den økonomiske liberalismes grundlægger, 
Adam Smith, var fx stærkt kritisk overfor sammenslutninger og lav. I sit værk Nationernes 
velstand fra 1776 kritiserede han dem for at forhindre den frie cirkulation af arbejde og 
kapital. Under indflydelse af liberalismen udvandedes lavenes magt derfor i de fleste euro- 
pæiske lande i 1800-tallet. I Danmark ophævedes lavstvangen bl.a. i 1857. Men tanken om, 
at arbejderne skulle slutte sig sammen, forsvandt ikke. Fagbevægelsen, som begyndte at 
erstatte lavene, kæmpede ligeledes for medlemmernes ret til rimelige Iøn- og arbejdsfor- 
hold, og det var en kamp, som især i starten var båret frem af faglærte svende, der fryg- 
tede industrialiseringens konsekvenser for deres arbejdsvilkår. 


I den ældre lavstradition var mestre og svende organiseret sammen efter fag, mens fagfor- 
eningerne, som opstod under industrialiseringen, skabte et modsætningsforhold mellem 
disse grupper. På billedet fra 1882 ses en gruppe københavnske trædrejere side om side 
med mesteren i midten omgivet af både svende og unge lærlinge. 

Nationalmuseet, Danmark 

Arbejdsspørgsmål 3.1 
Kan du: 


. Redegøre for årsagerne til, at de gamle håndværkslav forsvandt? 
. Beskrive forskelle og ligheder mellem håndværkslav og fagforeninger? 


Fagbevægelsens etablering i England 


De tidligste tiltag mod dannelsen af arbejdersammenslutninger skete ikke overraskende i 
England i 1700-tallet, hvor industrialiseringen også først slog igennem. Selv om de fleste 
organisationsdannelser i denne periode stadig var svage og kortvarige, er det ikke desto 
mindre blevet anslået, at der i perioden 1715-1800 var 386 arbejdskampe i Storbritannien. 
Bag sådanne kampe stod oftest faglærte håndværkersvende, som jo både havde den gamle 
lavstradition at se tilbage på som en model for at organisere sig fagligt, men ligeledes med 
industrialiseringen stod i fare for at miste økonomisk tryghed og social prestige. Den britiske 
stat slog hårdt ned på konflikter på arbejdsmarkedet i denne periode. I 1799 forbød parla- 
mentet med den såkaldte Combination Act alle faglige sammenslutninger og strejker. Arbej- 
derforeninger var i forvejen ulovlige, men med denne lov ønskede man at ramme alle forsøg 
på kollektiv organisering. Forbuddet førte dog kun til, at faglærte arbejdere tog mere dras- 
tiske midler i brug som fx sabotage og brandstiftelse. 


På trods af loven mod fagforeningsdannelse og strejker fortsatte arbejderforeninger med at 
blive etableret i de første årtier af 1800-tallet, og efter politisk pres blev forbuddet mod 
sådanne organisationer ophævet igen i 1824, selvom strejker fortsat var forbudt. Men selv 
herefter opererede arbejdersammenslutninger i en lovmæssig gråzone, hvor lokale myndig- 
heder ikke veg tilbage fra at anvende magtmidler. En yderst hårdhændet fremfærd mod 
seks mænd i landsbyen Tolpuddle i England i 1834 blev en milepæl i den tidlige arbejderbe- 
vægelses historie. De seks mænd tilhørte en gruppe af landarbejdere, der havde sluttet sig 
sammen for at protestere mod forringelse af deres løn. En ældre lov, der forbød folk at 
sværge ed overfor hinanden, blev taget i anvendelse mod medlemmerne af foreningen, og 
de seks medlemmer blev straffet med tvangsdeportation til Australien. Straffen skulle tjene 
som et afskrækkende eksempel, og mange fagforeninger kollapsede i tiden, der fulgte. 
Samtidig skabte sagen dog også stor opmærksomhed. De tvangsdeporterede landarbejdere 
blev kendt som Tollpuddle-martyrerne, og sagen gav anledning til massive protester mod 
dommen. 800.000 mennesker skrev under på, at de dømte skulle benådes, hvilket endeligt 
skete i 1836. 

De engelske myndigheders tvangsdeportationen til Australien af seks landarbejdere fra 
landsbyen Tollpuddle, som straf for, at de havde forsøgt at organisere sig fagligt i 1834, 
skabte store demonstrationer mod dommene samt indsamling af protestunderskrifter, som 
på billedet overbringes til kongen. Sagen blev en milepæl i den britiske fagbevægelses histo- 
rie og gav bevægelsen sine første martyrere. 

Mary Evans Picture Library/Ritzau Scanpix 


Fagforeningerne konsolideres 


I midten af 1800-tallet begyndte den anden fase i den britiske industrialisering, som især 
blev båret frem af etableringen af jernbanen. Faglærte arbejdere i jern-, stål- og maskinin- 
dustrien nød godt af den økonomiske vækst, og dette blev rygraden i en opblomstring af 
fagforeningerne efter 1850, hvor antallet af fagligt organiserede arbejdere voksede fra ca. 
100.000 i midten af århundredet til en million i 1874. I modsætning til de tidligere arbejder- 
sammenslutninger var de faglige foreninger, som opstod i denne periode, etableret på natio- 
nalt niveau og var i det hele taget stærkere rent organisatorisk. Disse nye fagforeninger var 
primært for faglærte arbejdere, mens ufaglærte arbejdere i industrien endnu var udelukket. 
Man forsøgte i denne periode at føre faglig kamp med ikke-voldelige midler og søgte derfor 
forhandling frem for konfrontation bl.a. ved at begrænse brugen af strejker og blokader. 


I 1868 dannede disse nye fagforeninger en fællesorganisation, The Trade Unions Congress 
(TUC) med det formål at koordinere fagforeningernes krav og forsøge at påvirke det poli- 
tiske system. Denne proces blev understøttet af, at arbejderklassen havde opnået valgret 

ved en reform af valgsystemet i 1867, og at de etablerede politiske partier derfor ikke læn- 
gere kunne sidde arbejderbevægelsens krav overhørig. Som en konsekvens heraf kom en 
række love, der regulerede vilkårene på arbejdsmarkedet. I 1871 blev fagforeningers ret til 
at eksistere slået fast med The Trade Union Act. I 1874 gennemførtes en ti-timers arbejds- 
dag for fabriksarbejdere, og i 1875 blev det gjort lovligt at gennemføre strejker og blokade. 
Ved årtiets udgang var en stærk fagbevægelse bestående af faglærte arbejdere således 
dannet i England. 


Nye grupper organiserer sig 


Der var dog mange industriarbejdere, ikke mindst kvinder og ufaglærte, som fortsat var 
udelukket fra fagforeningerne, og først i løbet af 1880'erne begyndte fagforeninger for disse 
grupper at opstå. En igangsættende begivenhed for kvindernes organisering i England var, 
da der i 1888 udbrød strejke blandt de kvindelige arbejdere på tændstikfabrikken Bryant & 
May i London. Strejken, der involverede over 3000 arbejdere, skabte stor debat i offentlig- 
heden pga. de ekstremt usunde og skadelige arbejdsforhold på tændstikfabrikken. Med til at 
skabe opmærksomhed var desuden, at en højtprofileret socialistisk debattør, Annie Besant, 
forsvarede de strejkende kvinder i medierne. I en avisartikel fra 1888 beskrev hun kvinder- 
nes forhold som værre end slavers. 


Annie Besant: Om de kvindelige tændstikarbejderes vilkår i 
London, 1888 


Med købte slaver kunne Hr. Bryant ikke have tjent sin store formue, for han kunne ikke 
have bespist, beklædt, og huset disse for 4 shillings om ugen, og de ville have haft en 
konkret pengeværdi, som ville have tjent dem som beskyttelse. Men hvem bekymrer sig 
for disse hvide lønslavers skæbne? Født i slumkvarterer, tvunget til at arbejde mens de 
stadig var børn, små i størrelsen pga. underernæring, undertrykte fordi de er hjælpe- 
løse, slynget til side, så snart de ikke kan arbejde mere, hvem bekymrer sig om de dør 
eller sættes på gaden, sålænge Bryant and Mays aktionærer får deres 23 procent. 


Strejken var den første konflikt blandt uorganiserede arbejdere, som fik hele nationens 
opmærksomhed. De kvindelige tændstikarbejdere vandt strejken og dannede efterfølgende 
deres egen fagforening. 


Året efter indledte de ufaglærte havnearbejdere i London ligeledes en strejke, der varede 5 
uger og berørte 100.000 arbejdere. Strejken tiltrak sig også stor opmærksomhed i offentlig- 
heden og var med til at sætte fokus på vilkårene for ufaglærte løstansatte arbejdere, lige- 
som den gav øget tilskyndelse til at organisere sig blandt disse grupper af arbejdere. I køl- 
vandet på disse to konflikter skete der derfor en eksplosiv vækst i antallet af fagligt 
organiserede arbejdere. Medlemstallet i den engelske fagbevægelse fordobledes alene i 
perioden 1889-1891, og i 1914 var den engelske fagbevægelse blevet en massebevægelse 
med seks millioner medlemmer. 

Denne nye bredere fagbevægelse omtales på engelsk som new unionism for at fremhæve 

modsætningen til de gamle craft unions, altså fagforeninger organiseret efter fag. Et andet 
aspekt af new unionism var fagforeningernes tætte forhold til den socialistiske bevægelse. 

De store strejker i slutningen af 1880'erne var således støttet af socialistiske agitatorer, og 

de nye fagforeninger sluttede sig til den socialistiske bevægelse Internationalen 


Internationalen 


Karl Marx var en af hovedkræfterne bag etableringen af den socialistiske bevægelse 
Den Internationale Arbejdersammenslutning, eller i almindelig tale blot kaldet Interna- 
tionalen, i London i 1864. Karl Marx mente, at arbejdernes kamp nødvendigvis måtte 
overskride nationale grænser, på samme måde som kapitalen var international. Ligele- 
des var det vigtigt for at undgå, at virksomheder importerede strejkebrydere fra andre 
lande under arbejdskonflikter. Organisationen søgte derfor at forene arbejderbevægel- 
ser fra mange lande. Dens betydning var tillige, at den kæmpede for en række fælles 
mål for arbejderne, bl.a. en begrænsning af arbejdsdagens længde, ligesom bevægel- 
sen også fremmede etableringen af nationale sektioner af den socialistiske arbejderbe- 
vægelse. Den første Internationale gik i opløsning som konsekvens af bl.a. interne stri- 
digheder i 1870'erne, men bevægelsen blev genskabt som Den Anden Internationale i 
1889, der eksisterede indtil 1. Verdenskrig. 

De første fagforeninger inkluderede ikke kvinder og ufaglærte, men var udelukkende for de 
stærkere grupper af faglærte mænd. Men der kom fokus på kvindernes organisering i for- 
bindelse med en strejke på den store tændstikfabrik Bryant and May i London i 1888. 
Polfoto/TOPFOTO/Ritzau Scanpix 

Arbejdsspørgsmål 3.2 
Kan du: 


. Redegøre for de forskellige faser i den engelske fagbevægelses dannelse? 
« Forklare, hvorfor de faglige foreninger havde en interesse i at udelukke kvinder 
og ufaglærte fra deres organisationer? 


Arbejderbevægelsens etablering i Danmark 


Som i England gik udviklingen i Danmark ligeledes fra hårdhændet konfrontation mellem 
arbejderbevægelsen på den ene side og myndighederne på den anden til gradvis accept af 
fagforeningernes rolle. På grund af den senere industrialisering blev arbejderbevægelsen 
også først tilsvarende senere etableret i Danmark. Fra ca. 1850 opstod arbejderforeninger 
med det formål at forbedre arbejdernes vilkår gennem oplysning, men også ved oprettelse 
af sygekasser, brugsforeninger og selvhjælpsforeninger. Initiativet kom fra liberale kræfter, 
som ønskede at tage brodden af den sociale nød og skabe et homogent samfund med har- 
moni mellem de forskellige klasser. Med deres fokus på selvhjælp fik disse tidlige arbejder- 
foreninger dog ikke indflydelse på løn- og arbejdsforhold i industrien, og det lykkedes derfor 
heller ikke at lægge låg på de klassekonflikter, som industrialiseringen skabte. 


En fagbevægelse med et mere decideret fokus på arbejdsvilkårene opstod i 1870'erne. 
Inspireret af udviklingen i andre lande havde denne bevægelse et socialistisk udgangspunkt, 
og i spidsen for bevægelsen stod den unge funktionær ved postvæsenet Louis Pio. Han 
begyndte i 1871 at udgive ugeavisen Socialistiske Blade (senere Socialisten), og i dette 
introducerede han Karl Marx' tanker til de danske arbejdere. Pios udgivelser chokerede mid- 
delklassen med en aggressiv kritik af det kapitalistiske samfund. Målet for Pio var dog ikke 
middelklassen, men arbejderne, som han ønskede skulle bryde med de eksisterende arbej- 
derorganisationer og tilslutte sig det nye socialistparti, som han etablerede som en dansk 
afdeling af Den Internationale Arbejderforening. I Socialisten skrev Pio bl.a. en artikel med 
titlen Hvad vi forlanger, hvor han beskrev de negative følger af industrialiseringen og opstil- 
lede et krav om statslig indgriben for at forbedre arbejdsvilkårene på fabrikkerne. 

Louis Pio: Hvad vi forlanger, 1871 


Hos os er Fabriksvæsnet ubetydeligt”, siger Folk. Ja, vi er ikke et Fabriksfolk i den For- 
stand som Englænderne, Franskmændene og Belgierne, men Fabriker har vi, og Arbej- 
dernes Tilstand der er slet ikke bedre end i andre Lande. Skal vi da vente med at for- 
lange Forandringer til Ondet er vokset os over Hovedet? Det vil sandelig ikke vare 
længe. Vor Haandværkerstand gaar med stærke Skridt sin Undergang imøde. Med hvert 
Aar tilegner Fabrikerne sig en stor Del Arbejde, som tidligere var Haandværk … Med 
hvert Aar forøges Fabrikarbejdernes Tal medens Haandværkernes aftager: kan det 
maaske gaa an at oppebie den Tid, da Landets Befolkning vil være delt i to Klasser: 
Fabrikarbejdere og Fabrikherrer? Men skal de ulykkelige Følger af Fabrikvirksomheden 
fjernes, da kan det ikke nytte at ty til privat Godgørenhed, den er planløs og utilstræk- 
kelig; det kan heller ikke nytte at skraale paa "Selvhjælp", ti vi kan ikke som salig 
Munchhausen gribe os selv i Haartoppen og trække os op af Sumpen; nej, den eneste 
Magt, der baade kan og skal gøre Noget er Staten, og det vi forlanger er foreløbigt ikke 
Kapitaler, men blot Love, der kan beskytte os mod at ødelægges fysisk og aandeligt af 
Fabrikherrerne. 


Fagforeningernes gennembrudstid 


I april 1872 udbrød der strejke blandt de københavnske murere, som ønskede en kortere 
arbejdsdag, og de fik støtte af Pio og hans socialistiske parti, som for at opildne til solidaritet 
med de strejkende indkaldte til en demonstration på Nørre Fælled. Demonstrationen blev 
dog forbudt af myndighederne dagen inden, den var planlagt at løbe af staben, og dermed 
var der lagt op til konfrontation. Demonstrationen blev afholdt trods forbuddet med det 
resultat, at politiet arresterede Pio og to andre ledere af bevægelsen, Geleff og Brix. 
Lederne af den danske Internationale blev idømt hårde straffe, og selve bevægelsen blev 
efterfølgende forbudt af højesteret. 

5te Maj 


Slaget på Fælleden den 5. maj 1872 var en konfrontation mellem arbejderbevægelsen og 
myndighederne på Nørre Fælled i København. Baggrunden for konfrontationen var myndig- 
hedernes aflysning af et folkemøde indkaldt af Louis Pio for at støtte en igangværende 
murerstrejke. Mødet blev afholdt trods forbuddet og førte til sammenstød mellem arbejdere 
og politimyndigheder. Slaget på Fælleden er i eftertiden blevet et symbol på arbejderbevæ- 
gelsens tidlige kamp for bedre arbejdsforhold. 

Gyldendals Billedarkiv 

Stik imod myndighedernes hensigt betød fængslingen af de tre ledere ikke dødsstødet for 
arbejderbevægelsen. Tværtimod forsatte den med at vokse i 1870'erne, da en række selv- 
stændige fagforeninger blev etableret. Der skete dog samtidig en nedprioritering af det poli- 
tiske arbejde. Mens Socialdemokratiet blev oprettet som selvstændigt parti adskilt fra fagbe- 
vægelsen i 1878, koncentrerede fagbevægelsen sig om forbedringer af løn og arbejdsvilkår. 
I 1880'erne indledtes den egentlige gennembrudsperiode for den danske arbejderbevæ- 
gelse, og omkring år 1900 var godt og vel halvdelen af de faglærte arbejdere organiserede i 
fagforeninger, hvilket var en høj andel i forhold til andre lande på samme tid. Lokale fagfor- 
eninger begyndte også at slutte sig sammen i landsdækkende fagforbund, og disse dannede 
i 1898 fællesorganisationen De Samvirkende Fagforbund (DSF) på tværs af fag. Også 
arbejdsgiverne organiserede sig i denne periode og dannede Dansk Arbejdsgiverforening i 
1898. 


Kendetegnende for de fleste af de fagforeninger, som blev dannet efter 1870, var, at de 
som de engelske fagforeninger var organiseret på baggrund af fag. Det betød, at man ikke 
inkluderede de ufaglærte arbejdere, hverken mænd eller kvinder, som oftest arbejdede i 
industrien. For arbejderbevægelsen blev det dog vigtigt i løbet af 1890'erne også at forsøge 
at organisere disse grupper, ikke mindst for at undgå at de fungerede som skruebrækkere i 
arbejdskampe. Et problem for fagbevægelsen var nemlig, at nyligt ankomne migranter fra 
landet var parate til at overtage de strejkende arbejderes plads. I 1891 blev Arbejdsmænde- 
nes Centralforbund i Danmark, som organiserede ufaglærte arbejdere, således stiftet. Lige- 
ledes blev Kvindeligt Arbejderforbund dannet i 1890 som en fagforening for kvindelige arbej- 
dere i København og fra 1901 som en landsdækkende organisation. 


Septemberforliget 


I 1899 kom det til en regulær styrkeprøve mellem arbejdere og arbejdsgivere i en konflikt, 
som skulle vise sig at blive principiel for etableringen af spilleregler for det danske arbejds- 
marked fremover. Konflikten startede, da en gruppe jyske snedkere forkastede en fælles 
overenskomst indgået af deres fagforbund. Arbejdsgiverne reagerede med at lockoute alle 
snedkere på landsplan og krævede, at Det Samvirkende Fagforbund fik styr på deres med- 
lemmer og gennemtvunget overenskomsten; et krav, som DSF afviste. Dernæst lockoutedes 
40.000 arbejdere eller godt og vel halvdelen af alle de organiserede arbejdere i Danmark. 
Der var tale om en konflikt med store økonomiske omkostninger for de ramte arbejdere, for 
først efter knap 3Y2 måneds lockout mødtes parterne til forhandlingsbordet og indgik det 
berømte Septemberforlig, der blev et kompromis med anerkendelse af krav fra begge sider i 
konflikten: Fagbevægelsen måtte acceptere arbejdsgivernes ret til at lede og fordele arbej- 
det, men samtidig anerkendtes også arbejdernes ret til at organisere sig i fagforeninger. 
Desuden enedes man om varsling af strejker og lockouter, dvs. en række principper for, 
hvordan konflikter på arbejdsmarkedet skulle varsles og forløbe. 


Som i England kan man altså betragte udviklingen i Danmark som en gradvis accept af 
arbejderbevægelsens organisationer som legitime institutioner i samfundet. Dette betød 
ikke, at arbejdsmarkedet var en fredelig og konfliktfri zone, men de grundlæggende tanker 
om arbejdernes ret til at organisere sig var grundlagt omkring år 1900. Sådan var det dog 
langt fra alle steder, og både i USA og Japan stod udviklingen på arbejdsmarkedet i skarp 
kontrast hertil. 

Arbejdsspørgsmål 3.3 
Kan du: 


. Redegøre for de forskellige faser i etableringen af en arbejderbevægelse i Dan- 
mark? 
e Forklare betydningen af Septemberforliget for det danske arbejdsmarked? 


Fagbevægelsen i USA 


Et aspekt, som ofte har slået historikere, er det, man har kaldt The American Exceptiona- 
lism, dvs. det forhold, at amerikansk politik ikke kan klassificeres ifølge de samme ideolo- 
giske strømninger som resten af den vestlige verden, og herunder at en socialistisk arbej- 
derbevægelse aldrig fik særlig stor indflydelse i USA. Sociologen Werner Sombart skrev 
allerede i 1906 en bog med den sigende titel Hvorfor findes der ikke socialisme i USA? Ifølge 
socialistiske teoretikere skulle den hastige industrialisering, som USA gennemgik i sidste del 
af 1800-tallet, jo netop give de vigtige forudsætninger for udviklingen af et klassesamfund 
og en social revolution. Men når arbejderbevægelsen aldrig fik så stor en betydning, som i 
de øvrige vestlige lande, skyldtes det dels, at fagforeninger og strejker blev bekæmpet med 
hårdhændede metoder af både arbejdsgivere og myndigheder og dels, at den liberalistiske 
ideologi, som dominerede amerikansk tankegang, stod i kontrast til tanker om kollektive 
aftaler på arbejdsmarkedet og statslig regulering, fx i form af fabrikslovgivning. 


Den tidlige organisering 


Den første arbejderbevægelse i USA opstod i 1830'erne på et tidspunkt, hvor faglærte hånd- 
værkere stadig udgjorde flertallet af arbejderne, men som gruppe netop mærkede effekten 
af industrialiseringen i form af øget konkurrence. Som i England var det derfor disse grup- 
per, som tog de første skridt mod faglig organisering, da de etablerede The General Trade 
Union (GTU) i 1833. I 1836 var ca. en fjerdedel af alle arbejdere medlem af en faglig organi- 
sation. Det var kun i sjældne tilfælde, at disse fagforeninger optog ikke-faglærte arbejdere. 
De udelukkede grupper af ufaglærte arbejdere inkluderede ofte nyligt ankomne immigranter 
fra Europa, som arbejdede inden for byggeri eller i de såkaldte sweatshops — dvs. værkste- 
der eller fabrikker karakteriseret ved meget ringe arbejdsvilkår. 


Bredere funderede fagforeninger begyndte først at opstå godt 35 år senere under den has- 
tige industrialisering, som fulgte efter den Amerikanske Borgerkrig. The Noble Orders of the 
Knights of Labor, der som navnet antyder startede som en hemmelig orden, blev grundlagt 
af tekstilarbejdere i Philadelphia i 1869. Organisationen udviklede sig til den første nationale 
arbejderbevægelse i USA. I modsætning til de tidligere fagforeninger var The Knights of 
Labor en bevægelse, som søgte at inkludere alle arbejdere; både faglærte og ufaglærte, 
mænd og kvinder, sorte og hvide. 

Volden eskalerer 


Knights of Labor var i sit udgangspunkt påholdende med at bruge strejke som middel i 
arbejdskampe og ønskede at få indflydelse gennem fredeligere midler som påvirkning af 
politikere og oplysning af arbejderne. Det var alligevel under denne organisations lederskab, 
at den amerikanske arbejderbevægelse gennemgik en periode kendetegnet ved særdeles 
voldsomme konflikter på arbejdsmarkedet; måske endda nogle af de mest voldelige i den 
vestlige verden på denne tid. I 1873 startede en økonomisk depression i USA, som betød, at 
de amerikanske jernbaneselskaber nedsatte lønnen for deres arbejdere. Da selskabet Balti- 
more & Ohio Railroad varslede en lønnedgang i 1877 på 10%, gik jernbanearbejderne i 
strejke og igangsatte en blokade af togdriften. Strejken spredte sig til andre selskaber og 
byer, og den såkaldt Store Jernbanestrejke, som hermed indledtes, berørte på et tidspunkt 
100.000 amerikanske arbejdere. Regeringen indsatte tropper mod de strejkende jernbanear- 
bejdere i flere stater, og der blev skudt mod demonstranter, mens de strejkende tyede til 
midler som brandstiftelse mod selskabets bygninger og lokomotiver. Efter to uger havde 
regeringstropperne vundet over de strejkende arbejdere, men da var også mindst 100 men- 
nesker blevet dræbt i kampene, og mange var arresteret. 


Under den store jernbanestrejke i USA i 1877 blev militæret indsat for at stoppe konflikten, 
og det kom til nogle af de mest voldelige sammenstød mellem strejkende arbejdere og myn- 
digheder i den vestlige verden. 

Haymarket Square demonstrationen 


Den Store Jernbanestrejke endte med et nederlag for fagforeningerne, og efterfølgende rus- 
tede både arbejdere og arbejdsgivere sig til yderligere konflikter. Staterne dannede milits- 
grupper, som kunne indsættes i industribyerne, og arbejderne fortsatte med at organisere 
sig i The Knights of Labor, som i 1880'erne havde 700.000 medlemmer og vandt flere 
arbejdskampe i 1880'erne. En epokegørende begivenhed i 1886 skulle dog ændre denne 
udvikling for bevægelsen på ganske dramatisk vis. Knights of Labor var med sin brede 
repræsentation af arbejdere en organisation med store interne uenigheder om både mål og 
midler, og blandt de mest radikale grupper ønskede man at føre voldelig kamp mod det 
kapitalistiske samfund. Den 1. maj 1886 gennemførte arbejdere i Chicago en generalstrejke 
for indførelsen af otte timers arbejdsdag. Da politiet blev indsat, blev der kastet en bombe 
mod politiet, som dernæst åbnede ild mod de strejkende. Af de ti døde var seks af dem poli- 
tifolk. Derudover blev 60 politifolk såret. Konfrontationen, der kendes som The Haymarket 
Square Riot, førte til en hårdhændet bekæmpelse af fagbevægelsen. Ud af de otte, som 
blev dømt skyldige for handlingen — dog uden bevis for at nogen af dem faktisk havde kas- 
tet bomben — blev de fire hængt. Begivenheden delte befolkningen. Mange tog afstand fra 
de strejkendes brug af voldelige metoder, mens andre var chokerede over dommene, som 
blev opfattet som justitsmord. Samtidig betød episoden, at Knights of Labor mistede mange 
tilhængere. Selv om organisationen ikke var ansvarlig for bombehandlingen, var der mange, 
der nu associerede hele bevægelsen med voldelig radikalisme, hvilket blev betragtet som 
uamerikansk. Antallet af medlemmer faldt derefter fra 700.000 til blot 100.000 i 1890. 

Haymarket-optøjerne var et voldeligt sammenstød mellem strejkende arbejdere og politi i 
Chicago i 1886. Under optøjerne blev en bombe kastet mod politiet og dræbte ti mennesker. 
Anvendelsen af så ekstreme metoder betød, at mange, også blandt arbejderne, tog afstand 
fra fagbevægelsen. 

The Granger Collection/Ritzau Scanpix 


American Federation of Labor 


Mens Knights of Labor mistede indflydelse i slutningen af 1800-tallet, var der i stedet en 
anden mere moderat organisation, som begyndte at spille en rolle på det amerikanske 
arbejdsmarked. The American Federation of Labor (AFL) blev dannet i 1886, og i modsæt- 
ning til Knights of Labor afviste AFL de mere radikale politiske krav og accepterede arbejds- 
givernes ret til at eje produktionsmidlerne og til at lede og fordele arbejdet. Der var desuden 
tale om en fællesorganisation af uafhængige fagforeninger for grupper af faglærte arbej- 
dere. De tiltag mod en bredere sammenslutning, som Knights of Labor repræsenterede, veg 
således for en mere eksklusiv faglig organisationsform. Organisationen arbejdede desuden 
aktivt for at hindre immigration, da man mente, at den konstante tilførsel af nye fattige 
arbejdere fra Europa og Asien undergravede de amerikanske arbejderes løn- og arbejdsfor- 
hold. AFL's mere moderate strategi og afstandtagen fra socialismen viste sig at være bære- 
dygtig i det politiske klima, som eksisterede i kølvandet på Haymarket optøjerne, og organi- 
sationen talte en million medlemmer i år 1900. 

Men selv om denne mere kompromissøgende linje vandt frem, var det dog ikke slut på de 
voldelige konflikter på det amerikanske arbejdsmarked. I 1894, i kølvandet på endnu en 
økonomisk depression, havde Pullman fabrikkerne i Chicago, som producerede jernbane- 
vogne, nedsat arbejdernes løn med hele 25%. Arbejderne på fabrikken gik i strejke, og The 
American Railway Union opfordrede medlemmer over hele landet til at nægte at betjene 
jernbanevogne produceret af Pullman. I alt en kvart million arbejdere støttede boycotten af 
Pullman, og regeringen endte med at indsætte 14.000 regeringstropper for at nedkæmpe 
strejken. Under de voldelige sammenstød, som fulgte, blev 34 dræbt. Som konflikten i 1877 
betragtes Pullman strejken ligeledes som en milepæl i den amerikanske arbejderbevægelses 
historie pga. de yderst voldelige sammenstød mellem hæren og arbejderne. 


En af årsagerne til det høje konfliktniveau i mange amerikanske arbejdskampe var, at ledel- 
sen i amerikanske selskaber ofte finansierede både private militsgrupper og regulære 
hærenheder, som kunne indsættes i arbejdskonflikter. De tætte bånd mellem myndigheder, 
politi og militær på den ene side og virksomhederne på den anden betød, at arbejdsgiverne 
kom til at stå stærkt. De voldelige episoder i sidste del af 1800-tallet chokerede mange ame- 
rikanere, som begyndte at tvivle på, om den amerikanske drøm om frihed og lighed var ved 
at forsvinde med det industrielle samfunds klassekonflikter. Det er således tydeligt, at hvor 
man i lande som England og Danmark efterhånden bevægede sig mod en accept af fagfor- 
eningerne og en mere kompromissøgende politik, stod dette i kontrast til udviklingen i USA, 
hvor fagforeningerne forblev forholdsvis svage, og arbejderbevægelsen aldrig etablerede et 
samlende politisk parti, som primært repræsenterede arbejderklassens interesser. 


Arbejdsspørgsmål 3.4 
Kan du: 


. Redegøre for, hvad der ligger i begrebet the american exceptionalism? 
+ Forklare, hvorfor der i USA ikke opstod en lige så stærk fagbevægelse som i 
andre vestlige lande under industrialiseringen? 


Faglig organisering i Japan 


Under Japans hastige industrielle udvikling efter 1868 opstod der ligeledes konflikter på 
arbejdsmarkedet, men i lighed med USA udmøntede det sig ikke tilnærmelsesvist i en så 
bredt organiseret arbejderbevægelse, som man kendte fra de europæiske industrilande. 
Ligeledes blev socialismen som politisk retning aldrig mere end en snæver intellektuel bevæ- 
gelse uden den brede opbakning blandt arbejderne. De fleste strejker i Japan forblev såle- 
des også lokale og spontane affærer. 


Der er flere grunde til, at arbejderbevægelsen ikke fik den samme betydning i Japan som i 
de vestlige lande. For det første var der en meget høj andel af kvinder ansat i tekstilindu- 

strien. Næsten 85% af arbejdskraften på tekstilfabrikkerne bestod af unge kvinder hentet 

direkte fra landet og ansat på slavelignende kontrakter. Ifølge det patriarkalske samfunds 

normer, som karakteriserede Japan, skulle disse kvinder udvise underdanighed overfor 

ældre og autoriteter, og det var derfor urealistisk, at de var i stand til at gå forrest i en 
arbejdskamp. Desuden var sådanne unge kvinder som regel kun ansat i en kortere årrække, 
hvorefter de forventedes at vende tilbage til deres landsbyer. 


I de mere mandsdominerede sektorer som minedrift og jernindustri var der i højere grad til- 
løb til dannelse af fagforeninger, men også her stod de svagt og opnåede ikke en høj orga- 
niseringsgrad. Da fagforeningernes medlemstal toppede, var det stadig blot 8% af de japan- 
ske arbejdere, som var medlem. En del af forklaringen er kulturel. Der var ikke en historisk 
tradition for at danne faglige organisationer, som mindede om lavene. Derimod var traditio- 
nel japansk kultur præget af respekt for overordnede, hvorfor ens loyalitet som arbejder i 
højere grad blev vertikal (dvs. man følte loyalitet inden for virksomheden) fremfor horisontal 
(dvs. klassebaseret). 


Den væsentligste hindring mod faglig organisering var dog ikke kulturel, men derimod den 
japanske regerings hårdhændede politik mod faglige organisationer. Japan var ikke et 
demokratisk samfund, og den japanske regering tolererede ikke strejker og arbejdskampe. 
De blev opfattet som ødelæggende for den økonomiske vækst, som staten så bevidst havde 
forsøgt at fremme siden 1868. Derfor vedtog parlamentet i 1900 en lov, som gjorde det 
ulovligt at opildne til strejke, og som lovliggjorde politiets indgriben i arbejdskonflikter og 
dermed i praksis gjorde det svært for arbejdere at organisere sig fagligt. De fagforeninger, 
som var dannet i løbet af 1890'erne, blev da også i vid udstrækning opløst i kølvandet på 
denne lov. Som i USA blev fagforeninger i Japan altså mødt med hård modstand fra både 
myndigheder og arbejdsgiverside, og kollektive aftaler om løn- og arbejdsforhold blev undta- 
gelsen snarere end reglen. 


Arbejdsspørgsmål 3.5 
Kan du: 


. Redegøre for, hvorfor fagbevægelsen i Japan ikke blev en stærk institution i 
samfundet? 

«+ Vurdere, i hvor høj grad den lave organiseringsgrad blandt industriarbejdere 
skyldtes kulturelle eller politiske forhold? 


Kilder til kapitel 3 


Til kapitel 3 er udvalgt følgende tre kilder: 


1. The Combination Act (1800) 
2. Opråb fra arbejderne ved Pullmanns fabrik (1884) 
3. Pullmanns svar til arbejderne (1884) 

Kilde 3.1: The Combination Act (1800) 


I løbet af 1700-tallet blev det forbudt for engelske arbejdere at danne sammenslutnin- 
ger med det formål at forhandle med deres arbejdsgivere. I 1799 og 1800 begrænsede 
de såkaldte Combination Acts yderligere arbejdernes ret til at organisere sig fagligt. 
Nedenstående lov fra år 1800 blev først ophævet i 1824. 


The Combination Act (1800) 


(.) for at forhindre ulovlige sammenslutninger af arbejdere … skal det vedtages … at 
alle kontrakter, pagter og aftaler … hidtil lavet … mellem svende, håndværkere eller 
andre personer … for at opnå en bedre løn … eller for at nedsætte eller ændre deres 
sædvanlige arbejdstimer. eller for at reducere mængden af arbejde … eller for at for- 
hindre en eller flere personer i at ansætte nogen, som han, hun, eller de ønsker at 
ansætte … skal være … ulovlig og ugyldig … 


II … Ingen svend, arbejder eller anden person må på noget tidspunkt efter vedtagelsen 
af denne lov indgå, eller være involveret i indgåelsen af en sådan kontrakt, pagt eller 
aftale, skriftligt eller ikke-skriftligt … og enhver … arbejder … der efter vedtagelsen af 
denne lov er skyldig i nogen af de nævnte lovovertrædelser. skal i fængsel i en periode 
der ikke overgår tre måneder (….) 


The Combination Act, University of Massachusetts (UMass), 1800. Oversat af Helle Fol- 
kersen. 


Spørgsmål til kilde 3.1 


1. Hvilke former for aftaler blev forbudt med denne lov? 
2. Hvilke midler havde arbejderne til rådighed, hvis de sluttede sig sammen? 

Kilde 3.2: Opråb fra arbejderne ved Pullman-fabrikken 
(1894) 


Arbejderne ved den store amerikanske fabrik Pullman i Illinois, som producerede tog- 
vogne, boede i tilknytning til fabrikken i huse, der var ejet af fabrikken. Mens ejeren 
George Pullman udråbte det som en mønsterfabrik, der sørgede for sine arbejderes liv 
og velfærd, var arbejderne utilfredse med de høje huslejer, de lave lønninger og Pull- 
manns kontrol over deres liv. Under en økonomisk depression i 1893 appellerede arbej- 
derne til deres fagforening, American Railway Union (ARU), som organiserede en lands- 
dækkende strejke og boykot mod fabrikken. Nedenstående erklæring fra de strejkende 
på fabrikken afspejler deres utilfredshed med virksomhedens ejer. 

Opråb fra de strejkende arbejdere ved Pullmann fabrikken 
(1894) 


Når vi fremlægger vores klage for denne forsamling [The American Railway Union], er 
det svært at se, hvor vi skal begynde. I skal vide, at den umiddelbare årsag til vores 
strejke var bortvisningen af to af vores repræsentanter i klageudvalget dagen efter, at 
George M. Pullman og Thomas H. Wickes, hans næstformand, havde garanteret dem 
absolut immunitet. De bagvedliggende årsager er stadig aktuelle. Fem gange er løn og 
arbejdsvilkår hos Pullman blevet reduceret mellem maj og december 1893. Den sidste 
var mest alvorlig, svarende til næsten 30 procent, og vores husleje er ikke faldet. Vi 
skyldte Pullman 70.000 dollar, da vi nåede den 11. maj. Vi skylder ham dobbelt så 
meget i dag. Han sætter os ikke på gaden af to grunde: For det første er der den 
offentlige mening; for det andet, fordi han håber at sulte os ud (...) 


Da vi fremlagde vores klage for ham, svarede han, at vi alle var hans "børn". Pullman, 
både manden og byen, er et åbent sår i vores samfund. Han ejer husene, skolerne og 
kirkerne i byen, som bærer hans engang så ydmyge navn. (.) De lønninger, han beta- 
ler med den ene hånd, Pullman Palace Car Company — tager han tilbage med den 
anden, Pullman Land Association. Han er i stand til at underbyde enhver kontrakt på 
togvogne i dette land. Hans konkurrenter må, i forsøg på at imødegå dette, nedsætte 
lønnen for deres ansatte. Dette giver ham en undskyldning for at reducere vores i for- 
hold til markedet. Hans konkurrenter må dernæst reducere; og ligeledes må han. Og 
således må den lystige kamp — skeletternes dans badet i menneskers tårer — fortsætte, 
og det vil altid fortsætte, brødre, med mindre The American Railway Union stopper det, 
knuser det. 


(…) 


Ved I, at George M. Pullman, har reduceret vores løn med mellem 30 og 70 procent. 
Sidste år fik George M. Pullman udbetalt et kvartalsvist udbytte på 2 procent af sine 
aktier og en ekstra portion på 1Y> procent, i alt 9Y> procent af sin kapital på 30.000.000 
dollar. Ved I, at George M. Pullman havde tre kontrakter, som han mistede mindre end 
5,000 dollar på. Fordi han bekymrede sig om os? Nej! Fordi det var billigere at tabe lidt 
penge på gods- og passagervogne, end at lade hans arbejdere gå. Men de små tab (...) 
var hans undskyldning for at indføre store reduktioner i lønnen i alle afdelinger, at redu- 
cere [lønnen] for mænd, drenge og piger med lige iver, inklusiv alle i værkstederne på 
Pullman Palace vognene, hvor kæmpe profitter er skabt (.) 


Statement of the Pullman Strikers, U.S. Strike Commission, Report and Testimony on 
the Chicago Strike of 1894 (Washington D.C.: Government Printing Office, 1895), 87-88. 
Reprinted in Thomas G. Manning: "The Chicago Strike of 1894" (New York: Holt, Rine- 
hart and Winston, 1960), 2-4. Oversat af Helle Folkersen. 

Spørgsmål til kilde 3.2 


Hvad anklager arbejderne Pullman for? 

2. Hvorfor er det ikke nødvendigvis en fordel for arbejderne, at fabrikanten også 
ejer deres boliger og bidrager til lokalsamfundet i form af skoler, kirker osv.? 

3. Hvorfor mon ikke Pullman sætter arbejderne ud af deres boliger, hvis de er 

bagud med huslejen? Kan der være andre grunde end dem, arbejderne fremfø- 

rer? 


Fx 


Kilde 3.3: Pullmans svar til arbejderne (1894) 


I 1894 gik arbejderne ved Pullmanfabrikken i strejke over en nedsættelse af deres løn. 
I nedenstående artikel forsvarer Pullman sig i forhold til arbejdernes klage. 

Pullman: Til forsvar for vores arbejdere (1894) 


Ved starten af den meget alvorlige depression sidste år beskæftigede vi 5.816 mænd i 
Pullman og udbetalte lønninger for 305.000 dollar om måneden. Forhandlinger med 
mulige købere af jernbanemateriel, som var afventet, blev afbrudt; ordrer allerede afgi- 
vet blev aflyst, og vi var nødt til at afskedige, som I ved, et stort antal mænd i alle afde- 
linger, så der den 1. november 1893 kun var omkring 2.000 ansatte i alt, eller omkring 
en tredjedel af det normale antal. Jeg indså nødvendigheden af, at vi anstrengte os til 
det yderste for at skaffe arbejde, hvilket ellers ville resultere i stor forlegenhed, ikke kun 
for de ansatte og deres familier i Pullman, men også for dem, der bor i umiddelbar nær- 
hed, herunder mellem 700 og 800 ansatte, der havde købt deres hjem, og for hvem 
arbejde var nødvendigt for at give dem mulighed for at holde trit med deres betalinger. 


Jeg undersøgte sagen grundigt med lederen af værkstederne og fortalte ham, at mæn- 
dene skulle vide, at virksomheden ville gøre alt, hvad den kunne for at imødekomme 
den konkurrence, der helt sikkert fandtes på grund af det store antal vognproducenter, 
som var i samme situation, og som var ivrige for at holde deres mænd beskæftiget. (..) 
Resultatet af denne diskussion var en nedskrivning af priserne, som jeg, i mangel af 
oplysninger om det modsatte, antog var acceptabel for mændene, omstændighederne 
taget i betragtning. Under disse betingelser og med lavere priser på alle materialer 
påtog jeg mig personligt opgaven med at byde på vogne, og ved at afgive lavere bud 
end andre producenter sikrede jeg arbejde nok til gradvist at øge vores arbejdsstyrke 
fra 2.000 til ca. 4.200 (...) 


Dette resultat er blot ikke opnået ved nedsættelse af lønningerne, men virksomheden 
har båret sin fulde andel ved (..) at påtage sig ordrer, som indebar et betydeligt tab, 
især de 55 Long Island-vogne, som var den første store ordre på passagervogne, der 
blev udbudt efter den store depression, og som praktisk taget alle de førende vognfa- 
brikker i landet bød på. Min iver efter at sikre denne ordre, for at skaffe arbejde til så 
mange mænd som muligt, var så stor, at jeg gav et bud, som betød 300 dollar pr. vogn 
mindre end de faktiske omkostninger for virksomheden. (….) 


Jeg kan kun forsikre jer om, at hvis dette selskab nu genindfører lønningerne fra første 
halvdel af 1893, som I har bedt om, ville det være meget uheldigt for arbejderne, da 
der er mindre end 60 dages kontraktarbejde i sigte på alle ordrer, og der er absolut 
ingen mulighed for i den aktuelle situation i landet at få flere ordrer til priser, der vil 
dække lønningerne fra maj 1893. På det niveau ville fabrikkerne nødvendigvis lukke 
ned, og det store flertal af medarbejderne blive afskediget, en nødsituation, jeg gør mit 
bedste for at undgå. (..) 


Reply of the Pullman Company, U.S. Strike Commission, Report and Testimony on the 
Chicago Strike of 1894 (Washington D.C.: Government Printing Office, 1895), 578—80. 
Reprinted in Thomas G. Manning, The Chicago Strike of 1894 (New York: Holt, Rinehart 
and Winston, 1960), 4-7. Oversat af Helle Folkersen. 

Spørgsmål til kilde 3.3 


1. Hvordan forsvarer Pullman nedsættelsen af lønningerne på fabrikken? 
2... Hvordan vil du vurdere Pullmans måde at argumentere på? 

4. Børn i industrien 


I dag er det almindeligt accepteret, at børnearbejde er forkasteligt, og det betragtes som 
udnyttelse af en af de svageste grupper i samfundet. Det er dog nemt at glemme, at afskaf- 
felsen af børnearbejde, også i vores del af verden, er et forholdsvist nyt fænomen, og at 
mange børn bidrog til familiens økonomi langt ind i det 20. århundrede. Det er således en af 
de store forandringer i vores familiestruktur, at barndommen betragtes som en særlig fase i 
livet, hvor man er isoleret fra arbejdsmarkedet. Nok har man altid kunnet se, at børn ikke 
var voksne — de var mindre, og de havde ikke de samme kræfter — men man betragtede 
ikke nødvendigvis børn som særligt sårbare væsener med ekstra behov for beskyttelse og 
tid til leg og dannelse. Tværtimod mente man, at børn skulle være produktive, og at ledig- 
gang var en kilde til dovenskab og dårlige vaner. Den engelske filosof John Locke foreslog i 
1697, at der skulle oprettes særlige skoler for fattige børn fra tre år og op, hvor de kunne 
lære at arbejde (bl.a. spinde og væve), så de ikke var en byrde for deres familier eller fat- 
tigforsorgen. Fordelen var desuden, at børn ville lære at indordne sig under arbejdet, hvilket 
ifølge Locke også var væsentligt "for dannelsen af dem som sobre og produktive mennesker 
resten af deres liv". Det handlede således om at skabe nyttige borgere, som ikke lå samfun- 
det til last. 


Den store forandring, som indtraf i børneopfattelsen i løbet af 1800-tallet — nemlig at man 
begyndte at betragte barndommen som en særlig fase i livet, markant forskellig fra voksen- 
livet — faldt tidsmæssigt sammen med industrialiseringen, som paradoksalt nok også var en 
periode i historien, hvor børnearbejdet blev intensiveret. Men dette sammenfald forklarer 
måske også, at det var under den industrielle revolution, at man så de første love, hvor sta- 
ten gjorde en indsats for at regulere børns arbejde. 


Børnearbejde under den industrielle revolution 


Børn arbejdede også før den industrielle revolution. På landet arbejdede de i marken og 
med pasning af dyr, og de deltog i husholdningen og passede yngre søskende. Det var hel- 
ler ikke ualmindeligt, at de deltog i familiens hjemmeindustri fx ved at spinde garn. Børn var 
også ansat uden for hjemmet. Fra ca.12 år kunne drenge komme i lære. Som lærling blev 
man inddraget i en mesters husholdning og fik løn i form af kost og logi. Ligeledes kunne 
både piger og drenge komme ud at tjene på en gård fra 12-års alderen. I det førindustrielle 
samfund var det således normalt, at børn bidrog til økonomien og havde lange arbejdsdage. 
Det blev ikke betragtet som misbrug af børn, men som en nødvendig del af familiens overle- 
velsesstrategi. Selv under den industrielle revolution udgjorde fabriksarbejde kun en mindre 
andel af det samlede børnearbejde. 


Selvom børn altid har arbejdet, intensiveredes børnearbejdet dog under den industrielle 
revolution. Der findes forskellige forklaringer på dette. Børn i industribyerne blev sendt på 
arbejde pga. familiernes fattigdom. En arbejderfamilie under den industrielle revolution 
kunne ikke nødvendigvis tjene til dagen og vejen, hvis faren alene arbejdede. Men hvis hus- 
holdningen var uden en mandlig forsørger, var det endnu mere påkrævet, at børnene 
bidrog. Andre forklaringsmodeller fokuserer på ændringer i behovet for arbejdskraft. Børn 

passede godt ind i de tidlige fabrikker, fordi arbejdet ikke krævede særlige evner eller træ- 
ning. Automatiseringen gjorde mange arbejdsprocesser lette at udføre, og der var således 
ikke længere behov for voksne med faglig træning. Tværtimod mener nogle, at børn var en 
fordel pga. deres små fingre og kroppe, som bevægede sig nemmere mellem maskinerne og 
kunne udføre finere opgaver som at sammenhæfte knækket tråd på spindemaskinerne. Men 
først og fremmest var det billigere at ansætte børn end voksne. 


Arbejdsspørgsmål 4.1 
Kan du: 


. Beskrive, hvordan man opfattede barndommen ved den industrielle revolutions 
begyndelse? 

« Forklare, hvorfor børnearbejdet blev intensiveret under den industrielle revolu- 
tion? 


Børnearbejde i England, USA og Japan 


Børnearbejde i England 


Allerede fra den industrielle revolutions begyndelse i 1700-tallets England var børnearbejdet 
udbredt. Det var især tekstilfabrikkerne, som anvendte børnearbejdere. Mange af disse var 
fattiglemmer, som ikke modtog betaling for deres arbejde, men blot kost og logi. Fattigfor- 
sorgen overlod således ansvaret for børnenes velfærd til fabrikanter, som til gengæld måtte 
anvende børnene som arbejdskraft. Det er anslået, at hen mod en tredjedel af arbejderne 
på de engelske tekstilfabrikker i slutningen af 1700-tallet var børn ansat under et sådant 
arrangement. De lokale myndigheder kunne i nogen udstrækning tilse børnenes forhold; om 
de fik tilstrækkelig mad, ordentlige soveforhold, og om der forekom misrøgt af børnene. Til 
trods for dette er det klart, at børnene var overladt til den enkelte fabrikants lune, især hvis 
børnene, som det ofte var tilfældet, blev placeret langt fra deres hjemegn. Mange gange 
betød det, at børn blev udsat for hård disciplin og fysisk afstraffelse, ligesom seksuelt mis- 
brug af børn fandt sted. 


Andre har dog hævdet, at denne gruppe af børn havde nogle fordele frem for såkaldt 'frie' 
børnearbejdere, som boede med deres egne familier, idet fabriksejerne var ansvarlige for 
børnenes uddannelse. Det betød nemlig, at de fik en vis grad af boglig lærdom, selv hvis 
dette udelukkende bestod i bibellæsning om søndagen. Den tidlige industrielle revolution i 
England var således delvist baseret på en systematisk brug af fattige børn placeret under 
fattigforsorgen, og dette fortsatte ind i 1800-tallet på trods af forsøg på at regulere og 
begrænse brugen af børn på fabrikker. Andelen af børn i tekstilindustrien under 13 år er ble- 
vet anslået til at udgøre omkring 20% af arbejdsstyrken i 1833. 

I de engelske kulminer udgjorde børn ligeledes en forholdsvis høj andel af arbejdsstyrken. I 
1842 var anslået 20-40% af arbejdsstyrken i minerne børn eller unge, og der var tale om 
børn helt ned til syv år. Man havde bl.a. børn til at trække vogne med kul op gennem de 
smalle gange eller som såkaldte trappers, som åbnede og lukkede dørene i minegangene, 
når vogne skulle passere. Derudover havde man børn ansat til at rense kul for urenheder; et 
job som udsatte børnene for store mængder kulstøv. 


Børn helt ned til syv år arbejdede i mineindustrien i England, hvor de bl.a. blev ansat til at 
trække vogne med kul. Arbejdet i minerne var et af de hårdeste og farligste job, der fand- 
tes. 

Børnearbejde i USA 


I USA var andelen af børnearbejdere i industrien ligeledes høj. Den amerikanske politiker 
Thomas Jefferson havde ellers brugt England som et skrækeksempel på de negative sociale 
følger — herunder udnyttelsen af børn — som fulgte med industrialiseringen. Man havde der- 
for også tanker om at udvikle en industri, hvor man undgik dette. I et af de første store 
industrikomplekser i USA, Lowell Milli Massachusetts etableret i 1814, var hensigten for 
eksempel, at man kun skulle ansætte voksne kvinder. Samtidig skulle fabrikken være 
ansvarlig for at tilbyde disse unge kvinder ordentlige boligforhold, rimelig løn og adgang til 
uddannelse. 


På trods af sådanne gode hensigter kom børn under 15 år til at udgøre omkring en fjerdedel 
af arbejdsstyrken i fabrikkerne under den tidlige industrialisering i de nordøstlige stater i 
USA. Som i England var det også særligt tekstilindustrien, som var baseret på børnearbejde. 
I sidste del af 1800-tallet begyndte tekstilfabrikkerne at blive etableret i sydstaterne i stedet 
for, og også her var der grobund for en intensivering af børnearbejdet. Andelen af børnear- 
bejdere under 16 år udgjorde her omkring 25% af arbejdsstyrken helt frem til 1910. I indu- 
strien i sydstaterne ansatte man primært børn af hvide fattige familier, mens sorte børn som 
en arv fra slavetiden fortsat arbejdede på plantagerne. 

Børnearbejde i Japan 


Nogle historikere har argumenteret for, at børnearbejde i Japan var mindre udbredt, fordi 
man her i højere grad ansatte kvinder. Når det er sagt, var der dog et stort antal unge piger 
— i mange tilfælde ned til 12-års alderen — som arbejdede i den japanske tekstilindustri, og 
det under særdeles hårde vilkår, hvorimod ansættelse af de helt små børn var mindre 
udbredt end under den engelske industrielle revolution. Det er blevet anslået, at over halv- 
delen af de kvinder, som arbejdede i den japanske tekstilindustri, var under 20 år. 


I Japan blev unge kvinders indtog på fabrikkerne i sidste del af 1800-tallet tilskyndet af sta- 
ten. Silke- og bomuldsindustrierne var betydningsfulde eksportindustrier for Japan, og for at 
rekruttere tilstrækkeligt med arbejdskraft til disse vækstindustrier opsøgte man fattige fami- 
lier i landdistrikterne. Man tilbød fædre pengebeløb mod at lade deres døtre ansætte på 
tidsbestemte kontrakter på tekstilfabrikkerne. Sådanne kontrakter kunne løbe i op til syv år. 
Jo længere en tidsperiode kontrakterne lød på, jo højere betaling modtog familien. Hvis en 
familie havde mange døtre, som kunne arbejde i tekstilindustrien, kunne det gøre en stor 
forskel for familiens levevilkår. Kontrakterne bandt de unge kvinder til fabrikken, fordi fami- 
lien skulle betale høj kompensation, hvis en arbejder forlod jobbet i utide. I mange tilfælde 
modtog de unge kvinder kun kost og logi, mens de arbejdede for at tilbagebetale de penge- 
beløb, familien havde modtaget. Som i England og USA var arbejdsdagene på tekstilfabrik- 
kerne lange (13-14 timer dagligt), og fysisk afstraffelse var ikke ualmindeligt. Nogle af 
pigerne har dog på trods heraf sikkert oplevet fabriksarbejdet som bedre end det hårde 
markarbejde, som de kendte hjemmefra. 


Da de fleste arbejdere rekrutteredes langvejsfra, etablerede fabrikkerne sovesale, hvor de 
unge piger og kvinders personlige frihed også var strengt reguleret. Områderne var ofte ind- 
hegnet, og arbejderne kunne ikke forlade dem i utide, men blev straffet, hvis de ikke vendte 
tilbage til sovesalene efter arbejdstids ophør. De unge kvinder kunne ikke have besøg eller 
selv besøge deres familier regelmæssigt, og breve, bøger og nyheder blev censureret, bl.a. 
for at holde fagforeninger ude. 

Silkeindustrien var en nøglebranche i den japanske industrielle revolution, og silkefabrikker- 
nes konstante efterspørgsel på arbejdskraft ledte til, at man opsøgte unge kvinder og piger i 
landdistrikterne, som kom til at arbejde på fabrikkerne på nærmest slavelignende vilkår mod 
en betaling til deres fattige familier. Der var ingen fabrikslovgivning i Japan før 1911, som 
regulerede forholdene for disse piger og unge kvinder. 

Arbejdsspørgsmål 4.2 
Kan du: 


. Redegøre for forholdene for børn placeret på fabrikker af fattigforsorgen under 
den tidlige industrielle revolution i England? 

+ Forklare, hvorfor det var populært at anvende børn i industrien? 

« Sammenligne anvendelsen af børn i industrien i de vestlige land med Japan? 


Regulering af børnearbejdet 


Det var en udbredt opfattelse i 1800-tallet, at børnearbejde tjente som en mulighed for at 
bringe børn ud af fattigdom og gøre dem til nyttige og produktive samfundsborgere. En for- 

taler for børnearbejdet var den skotske læge Andrew Ure, som netop rejste rundt for at 
undersøge forholdene på fabrikkerne. Efterfølgende skrev han i sit værk Philosophy of 
Manufacture fra 1835, at han på sine ture rundt i tekstilregionerne aldrig havde set en 
eneste børnearbejder i dårligt humør, men tværtimod syntes børnene "altid at være muntre 
og opmærksomme". Ure hæftede sig også ved, hvordan arbejdet så ud til at passe særlig 
godt til børnenes små adrætte kroppe, og han sammenlignede dem med "livlige elve, hvis 
arbejde mindede om sport". Men der var andre i samtiden, som begyndte at kæmpe for 
regulering af børnearbejdet i industrien. Det er dog væsentligt at huske, at det først var i 
det 20. århundrede, at man begyndte at tale om helt at afskaffe børnearbejdet. I 1800-tallet 
søgte de fleste blot at begrænse arbejdstidens længde i forhold til børnenes alder og af hen- 
syn til skolegang, samt at forbedre usunde eller decideret farlige arbejdsforhold. 


Lovgivning i England 


England var det første land, hvor man begyndte at opfatte børnearbejdet i industrien som et 
problem, der skulle løses politisk. Man fik allerede i 1819 den første lovgivning på området, 
som bestemte, at børn skulle være mindst ni år for at arbejde på fabrik, og at de maksimalt 
måtte arbejde 12 timer dagligt. At få loven ført ud i praksis var dog svært, da man ikke ind- 
førte kontrol med, at den rent faktisk blev efterlevet. I England kom den første effektive lov- 
givning først med fabriksloven af 1833, da man nu som noget nyt indførte kontrol med 
fabrikkerne og sanktioner, hvis lovgivningen ikke blev overholdt. Initiativtageren bag denne 
lov var politikeren Michael Sadler, som stod bag en rapport til parlamentet, der byggede på 
interviews med 89 fabriksarbejdere. Disse indeholdt bl.a. detaljerede beskrivelser af eks- 
tremt lange arbejdsdage for børn og anvendelse af fysisk afstraffelse. Den såkaldte Sadler 
rapport chokerede samtiden og satte parlamentet under stort pres for at lovgive på områ- 
det. 

Uddrag af Sadler-rapporten, som byggede på interviews med 
fabriksarbejdere, 1831. Her fortæller en væver om sin barndom 
på fabrik: 


Har du nogensinde været ansat på en fabrik? Ja. 
I hvilken alder begyndte du at arbejde på fabrik? Otte år. 
Hvor længe var du der? Fire år. 


Vil du angive den almindelige arbejdstid i den periode, hvor du først var på fabrikken? 
Fra 6 om morgenen til 8 om aftenen. 


Fjorten timer? Ja. 

Hvilke pauser var der til forfriskning og hvile? En time ved middagstid. 

Når der var travlt, hvad var så din arbejdstid? Fra 5 om morgenen til 9 om aftenen. 
16 timer? Ja. 

Med hvor lang en pause til middag? En time. 

Hvor langt boede du fra fabrikken? Ca. to mil. 

Var der tid til at få morgenmad på fabrikken? Ingen tid. 

Fik du det før du forlod dit hjem? Som regel. 


Når du havde lange dage, kunne du så møde til tiden? Hvordan vågnede du? Jeg våg- 
nede sjældent af mig selv; Jeg blev som regel vækket af mine forældre eller løftet ud af 
sengen, nogle gange i søvne. 


Mødte du altid til tiden? Nej. 

Hvad var konsekvensen, hvis du kom for sent? Jeg blev ofte slået. 
Alvorligt? Meget alvorligt syntes jeg. 

Fortsætter straffene hele dagen på disse fabrikker? Bestandigt. 


Så du kan næppe være på en fabrik uden at høre konstant gråd? Aldrig, tror jeg. 


Loven fra 1833 opretholdt det tidligere forbud mod at ansætte børn under ni år på fabrikker 
og bestemte samtidig, at børn op til 13 år kun måtte arbejde otte timer om dagen og skulle 
gå i skole to timer dagligt. Den måske vigtigste bestemmelse var dog, at regeringen skulle 
udpege inspektorer, som skulle sikre, at bestemmelserne blev overholdt. 

Forholdene for børn i minerne var også et område, der kom øget fokus på i denne periode. I 
1838 døde 26 børn, da en kulmine ved Barnsley i England blev oversvømmet. Efter ulykken 
nedsatte parlamentet en kommission for at undersøge forholdene, hvilket udmundede i en 
lov, som forbød ansættelsen af kvinder samt børn under ti år i miner. I 1830'erne påbe- 
gyndtes således et statsligt system af kontrol med børnearbejdet i England. Der var stadig 
langt fra disse love til et egentligt forbud mod børnearbejde i industrien, og der var givetvis 
tale om kompromisser mellem tilhængere og modstandere af børnearbejde. 


Den danske fabrikslov 


I Danmark kom der forholdsvis hurtigt fokus på børnarbejdet i fabrikkerne. Her var andelen 
af børnearbejdere under 14 år i industrien godt 10% i 1872, og børn var især at finde i 
tobaksindustrien, tændstikindustrien og tekstilindustrien. Det var lægen Emil Hornemann, 
som kom til at spille en nøglerolle i vedtagelsen af den første danske fabrikslov på området. 
Hornemann holdt i 1872 et foredrag om børnearbejde på fabrikkerne på det første Nordiske 
Industrimøde. I det store og hele var Hornemanns beskrivelse af vilkårene for fabriksbør- 
nene i Danmark langt mere moderat end Michael Sadlers tilsvarende undersøgelse i England 
godt fire årtier forinden. 


Hornemann konkluderede bl.a. at "Børnenes Sundhedstilstand i vore Fabriker synes hidtil at 
være ret god", samt at "vi heldigvis hidtil have været fri for det Børneplageri og de mange 
næsten utrolige Lidelser som Fabriksbørnene i de store Industrilande have været udsatte 
for". Ikke desto mindre kritiserede Hornemann også, at helt unge børn ned til syv-års alde- 
ren arbejdede på fabrikker samt det forhold, at børn havde meget lange arbejdsdage og 
sågar natarbejde. Han nævnte også, hvorledes børn led skade af arbejdet med farlige stof- 
fer som fosfor i tændstikindustrien. En udløber af Hornemanns foredrag og den efterføl- 
gende debat blev vedtagelsen af den første danske fabrikslov i 1873, som forbød ansættel- 
sen af børn under ti år i industrien, og desuden bestemte, at børn op til 14 år kun måtte 
arbejde seks en halv time, så der var plads til skolegang. Inspektorer fik til opgave at sikre, 
at bestemmelserne blev overholdt. 


Lovgivning i USA og Japan 


Både Japan og USA står i kontrast til udviklingen i England og Danmark, da man begge ste- 
der først sent indførte statslig regulering af børnearbejdet i industrien. I Japan blev den før- 
ste fabrikslov, som forbød ansættelsen af børn under 12 år, vedtaget i 1911. Tidligere for- 
søg på at få gennemført lovgivning i 1890'erne blev forhindret af indflydelsesrige 
industrialister, og først efter en serie af strejker ramte Japan i begyndelsen af 1900-tallet, fik 
man den første fabrikslov. 


I USA var det primært modstand mod, at føderale love (dvs. love, som gjaldt hele nationen) 
skulle stå over lovgivningen i enkeltstaterne, som blokerede for en regulering af børnearbej- 
det. Flere forsøg på at få vedtaget en lovgivning på området blev således skudt i sænk med 
henvisning til den amerikanske forfatning. Mange enkeltstater vedtog selv fabrikslove. Fx fik 
Massachusetts i 1836 en lov, som krævede, at børn gik i skole mindst 3 måneder om året, 

og som begrænsede arbejdsdagens længde for børn. Andre stater fulgte efter, så de fleste 
nordøstlige stater havde vedtaget fabrikslove i slutningen af 1840'erne, som bl.a. fastlagde 
minimumsalderen for børnearbejdere. Mange gange var det dog svært at efterleve, idet 
lovene ofte havde undtagelsesklausuler, som gjorde det muligt at ansætte yngre børn med 
forældrenes samtykke. 


I de sydlige stater af USA gik det langsommere med at regulere børnearbejdet. Da industria- 
liseringen for alvor satte ind efter den amerikanske borgerkrig, og antallet af børnearbejdere 
i industrien steg, var der kun få enkeltstater, som lovgav på området. Kampagner for regu- 
lering af børnearbejdet blev skudt i gang i begyndelsen af 1900-tallet. I 1904 oprettede en 
præst fra Arkansas, Edgar Murhphy, en lobbyorganisation, The National Child Labor Com- 
mittee (NCLC), med det mål at arbejde for restriktioner på børnearbejdet. Men selv fra 
denne side var der ikke, i hvert fald til at begynde med, støtte til en føderal lov på området, 
da Murphy mente, det ville være urealistisk på grund af de vidt forskellige vilkår i enkeltsta- 
terne. Problemet med dette var selvfølgelig, at fabriksejere i stater med fabrikslovgivning 
mente, at andre stater fik en konkurrencefordel. Derudover var det muligt for familier, som 
boede på grænsen til andre stater, at sende deres børn ind i ikke-regulerede nabostater for 
at arbejde. Efterhånden begyndte NCLC da også at kæmpe for føderale love og fik i 1916 
rejst et lovforslag til regulering af børnearbejdet, som blev vedtaget af kongressen — dog 
blot for at blive underkendt på et forfatningsmæssigt grundlag af den amerikanske højeste- 
ret i 1918. Man skulle derfor helt frem til 1938, før en føderal lov om børnearbejde blev ved- 
taget i USA. Modstanden mod en central lovgivning på området var især udbredt i sydsta- 
terne, som betragtede sådanne tiltag som nordstaternes underminering af sydens kultur og 
levemåde. 

Den berømte amerikanske fotograf Lewis Hine brugte sit kamera i kampen mod børnear- 
bejde. Han fotograferede for organisationen The National Child Labor Committee, som 
kæmpede for lovmæssig beskyttelse af børnearbejdere. Hans socialrealistiske fotografier af 
børn i miner og på fabrikker blev et vigtigt middel i organisationens kampagner og var en 
medvirkende årsag til, at problematikken kom på den nationale dagsorden. 

Arbejdsspørgsmål 4.3 


Kan du: 


. Redegøre for de argumenter, der kunne tale for eller imod indførelsen af statslig 
kontrol med børnearbejdet? 

+ Forklare, hvorfor lovgivning på området ofte var svær at føre ud i praksis? 

« Forklare, hvorfor USA var særlig længe om at indføre fabrikslove på nationalt 
plan sammenlignet med andre vestlige lande? 


Hvorfor forsvandt børnearbejdet? 

På trods af tiltag mod regulering af børns arbejde på fabrikker var lovgivning alene givetvis 
ikke hovedårsagen til, at børnearbejdet i industrien ophørte med tiden, hvilket jo heller ikke 
var lovenes intention. Lovgivning var svær at føre ud i praksis, og mulighederne for at omgå 
reglerne var ofte store, da der ikke fandt et strengt opsyn sted. Børn kunne gemmes af 
vejen, når inspektionen kom på besøg, ligesom bøderne for at bryde reglerne ofte var ube- 
tydelige i forhold til den indtjening, der var ved at ansætte børn. Men hvis det således ikke 
var lovmæssig regulering alene, som førte til et fald i antallet af børn i industrien, hvilke fak- 
torer kan så forklare, at børnearbejdet først blev reduceret og efterhånden forsvandt? 


Nogle mener, det hovedsagligt skyldtes, at industrialiseringen med tiden ledte til øgede ind- 
tægter for arbejderklassen, som dermed fik råd til ikke at sende deres børn på fabrikker. I 
dette lys bliver den ofte entydigt negative fremstilling af børnearbejdet mere positivt, for 
børnearbejde kommer til at fremstå som et rationelt valg taget af forældre ud fra en økono- 
misk vurdering. Når det ikke længere var en økonomisk nødvendighed, ville de fleste voksne 
prioritere, at deres børn ikke arbejdede. Kilden til børnearbejdets afskaffelse var altså en 
forbedring af levevilkårene snarere end øget statslig regulering. 


Andre forklaringsmodeller lægger vægt på den teknologiske udvikling. Et tidligt eksempel på 
en teknologisk forandring, som ledte til mindre efterspørgsel på børn, kom fx allerede med 
overgangen fra vandmølle til damp i de engelske tekstilfabrikker. Hermed blev den geogra- 
fiske placering af fabrikkerne langt mere fleksibel, da man ikke længere var begrænset af 
adgangen til floder, men kunne etablere fabrikker i nærheden af byer, hvor der også var et 
større udbud af voksen arbejdskraft. Der kunne også være tale om teknologiske ændringer, 
som gjorde maskinerne større og mere komplicerede, og som derfor krævede en voksen til 
at betjene dem eller gjorde traditionelle børneopgaver overflødige. For eksempel anvendte 
man i bomuldsfabrikkerne børn som såkaldte "piecers": Når garnet knækkede på spindema- 
skinerne, brugte man mindre børn til at læne sig ind over maskinerne og sætte enderne 
sammen. Men med forbedringer af spindemaskinerne blev dette arbejde mindre påkrævet. 


Endelig bliver det sommetider påpeget, at øget fokus på uddannelse og implementering af 
skolelovgivning i 1800-tallet havde betydning for faldet i antallet af børn i industrien. Når vi 
taler om udviklingslande i dag, er det nærmest et mantra, at skolegang er en af de mest 
effektive måder at bekæmpe udnyttelsen af børn på. Rent historisk har man da også set en 
sammenhæng mellem øget tvungen skolegang og fald i børnearbejdet. I England blev skole- 
gang gjort obligatorisk i 1880, og der var her et sammenfald mellem dette og nedgangen i 
børnearbejdet. Sammenhængen er dog ikke så entydig, da man i lang tid ikke nødvendigvis 
så en modsætning mellem skolegang og børns arbejde. I Danmark var fabriksloven fra 1873 
skrevet ud fra den tanke, at arbejdsdagen for børn på fabrikker ikke måtte være længere, 
end at der også var tid til skolegang, som rent faktisk havde været obligatorisk i Danmark 
siden 1814. I England helt frem til slutningen af 1800-tallet var de fleste politikere og lobby- 
ister, der arbejdede for en regulering af børnearbejde, også tilhængere af en deltidsløsning, 
som både tillod børn at arbejde og gå i skole. 


Alt i alt skal man derfor være forsigtig med at tillægge statslig regulering og lovgivning alt 
for stor betydning, når man skal forklare, hvorfor børnearbejdet i industrien forsvandt. Nok 
har aktive tiltag haft nogen betydning, men sådanne love ville ikke have været effektive 
uden forældrenes aktive valg — evt. i sammenhæng med et nyt syn på barndommen og 
færre børn per familie — samt det forhold, at de økonomiske gevinster ved at lade børn 
arbejde med tiden kunne undværes. 

Arbejdsspørgsmål 4.4 
Kan du: 


. Redegøre for de forskellige forklaringer på, at børnearbejdet med tiden blev min- 
dre udbredt? 

+ Vurdere, i hvor høj grad statslig lovgivning spillede en rolle for børnearbejdets 
afskaffelse? 


Kilder til kapitel 4 


Til kapitel 4 er udvalgt følgende ni kilder: 


1. John Aikin: A Description of the Country from Thirty to Forty Miles around Man- 
chester (1795) 

Nassau Senior: Letters on the Factory Act (1837) 

Emil Hornemann: Om Børns Anvendelse i Fabrikker (1872) 

Den Danske Fabrikslov af 1884 (1884) 

Anton Steenberg: Kritik af fabriksloven (1873) 

Lauritz Jessen: Min barndom (1940) 

John Spargo: The Bitter Cry of the Children (1906) 

Fotograf Lewis Hine 

Mikiso Hane: Om japanske børnearbejdere. Citater i uddrag fra bogen: "Pea- 
sants, Rebels and Outcasts" 


vængaumswn 


Kilde 4.1: John Aiken (1795) 


John Aikin var en engelsk læge og forfatter, som i 1795 skrev et værk, hvor han reflek- 
terede over udviklingen i England under den tidlige industrielle revolution. Han beskrev 
for eksempel vilkårene for børnearbejderne på de mange tekstilfabrikker, som blev eta- 
bleret på dette tidspunkt; en udvikling, der betød, at børn fra Londons fattigforsorg 
blev fragtet til Nordengland, hvor de "kom i lære" på fabrikkerne. 

John Aikin: A Description of the Country from Thirty to Forty 
Miles around Manchester (1795) 


(.) Ingen anstrengelser fra mestrene eller arbejderne kunne have modsvaret efter- 
spørgslen fra handelen, hvis ikke spindemaskiner var blevet indført. Disse blev først 
brugt på landet i et mindre omfang, hvor tolv spindler blev betragtet som mange. Mens 
den besværlige kropsholdning, som det krævede at betjene disse, var besværligt for 
voksne, så man med overraskelse, hvordan børn fra ni til tolv år kunne gøre det med 
fingerfærdighed, hvorved overskud blev skabt hos familier, der tidligere havde været 
tynget af mange børn (...) 


Opfindelsen og forbedringer af maskiner, der letter brugen af arbejdskraft, har haft en 
overraskende virkning ved at øge handelen, og også på brugen af arbejdere, især børn, 
i bomuldsfabrikkerne. Det er Guds kloge plan, at der i dette liv ikke skal være en fordel, 
uden at det ledsages af en ulempe. Der er mange [ulemper], som er åbenlyse i disse 
bomuldsspinderier og lignende fabrikker, som modvirker den stigning i befolkningen, 
der normalt følger med forbedringer for arbejderne. I disse [fabrikker] ansættes børn i 
en meget ung alder; mange af dem hentes fra fattighuse i London og Westminster og 
transporteres i skarer som lærlinge til mestre bosiddende mange hundrede mil væk, 
hvor de arbejder som ukendte, ubeskyttede og glemte af dem, under hvis pleje naturen 
eller loven havde anbragt dem. Disse børn er som regel tvunget til at arbejde i indeluk- 
kede rum i lang tid, ofte hele natten; luften, de indånder fra olie fra maskinerne osv., er 
skadelig; ingen opmærksomhed er der på deres renlighed, og hyppige skift fra varm til 
kold luft gør dem modtagelige for sygdomme og ulemper, og især for den epidemiske 
feber, som så ofte møder en i disse fabrikker. Man må spørge, om samfundet ikke lider 
skade ved den måde, børn således bliver ansat i deres tidlige år. De er generelt ikke 
gode til at arbejde eller i stand til at forfølge en anden branche, når deres læretid udlø- 
ber. Pigerne mangler instruktion i at sy, strikke og udføre andre huslige opgaver, som er 
nødvendige for blive dygtige og sparsommelige hustruer og mødre. Dette er en meget 
stor ulykke for både dem og for samfundet. (.) 


J.T. Ward: The Factory System, bd. 1, s. 144-145, 1970, (1795). Oversat af Helle Fol- 
kersen. 


Spørgsmål til kilde 4.1 


1. Hvordan forklarer John Aikin anvendelsen af børn i industrien? 
2. Er han helt overordnet tilhænger eller modstander af børnearbejdet? 
3. Hvilke aspekter ved børnearbejdet på fabrikken vil han gerne ændre? 

Kilde 4.2: Nassau Senior (1837) 


Nassau Senior var professor i økonomi ved Oxford University i England og en ledende 
stemme i samtidens diskussion om regulering af industrien. Han var tilhænger af en 
liberal laissez faire-politik og både modstander af fabrikslovgivning og fattigforsorg. 
Som reaktion på den britiske fabrikslov af 1833, der havde begrænset arbejdstiden for 
børn på bomuldsfabrikker, advarede han mod at indføre yderligere lovgivning på områ- 
det. 

Nassau Senior: Letters on the Factory Act (1837) 


(.) Den vigtigste genstand for vores undersøgelse har været virkningerne af fabrikslo- 
ven i forhold til bomuldsfremstilling, og de konsekvenser, der kan forventes af yderli- 
gere lovgivningsmæssig indblanding (....) 


Jeg har altid været forundret over forskellen i arbejdstiden på bomuldsfabrikker over 
hele verden [sammenlignet med] andet arbejde; og forstod ikke, indtil nu, hvad det 
skyldes. Der ser ud til at være to årsager: for det første den store andel af fast kapital i 
forhold til flydende kapital, hvilket gør lange arbejdsdage ønskeligt; og for det andet 
arbejdets utrolige lethed, hvis det i det hele taget kan kaldes arbejde, som gør det 
muligt. Jeg vil undersøge disse [årsager] en ad gangen: 


1. Den normale beregning er, at den faste kapital udgør fire til en i forhold til den fly- 
dende; så hvis en producent har 50.000 £ til at investere for, vil han bruge 40.000 £ til 
at opføre sin fabrik og købe maskiner og kun 10.000 £ til at købe råvarer og til betaling 
af løn. (...) Jeg har også fundet ud af, at den årlige profit kan anslås til 10%. (..) Men 
for at skabe denne nettofortjeneste er en bruttofortjeneste på snarere 15% nødvendig; 
for selv om den flydende kapital, der hele tiden gendannes til sin oprindelige form for 
penge, ikke forringes i værdi, forringes den faste kapital hele tiden, ikke kun af slid, 
men også af konstante mekaniske forbedringer, som i løbet af otte eller ni år gør maski- 
nerne forældede, selvom de, da de først blev taget i anvendelse, var de bedste, der 
fandtes. I henhold til den nuværende lov kan der i ingen fabrik, hvor personer under 18 
år er beskæftiget (og derfor næsten ikke nogen fabrik), arbejdes mere end 11 Y2 time 
om dagen, det vil sige 12 timer fem dage om ugen, og 9 om lørdagen. Den følgende 
analyse viser nu, at hele nettogevinsten i en sådan fabrik er tjent i den sidste time … 
Hvis fabrikken derfor (når priserne forbliver de samme) kunne holdes i gang i 13 i ste- 
det for 11 Y2 time, (...) ville nettoresultatet blive mere end fordoblet. På den anden 
side, hvis arbejdstiden blev reduceret med en time om dagen (når priserne forbliver de 
samme), ville nettoresultatet blive ødelagt — hvis de blev reduceret med halvanden 
time, ville bruttofortjenesten endda blive ødelagt. 


(….) 


2. Det utroligt nemme arbejde i bomuldsfabrikkerne gør lange arbejdsdage mulige. (..) 
Arbejdet består kun i at se på maskinerne, og sætte knækkede tråde sammen(...) 
Arbejdet er faktisk næsten lig en butiksmand bag en skranke i en velbesøgt butik (.). 
På grund af disse omstændigheder har man altid haft lange arbejdsdage i bomuldsfa- 
brikker. 13-15 eller endda 16 timer ser ud til at være det normale i andre lande (...). 


Jeg er derfor ikke i tvivl om, at en 10-timers lov ville være fuldstændig ødelæggende. 
Og jeg tror ikke, at nogen begrænsning af de nuværende arbejdstimer er mulig. 


(….) 


Fabriksarbejderne i landdistrikterne er de mest velnærede, bedst klædte og sundeste 
personer blandt arbejderklassen, jeg nogensinde har mødt. Især pigerne er langt 
pænere (og godt udseende er et godt bevis på sundhed og humør) end landbrugsarbej- 
dernes døtre (..) 

J. T. Ward, ed.: "The Factory System, Vol..II, Birth and Growth", Barnes & Noble, 1970, 
pp. 146-52, (1837). Oversat af Helle Folkersen. 


Spørgsmål til kilde 4.2 


1. Hvilket argumenter fremsatte Nassau Senior mod yderligere statslig regulering af 
arbejdstiden for børn på fabrikkerne? 

2. Hvad brugte han som bevis på arbejdets lethed? 

3. Hvis interesser ønskede han at forsvare? 


Kilde 4.3: Emil Hornemann (1872) 


Emil Hornemann var en socialt engageret læge, som under den danske industrialisering 
var aktiv inden for bl.a. reformer af bymiljøet og etablering af socialt boligbyggeri. Han 
stod også bag den første danske undersøgelse af børnearbejdet i industrien, og i 1872 
blev han inviteret til at holde et foredrag om netop dette på det første nordiske indu- 
strimøde. Hornemann var ikke ubetinget kritisk overfor fabrikkers anvendelse af børn, 
men han mente, at en vis form for opsyn skulle finde sted, samt en nedre alders- 
grænse på 12 år indføres. Året efter industrimødet blev den første nationale fabrikslov 
vedtaget i Danmark, som netop satte en nedre aldersgrænse på 10 år for børn i fabrik- 
kerne. 

Emil Hornemann: Om Børns Anvendelse i Fabrikker (1872) 


(.) Af denne Oversigt sees, at jeg i det Hele har Oplysning om 49 Fabriker af den Art 
som anvender Børn eller Fruentimmer eller baade Børn og Fruentimmer blandt Arbei- 
derne. For 4 Fabriker er Tallet paa samtlige Arbeidere ikke opgivet, i de øvrige 45 Fabri- 
ker er dette Tal 4297, og blandt disse er der 886 Børn, eller noget over 20 pct. (...) Det 
sees endvidere, at der blandt de 886 Børn findes 134 som ere under 10 Aar gl. Dette er 
henved 1/6 af alle Børnene, og da det er mig opgivet, at der blandt disse smaae Børn 
findes nogle, der kun ere 6-7 Aar gamle (i Tobaksfabrikerne) og tages lige fra Asylerne, 
bør dette Forhold vistnok kaldes uheldigt og utilbørligt, selvom Arbeidet er let. 


De 886 Børn findes fordelte i 17 Fabriker, saaledes: 

De fleste findes forholdsvis i Cikoriefabr. , nemlig 76 pct. af alle Arbeidere i vedk. Fabr., 
derefter i Tændstikfabr. 60 pct., i Tobaksfabr. 31 pct., i Glasværkerne 30 pct., Fajance- 
fabr. 23 pct., i Væverierne og Spinnerierne 13 pct. 


I Tobaksfabrikerne findes det største Antal Børn samlet, nemlig 327, og, deraf 79 under 
10 Aar. 

Børnenes Arbeidstid er meget forskjellig i de forskjellige Fabriker, i det Hele noget for 
lang. I Væverierne og Spinnerierne opgives lige fra 2 Timer hver 2den Dag indtil 12, 13 
Timer hver Dag. Nogle Steder arbeide Børnene kun hver 2den Dag og gaae i Skole hver 
2den Dag, og hvor Arbeidstiden er lang er der i Reglen flere Ophold til Hvile og Føde. 


I Tobaksfabrikerne er Arbeidstiden de fleste Steder 5 a 6 Timer, sjeldnere 12 a 13 
Timer, og da i Hold og med 3 Ophold. De mindste Børn arbeide ikke stadig. 

I Fajancefabrikerne synes Arbeidstiden noget lang, men kun hver 2den Dag i den ene 
Fabrik (med Skolegang den anden Dag). 


I de øvrige Fabriker arbeide Børnene fra 5 til 8 Timer; kun i Glasværkerne gaaer Arbe- 
idstiden op til 9 a 10 Timer, og i disse Fabriker maa Børnene tilmed arbeide om Natten. 
Forholdene synes imidlertid ordnede saaledes (..), at Børnene ikke lide derved. 

Dette maa snarere antages at være Tilfældet i de Trykkerier, hvor Børnene maae arbe- 
ide fra Kl. 11 Aften til 6 Morgen; thi Børnene taale i Reglen ikke Nattevaagen, uden at 
deres Sundhed lider derved. 


(….) 


De øvrige Oplysninger om Børnenes og Qvindernes Forhold i Fabrikerne ere i det Hele, 
som det sees, ret gunstige, og de hygieiniske Forhold roses af mange af Lægerne. (..) 


For Skolegang synes der i Almindelighed at være sørget ret godt, og Børnenes Arbeids- 
emner beskrives af de fleste Læger som nogenlunde lette og ikke anstrengende. Dog 
maa bemærkes, at det stillesiddende Arbeide f. Ex. i Væverierne, hvor Børnene med 
Opmærksomhed skal følge Maskinens Bevægelse, og pille Fnug af Klædet i en Luft, der 
ikke altid er ren, men i Reglen opfyldt af fint Støv, ikke kan være gavnligt for Børnenes 
sunde Udvikling. Det samme kan siges om Natarbeidet, naar det ikke ordnes paa den 
for Børnene gunstigste Maade. 

(…) 


Men, som sagt, Børnenes Sundhedstilstand i vore Fabriker synes hidtil at være ret god; 
men en anden Ting er det, at Fabriklivet og Fabrikarbeidet i det Hele, selvom der ikke 
som Virkning deraf kan paavises bestemte herskende Sygdomme, dog kan øve megen 
Indflydelse paa at standse og hæmme Børnenes naturlige Udvikling og altsaa være 
deres Fremtid til Skade; det er meget muligt, at de militære Udskrivninger i de kom- 
mende Aar her, som i Frankrig, ville vise forholdsvis flere Legemssvagheder, Undermaa- 
lere og Kasserede blandt Fabrikarbeiderne end blandt den øvrige Befolkning. 


Oversigten over Forholdene hos os og i Naborigerne viser iøvrigt, at vi heldigvis hidtil 
have været fri for det Børneplageri og de mange næsten utrolige Lidelser som Fabrik- 
børnene i de store Industrilande have været udsatte for. Grunden hertil maa da dels 
søges deri, at Industrien her i Norden endnu ikke har naaet det uhyre Omfang som i 
hine Lande, og at Konkurrencen heller ikke endnu er saa stor, at den har tvunget de 
mindre samvittighedsfulde Fabrikanter til at sætte alle Hensyn tilside og blot see paa 
egen Pengefordel; dels deri, at de fleste af vore Fabrikeiere og Fabrikbestyrere ere 
humane og hensynsfulde nok til at tage sig af Børnene paa fornuftig Maade og tilmed 
sætte en Ære i at have store, sunde og luftige Fabriklokaler; dels endelig deri, at heller 
ikke Fattigdommen og Usselheden blandt Familierne har naaet den Yderlighed hos os 
som f. Ex. i England. En stor Del Fabriker have desuden deres faste Læger; og Sygekas- 
ser, Asyler og Skoler findes ved flere Fabriker. Men — der er Intet der sikkrer os for, at 
det altid vil blive saaledes. Det er baade muligt og rimeligt, at Fabrikindustrien, især i 
Sverige og Norge, med den store Vandkraft, efterhaanden vil tage større og større 
Opsving, og vi pleie at følge godt efter og at efterligne Udlandet ikke blot i det Gode, 
men ogsaa i det Onde. Konkurrencen begynder allerede at gjøre sig gjældende, og de 
høie Kulpriser tvinge til at søge det billigere Børne og Qvindearbeide. Selv om vi ikke 
naae til de Yderligheder som i England, er det dog rimeligt nok, at det i Fremtiden kan 
gaae haardt nok ud over Børnene i vore Fabriker. 


Vi bør derfor — som jeg ovenfor har antydet — benytte den Lære som Englands og 
Frankrigs Historie giver os, og i tide forebygge hvad der kan forebygges; thi vi have 
seet, at man i England først altfor seent har givet Love, som derfor ere blevne desto 
strengere og vidtløftigere og vanskelige at overholde. Fremfor Alt bør vi ikke slaae os til 
Ro ved den Tanke, at Spørgsmaalet ikke er paatrængende og at det for den Sags Skyld 
godt kan blive liggende; thi det er ganske vist just det Særegne ved dette Spørgsmaal, 
at det ikke er reist og ikke bliver paatalt af de rette Vedkommende. Børnene, som det 
nærmest angaaer, holde sig rolige, sløve og ligegyldige, hvad der saa bydes dem, de 
gjøre ikke Skrue ; de Urolige blandt de voxne Arbeidere have nok med deres egne 
Sager at gjøre og tage sig ikke videre af Børnene; Fabrikherrerne betragte dem ofte kun 
som Hænder og tænke ikke paa, at de have Rettigheder; og Forældrene, som nærmest 
skulde tale Børnenes Sag, de gjøre det mindst af Alle. Nei Uroen vækkes her af Menne- 
skelighedens Repræsentanter udenfor, og denne Uro er berettiget. 


Det kan imidlertid ikke være min Mening, at der nu strax hos os skulde forelægges Rigs- 
dagen Udkast til en Fabriklov eller til en Lov om Børns Anvendelse i Fabriker. (...) Kunde 

man derimod paavise en Maade, hvorpaa et saadant Tilsyn sikkrest lod sig udføre, og 
hvorved der tillige var Udsigt til at rette paa Manglerne og tillige til at skaffe Oplysning 
om de forskjellige Forhold, som kunde trænge til at belyses nærmere, da vilde dette 
maaskee være det heldigste og lempeligste. 


Jeg troer at dette kan opnaaes derved, at det bliver gjort til Pligt for enhver Fabrik eller 
for et hvert industrielt Anlæg, som beskjæftiger et Antal af over 10 Arbeidere af for- 
skjellig Alder og Kjøn, at have sin egen faste Læge. Denne Læge bør hvert Aar afgive 
en nøiagtig (skematisk) Beretning om de Børn og Qvinder, som arbeide i Fabriken, og 
om Fabrikens Sundhedsforhold i det Hele, i Lighed med hvad, Embedslægerne nu gjøre 
med Hensyn til Fattighuse, Skoler og Fængsler. Jeg seer ikke rettere end at alle Parter 
vare godt tjente med en saadan Bestemmelse. Børnene fik en ansvarlig Tilsynsmand og 
en Beskytter og Ven i denne Læge, Fabrikherren fik en kyndig Raadgiver i Alt hvad der 
angaaer Sundhedspleien, hygieiniske Forbedringer 0.s.v., og Autoriteterne eller Regje- 
ringen fik en upartisk Meddeler og Referent ved hver Fabrik, hvorved det blev muligt at 
føre en Art Kontrol med Tilstanden over hele Landet og bestemme naar der burde gri- 
bes ind ved Lovbestemmelser, og hvorledes. Det bør desuden erindres, at en stor 
Mængde Fabriker allerede nu have en fast ansat Læge. 


Ved Siden heraf forekommer det mig, at der var god Anledning og god Grund til at fore- 
slaae, at de Lovbestemmelser, som alt ere indførte og prøvede for Sveriges Vedkom- 
mende, nu strax bleve overført til at gjælde ogsaa for Norge og Danmark. Sverige har 
vistnok havt god Grund til og gjort Ret i at vedtage disse Lovbestemmelser allerede for 
flere Aar siden, og den Aldersgrændse, som der er fastsat for Børnene, nemlig 12 Aar, 
synes i det Hele at passe for os her i Norden, hvor Børnenes Udvikling falder noget sildi- 
gere paa Grund af klimatiske og andre Forhold. (….) 


Emil Hornemann: Om Børns Anvendelse i Fabrikker. Gengivet første gang i "Hygiejniske 
Meddelelser og Betragtninger," 1872. 


Spørgsmål til kilde 4.3 


1. Hvordan beskrev Hornemann forholdene for danske børnearbejdere i industrien 
sammenlignet med forholdene i udlandet? Hvad byggede han sine beskrivelser 
på? 

2. Hvordan forklarede han, at forholdene var bedre i Danmark end i fx England? 

3. Hvilke konkrete forslag fremstillede han for at varetage børnenes interesser? 
Hvorfor var han mon ikke interesseret i mere drastiske tiltage, som et egentligt 
forbud mod børnearbejdet? 

Kilde 4.4: Den Danske Fabrikslov af 1873 


Året efter at det nordiske industrimøde i 1872 havde diskuteret børnearbejdet i indu- 
strien blev et forslag til en fabrikslov vedtaget af den danske regering. Loven satte for 
første gang en nedre aldersgrænse for, hvornår børn kunne arbejde på fabrikker (andre 


sektorer som landbrug var undtaget), samtidig med at den også regulerede arbejdsti- 
den for børn. 

Fabriksloven af 1873 
81. 


Arbeide i Fabrikker eller saadanne Værksteder og Arbeidssteder, hvor Arbeidet udføres 
paa fabriksmæssig Maade, er det Offentliges Tilsyn undergivet, forsaavidt dertil anven- 
des Personer under 18 Aar, hvad enten Arbeidet vedrører selve Fabrikationen eller 
nogen dermed i Forbindelse staaende Gjerning (.) 


82. 


Børn, som ikke have fyldt det 10de Aar, maa ikke anvendes til det i 8 1 omhandlede 
Arbeide. 

Børn af Alder mellem 10 og 14 Aar maa ikke anvendes til det i 8 1 omhandlede Arbeide 
mere end sex og en halv Time i Løbet af et Døgn, deri indbefattet en Hviletid af mindst 
en halv Time; ei heller i Tiden før Kl. 6 Morgen eller efter Kl. 8 Aften. 


Børn af den nævnte Alder, som have været i Arbeide før Kl. 11 Formiddag, maa ikke 
arbeide i samme eller nogen anden Bedrift efter samme Dags Eftermiddag Kl. 1. 


83. 


Unge Mennesker af begge Kjøn imellem 14 og 18 Aar maa ikke anvendes til deti 8 1 
omhandlede Arbeide mere end tolv Timer i Løbet af et Døgn, ei heller i Tiden før Kl. 5 
Morgen eller efter Kl. 9 Aften. Af den nævnte Arbeidstid af tolv Timer skal der tilstaas 
de her ommeldte unge Mennesker til Hvile- og Maaltider mindst to Timer imellem Kl. 8 
Morgen og Kl. 6 Aften, hvoraf een og en halv Time skal gives før Kl. 3. (.) 


86. 


Børn og unge Mennesker af Kvindekjønnet skulle under Arbeidet samt under Maalti- 
derne, hvor disse nydes paa Arbeidsstedet, holdes skilte fra Arbeidere af mandligt Kjøn, 
saavidt Arbeidets Beskaffenhed og Pladsen tillader det. 


87. 


Naar Indenrigsministeren finder, at visse Arter af det i 8 1 omhandlede Arbeide ere sær- 
lig anstrængende eller skadelige for Sundheden, kan det bestemmes, at en Forhøielse 
af de overfor fastsatte Aldersgrændser bør finde Sted for dette Arbeides Vedkommende, 
eller forbydes, at Personer under 18 Aar deltage i samme. (….) 


8 8. 


Forinden nogen Arbeidsgiver antager et Barn eller ungt Menneske til Arbeide, som 
omhandles i 8 1, skal han forvisse sig om sammes Alder og Sundhedstilstand. I dette 
Øiemed skal det paagjældende Barns eller unge Menneskes Alder oplyses ved en Fød- 
selsattest, og Arbeidsgiveren skal ved en efter hans Begjæring af vedkommende 
Embedslæge eller en anden autoriseret Læge foretagen Undersøgelse sikkre sig Bevis 

for, at den Paagjældendes Helbredstilstand ikke er til Hinder for, at han anvendes til det 
Arbeide, han skal udføre. (..) 


89. 


Børn, som ikke ere lovlig udskrevne af Skolen, maa ikke anvendes til Arbeide af den i 8 
1 omhandlede Beskaffenhed og paa de der angivne Steder hverken i den Tid, i hvilken 
det paahviler dem at besøge Skolen, eller i Løbet af mindst een Time før den Tid, de ere 
pligtige der at være tilstede. I dette Øiemed skal ethvert Barn, der tages i Arbeide, være 
forsynet med et Bevis fra Bestyreren for den Skole, som det besøger, indeholdende en 
Angivelse af den Tid, i hvilken Barnet skal være tilstede i Skolen. (..) 


8 12. 


Til at føre Tilsyn med, at de foranstaaende Bestemmelser efterleves, og til aarlig at 
undersøge Arbeidsvirksomheden paa de det Offentliges Tilsyn undergivne Arbeidssteder 
og de Forhold, der dermed staa i Forbindelse, ansættes af Indenrigsministeren tvende 
Arbeidsinspektører. (..) 


8 15. 


Enhver Arbeidsgiver, der imod denne Lovs foranstaaende Bestemmelser anvender noget 
Barn eller ungt Menneske til Arbeide, er for hver saaledes ulovlig sysselsat Person ifal- 
den en Bøde af 5 indtil 100 Rd (....) 


8 16. 


Dersom noget Barn er blevet anvendt til Arbeide imod denne Lovs foranstaaende 
Bestemmelser, ere den Paagjældendes Forældre eller andre Foresatte ifaldne en Bøde 
af fra 2 til 10 Rd., naar det godtgjøres, at saadant ulovligt Arbeide er foregaaet med dis- 
ses Vidende og Villie. (...) 


Lovtidende for 1873, lov nr. 74 s. 249-252 


Spørgsmål til kilde 4.4 


1. Hvad var de væsentligste bestemmelser i den danske fabrikslov? 

2. I hvor høj grad var det stadig muligt at anvende børn som arbejdskraft efter 
lovens vedtagelse? 

Hvilke foranstaltninger blev der taget for at sikre, at loven blev overholdt? 

4... Hvilke problematikker kunne der muligvis opstå i forhold til at håndhæve loven? 


by 

Kilde 4.5: Anton Steenberg (1873) 


Efter vedtagelsen af fabriksloven rejste der sig en vis kritik fra industrien. En af de 
fremtrædende kritikere var redaktøren af Industri-tidende Anton Steenberg, som i en 
række indlæg i tidsskriftet (januar-marts 1873) påpegede lovens negative konsekven- 
ser for især mindre industrivirksomheder og håndværkere. Steenberg var desuden 
modstander af, at staten skulle blande sig i forældres ret til at bestemme over deres 
børn 

Anton Steenberg: Kritik af fabriksloven (1873) 


Det er naturligviis altid en mislig Sag at skrive en Lov, med Hensyn til hvilken man fra 
alle Sider er enig om, at der for nærværende Tid ingen Trang er tilstede, men at man 
venter, at der i Fremtiden vil vise sig Noget, som kan give Loven Berettigelse, og derfor 
vil man ligesaa gjerne strax skrive Loven. Det forekommer os, at det Lovforslag, Inden- 
rigsministeren har forelagt Landsthinget, i høj Grad røber en saadan Tilblivelse; (….) 


Lovforslagets første Paragraf tyder strax paa en vis Vidtløftighed og Strenghed. Ikke 
blot udtaler den, at Arbeide i Fabrik og Værksted o. s. v. er det Offenliges Tilsyn under- 
kastet, forsaavidt dertil benyttes Personer under 18 Aar; men det Samme gjælder ogsaa 
de dermed i Forbindelse staaende Arbeider, t. Ex. Rengjøring i Arbeidsrummet, Rens- 
ning af Værktøi m. m. Paragraferne 2 og 3 bestemme, at Børn under 10 Aar slet ikke 
maae benyttes til de i 8 1 omtalte Arbeider, Børn mellem 10 og 14 Aar maae benyttes 6 
Timer i Døgnet og unge Mennesker mellem 14 og 18 Aar maae benyttes i 12 Timer, 
hvoraf 2 Timer skulle være Spisetid, dog tør de ikke begynde med Arbeidet før Kl. 6 om 
Morgenen. (..) 


Standse vi nu foreløbig ved disse Bestemmelser og sammenholde dem med hverandre, 
saa see vi strax flere lidet fornøielige Ting. Om en Fabrikant eller Haandværker, der har 
flere Drenge mellem 14 og 18 Aars Alderen, tør vække disse tidligere end lidt før Kl. 6 
om Morgenen, det udtaler Lovforslaget sig ikke om, men han tør ialfald ikke benytte 
dem til Arbeide før KI. 6. Den bekjendte Sætning: "Morgenstund har Guld i Mund" faaer 
herved et lille Spark og det tør saa ikke længere finde Sted, hvad der hidtil er skeet i 
mange Haandteringer, at begynde om Sommeren Kl. 5 om Morgenen for at hvile saa 
meget længere i den varme Middagstid. 


Endvidere tør man ikke benytte Børn eller Læredrenge mellem 14 og 18 Aar efter KI. 8 
om Aftenen og slet ikke paa Søn- og Helligdage. Naar man nu altsaa, som Tilfældet er i 
mangfoldige Værksteder, arbeider til Kl. 8 Aften, saa kommer Mesteren let i den Nød- 
vendighed at maatte t. Ex. sende Bud efter Bybude for at faae sit Arbeidslokale rengjort 
eller sit Værktøi efterset og renset efter Arbeidstidens Ophør (….) 


R) 


Hensigten med dette Lovforslag er jo navnlig den, at forhindre, at Børn benyttes til 
Arbeide i Fabriker og Værksteder i en længere Arbeidstid end der kan siges at passe for 
deres Alder, og navnlig at forhindre, at de benyttes til Arbeide til Skade for deres Skole- 
gang. Naar Loven holder sig hertil, og naar Bestemmelserne herfor ere fornuftige, kan 
Loven være berettiget, men naar man gaaer videre, naar man ogsaa gjennem denne 
Lov vil hævde Staten eller Indenrigsministeren Ret til at bedømme, om et Barns Sund- 
hedstilstand tillader det at arbeide, og naar man vil gjøre dette i Kraft af en 24 Skillings 
Attest og iøvrigt frakjende Forældrene enhver Ret til at afgjøre, om deres Børn kunne 
taale at arbeide eller ikke, saa er dette, efter vor Opfattelse, et Overgreb fra Myndighe- 
dernes Side, som kun kan vække Anstød, Uvillie og Ringeagt for saadanne Lovbestem- 
melser. Lad os tænke os det Tilfælde, at en Læge mener, at et Barn ikke kan taale at 
arbeide, men at Forældrene, der maaske kjende Barnets Sundhedstilstand langt bedre 
end Lægen, ere af den modsatte Mening, vil da Indenrigsministeren virkelig i Henhold til 

denne 24 Skillings Attest forbyde Forældrene den fri Raadighed over deres Børn? Ifølge 
Loven vilde det være en Pligt, men ifølge sund Fornuft, vilde det, synes det os, være 
barbarisk. 


(…) 


Vi ville hermed slutte vor Kritik over dette Lovforslag. Blev det Lov, væsenlig som det er 
blevet forelagt af Indenrigsministeren, maatte det uden Tvivl have den Følge, at Fabri- 
kanterne saa meget som muligt indskrænkede Anvendelsen af Børn og unge Mennesker 
af begge Kjøn til Skade for mange uformuende Familier, der haardt kunne trænge til 
den Hjælp, de kunne [op]naae gjennem deres Børns Arbeide. (….) 


Kritik af Fabriksloven: Industri-Tidenden, udgivet af A. Steenberg. Niende Bind 1, 1873. 


Spørgsmål til kilde 4.5 


1. Hvilke vanskeligheder ville loven medføre for fabrikanter og håndværkere, ifølge 
Steenberg? 

2. Hvilken kritik af statens indblanding i industrien afspejles i teksten? 

3. Havde Steenberg en pointe, når han argumenterede for, at forældre var bedst 
egnede til at vurdere omfanget af deres børns arbejde? 


Kilde 4.6: Lauritz Jessen (1940) 


I bogen Min Barndom , der blev udgivet i 1940, beskrev Lauritz Jessen, hvordan han 
startede med at arbejde på en tobaksfabrik i Vejle, da han fyldte 10 år i 1878, dvs. fem 
år efter indførelsen af fabriksloven. 


Elias Schneider ( 00 0 0 00 | - Copyright 2024 Systime 


Lauritz Jessen: Min barndom, 1940 


(…) Egentlig havde jeg set hen til mit 10. år med forventning, thi da kunne jeg altså 
komme på tobaksfabrik, og det havde jeg god lyst til, jeg havde jævnlig af min mor 
måttet høre for, at jeg gik hjemme og drev uden at gøre nytte og kun tænkte på leg og 
utyskestreger. Jeg afvæbnede hende som regel med, at "jeg kunne ikke gøre for, at jeg 
ikke kunne komme på fabrik, før jeg var 10 år". Det kunne man tidligere. Mine brødre, 
Jens og Christian, var kommet på fabrik i 6-7 års alderen. Men i 1873 havde vi fået den 
første lov (..), der forbød at anvende børn til arbejde på fabrikker før deres fyldte 10. 
år. Der førtes fra det offentliges side tilsyn med, at denne bestemmelse blev overholdt — 
formentlig med bistand fra skolens side. 


Før mit 10. år havde jeg nok af og til haft nogen beskæftigelse — jeg gik i byen for en 
kolportør , hjalp til i kaptajnens have osv., men det var ikke noget fast, det gav ikke 
nogen indtægt (..) Jeg ville gerne arbejde, ville gerne på fabrik, og samme dag, jeg 
fyldte 10 år, fulgte jeg med Hans til fabrikken og blev antaget. 


(…) 


De 3Y2 øre i timen kunne, når vi havde "fuld uge", give en ugeløn af 1 krone og 26 
øre. Det var det højeste, det kunne drives til. Ifølge fabriksloven måtte vi ikke beskæfti- 
ges mere end 6 timer daglig, og 6 timer gav en dagløn af 21 øre, og 6 dage i en uge 1 
kr. 26 øre. Ja — men det var ikke så få penge den gang. 


Det var nu ikke altid, vi kunne få "fuld uge". Formentlig for at modvirke børns 
erhvervsmæssige arbejde blev skoletiden, da jeg var en 8-9 år, delt, og fagene udvidet. 
Før den tid havde vi faktisk kun læsning, skrivning, regning, religion og lidt fædrelands- 
historie. Nu fik vi naturlære (fysik), naturhistorie (zoologi) og geografi. Før den tid gik vi 
i skole den halve dag, fra 8 til 11-12, eller fra 1 til 4-5. Nu blev den delt, således at vi 
gik fra 8-10 og fra 1-3; nogle dage gik vi dog fra kl. 11 og til klokken 4, nemlig når vi 
skulle have gymnastik eller sang, og de dage kunne vi ikke få 6 timer på fabrikken. 


Vi måtte skynde os fra skolen og til fabrikken, i reglen i løb, og var så på fabrikken fra 
10-12 eller fra 11-12 og om eftermiddagen fra 3-7 eller 4-7. De dage, vi kom fra skole 
kl. 10 og klokken 3 kunne vi få 6 timer på fabrikken, de dage vi først kom kl. 11 eller kl. 
4, fik vi kun 4-5 timer. I ferierne fik vi altid 6 timer ud af det. Ferierne var kun skolefe- 
rier, fra arbejdet var der ingen ferier. Vi kendte ikke til at "komme på landet" i ferierne, 
arbejdet skulle passes. (..) 


Uddrag; Hyldtoft, Askgaard og Christiansen: "Det industrielle Danmark" s. 204-205, 
1981. 

Spørgsmål til kilde 4.6 


Hvordan beskrev Lauritz Jessen sin oplevelse af at starte på en fabrik? 

.… Hvad var vigtigst for ham, arbejde eller skole? 

3. Siger kilden noget om, i hvor høj grad Fabriksloven af 1873 rent faktisk blev 
overholdt af fabrikanterne? 


N mm 


Kilde 4.7: John Spargo (1906) 


John Spargo var en engelsk fagforeningsmand og socialist, som emigrerede til USA i 
1901, hvor han blev et ledende medlem af det amerikanske socialistparti. Hans bog 
'The Bitter Cry of Children' fra 1906 blev en af de mest læste og indflydelsesrige repor- 
tager skrevet med det mål at afdække forholdene for børnearbejderne. Den er skrevet 
under den såkaldte 'Progressive Era' i amerikansk historie. 

John Spargo: The Bitter Cry of the Children (1906) 


Arbejdet i kulbruddene er meget hårdt og farligt. Bøjet over skakterne sidder drengene 
time efter time og fjerner skiferstykker og andet affald fra kullet, når det ryger forbi 
dem på vej til at blive skyllet. På grund af de sammenbøjede stillinger, som de er nødt 
til at sidde i, bliver de fleste mere eller mindre deforme og foroverbøjede som gamle 
mænd. (....) 


Kullet er hårdt, og ulykker med hænderne som skårne, ødelagte eller knuste fingre er 
almindeligt blandt drengene. Nogle gange sker der en værre ulykke: Et forskrækket 
skrig høres, og en dreng er filtret ind i maskinen eller forsvinder i skakten for senere at 
blive hentet ud knust og død. Støvskyer fylder bruddene og indåndes af drengene, hvor- 
ved grundlaget for astma og tuberkulose er lagt. 


Jeg stod en gang ved et kulbrud i en halv time og prøvede at udføre det arbejde, en 
tolvårig dreng udførte dag efter dag, ti timer i træk for 50 cent om dagen. Bruddets 
dysterhed rystede mig. Uden for skinnede solen, luften var klar, og fuglene sang i kor 
med træer og floder. Inde i bruddet var der mørkt, tunge støvskyer fyldte alt, den høje, 
skærende lyd fra maskinerne og den uophørlige strøm af kul gennem skakterne fyldte 
ørerne. 


Jeg forsøgte at udtage skiferstykkerne af den hastige strøm af kul, men ofte kunne jeg 
ikke nå det; mine hænder blev forslået og skåret på få minutter; Jeg blev dækket fra 
hoved til tå i kulstøv, og i mange timer bagefter hostede jeg små partikler af antracit 
op, som jeg havde slugt. 


Jeg kunne ikke gøre det arbejde og leve, men der var drenge i alderen 10 til 12 år, der 
gjorde det for 50 til 60 cent om dagen. Nogle af dem havde aldrig været i skole; få af 
dem kunne læse en begynderbog for børn. Det var korrekt, at nogle af dem gik i skole 
om aftenen, men efter at have arbejdet ti timer i bruddet, var indlæringen af deres sko- 
legang praktisk talt nul. (...) 


Da jeg stod i kulbruddet, kom jeg til at tænke på en lille drengs svar til Robert Owen . 
Ved et besøg i en engelsk kulmine spurgte Owen en dag en 12 år gammel dreng, om 
han kendte Gud. Drengen stirrede tomt på ham og sagde "Gud? Nej, det gør jeg ikke. 
Han må arbejde i en anden mine". Det var svært at forstå, midt i faren og larmen og 

mørket i Pennsylvania kulbruddet, at troen på en god Gud overhovedet fandtes. 


Efter at have arbejdet i kulbruddene kommer drengene ned i mineskakterne, hvor de 
passer dørene i skakterne, kulvognene eller muldyrene. Her nede langt under jorden er 
arbejdet endnu farligere. Når de er 14 eller 15 år, påtager drengene sig de samme risici 
som mændene og er udsat for de samme farer. Det er heller ikke kun i Pennsylvania, at 
disse tilstande findes. I bitumen-minerne i West Virginia er drenge på 9 eller 10 år ofte 
ansat. Jeg mødte en lille dreng på 10 år i Mt. Carbon i West Virginia sidste år, der blev 
ansat som "trap boy" . Tænk på, hvad det betyder i en alder af 10 år. Det betyder at 
sidde alene i en mørk minepassage time efter time uden nogen menneskelig sjæl i nær- 
heden; ikke at se andre levende væsener bortset fra muldyrene, når de passerer med 
deres last, eller en rotte eller to, der forsøger at dele ens måltid; at stå i vand eller mud- 

der til anklerne, afkølet på hele kroppen pga. den kolde træk, der kommer ind, når man 
åbner minedøren, så muldyrene kan passere; at arbejde i 14 timer — vente — åbne og 
lukke en dør — og vente igen for 60 cent; at komme op igen, når det er mørkt, for at 
falde udmattet sammen på jorden og blive båret til den nærmeste hytte og vækket, før 
det er muligt selv at gå til en hytte længere væk, som man kalder "hjem". 


Drenge på 12 år kan lovligt ansættes i miner i West Virginia, dag eller nat, og i lige så 
mange timer som arbejdsgiverne ønsker, at de skal slide, eller deres kroppe kan tåle. 
Når tilsidesættelsen af børns liv er sådan, at dette kan ske lovligt, er det let at tro på, 
hvad minearbejderne har fortalt mig igen og igen — at der er hundreder af små drenge 
på 9 og 10 år ansat i kulminerne i denne stat. 


John Spargo: "The Bitter Cry of Children", Macmillan, 1906. Oversat af Helle Folkersen. 


Spørgsmål til kilde 4.7 


1. Hvilke job udførte børn ifølge denne tekst i amerikansk minedrift i begyndelsen af 
1900-tallet? 

Under hvilke forhold arbejdede de? 

Hvad byggede forfatteren sine påstande på? 

Hvem tror du, han forsøgte at påvirke? 

Undersøg, hvad The Progressive Era i USA var? Hvad ønskede fortalerne for 
denne bevægelse skulle ske i forhold til regulering af industrien i det hele taget? 


SA Ed hed 


Kilde 4.8: Lewis Hine (1908-1909) 


I sidste del af 1800-tallet voksede antallet af børnearbejdere i den amerikanske industri 
med den hastige industrialisering og væksten i antallet af fattige immigranter. Omkring 
århundredeskiftet begyndte mange at betragte det som en ny form for slaveri. I 1904 
blev organisationen The National Child Labor Committee etableret, som arbejdede for 
at afskaffe børnearbejdet. Fotografen Lewis Hine, som også var skolelærer i New York, 
arbejdede for organisationen med at dokumentere forholdene for amerikanske børnear- 
bejdere gennem sine fotografier. Han mente, at det var den bedste måde at formidle 
disse forhold på til resten af befolkningen. Hine rejste således rundt i hele nationen og 
fotograferede børn, som bl.a. arbejdede på fabrikker, i kulminer, på glasværker og 
slagterier. Mange gange måtte han snyde sig ind på fabrikkerne for at tage de billeder, 
som fabrikkens ledelse ikke ønskede, omverden skulle se. 


Elias Schneider ( 00 0 0 | - Copyright 2024 Systime 


Lewis Hine: Fotografier af børnearbejdere 1908-1909 


4 a? É 


Lewis Hine. Fotografi af 10-årig pige på Lewis Hine. Fotografi af drenge på cigarfa- 
bomuldsfabrik i North Carolina (1908). brik i Indiana (1908). 

Lewis Hine/National Child Labor Committee Lewis Hine/National Child Labor Committee 
collection/Library of Congress Prints and = collection/Library of Congress Prints and 
Photographs Division Washington, D.C. Photographs Division Washington, D.C. 


Lewis Hine. Fotografi af børnearbejdere på Lewis Hine. Fotografi af af såkaldte 'doffers' 
et glasværk i West Virginia (1908). dvs. børn, der fjernede fyldte spindler på 
Lewis Hine/National Child Labor Committee tekstilmaskinerne og satte nye på. Opgaven 
collection/Library of Congress Prints and ever rige bevæger og] ver onedt 


Photographs Division Washington, D.C. udført af børn. North Car: olina (1908). i 
Lewis Hine/National Child Labor Committee 


collection/Library of Congress Prints and 
Photographs Division Washington, D.C. 

Lewis Hine. Fotografi af enlig mor med ni 


Lewis Hine. Fotografi af pige på tekstilfabrik 
SAGS ER Fe samt moderen var ansat på samme tekstil- 
Lewis Hine/National Child Labor Committee g B É É 

. É ; fabrik. De fire yngste arbejdede endnu ikke. 
collection/Library of Congress Prints and Gore (003) 
Photographs Division Washington, D.C. g É: 


hjemmeboende børn, hvoraf de fem ældste 


Lewis Hine/National Child Labor Committee 
collection/Library of Congress Prints and 
Photographs Division Washington, D.C. 


Spørgsmål til kilde 4.8 


1. Hvilke forhold kommer til udtryk i fotografierne? 
2. Hvad kunne fotodokumentariske skildringer formidle bedre end det skrevne ord? 


Kilde 4.9: Mikiso Hane 


Under den japanske industrialisering fik mange piger og kvinder fra landdistrikterne 
arbejde på de nye fabrikker. Mange af disse startede allerede med at arbejde fra 10-12 
års alderen. Det var især silkefabrikkerne, der ansatte de unge piger, men også andre 
sektorer, som minedrift, gjorde brug af børnearbejdere. Den tidligste fabrikslov, der 
regulerede børnearbejdet i Japan, blev først vedtaget i 1911, da det blev forbudt at 
ansætte børn under 12 år. 

Mikiso Hane: Om japanske børnearbejdere. Citater i uddrag fra 
bogen: 'Peasants, Rebels and Outcasts' 


Citat 1: En præst fra Hida-regionen, hvorfra mange unge piger rejste til Okaya for at 
arbejde på silkefabrikkerne, beskrev, hvordan hele familier i regionen var afhængig af 
de penge, deres døtre kunne tjene. 


The money that the factory girls brought back by climbing over Nomugi Pass was often 
more than a "water-drinking" farmer's income for the entire year. For these families, the 
girls were an invaluable source of income. The poor peasants of those days had to turn 
60 percent of their yield over to the landlord. Thus, the peasants had only broken bits of 
rice mixed with weeds for food … The poor peasants of this region had a saying: "Shall 
I hang myself or cross Nogumi Pass?" These were the only alternatives they had. Their 
only salvation was the girls who went to work in the factories. 


Citat 2: En japansk kvinde, der startede som ung med at arbejde på en silkefabrik i 
Suwa, beskrev livet på fabrikken. 


From morning, while it was still dark, we worked in the lamplit factory till ten at night. 
After work, we hardly had the strength to stand on our feet. When we worked late into 
the night, they occasionally gave us a yam. We then had to do our washing, fix our hair, 
and so on. By then it would be eleven o'clock. There was not heat even in the winter, 
and so we had to sleep huddled together. Several of the girls ran back to Hida. I was 
told that girls who went to work before my time had a harder time. We were not paid 
the first year. In the second year I got 35 yen, and the following year, 50 yen. I felt that 
it was not a place for a weak-willed person like me. If we didn't do the job right we 
were scolded, and, if we did better than others, the others resented it. 


Citat 3: En regeringsrapport fra 1906, der skulle undersøge forholdene på silkefabrik- 
kerne, indeholdt følgende interview med en kvindelig fabriksarbejder. Interviewet vidner 
om en streng form for disciplinering også af de yngste børn. 


Q: Do you get scolded? 


A: We are taken to a room next to the office and are reprimanded there. We are also 
beaten. And, until we show a change of heart, we are kept there in the dark for several 
days. 


Q: Are your fed? 
At: No. 
Q: Are there other forms of punishment? 


A: If anyone steals something, she is stripped naked and marched around the factory 
with a flag attached to her shoulders. They then take her to the dining hall and report 
her misdeed to everybody (...). 


Elias Schneider ( 000 0 0 | - Copyright 2024 Systime 


Q: Do youngsters of seven and eight work only during the day or do they work at night, 
too? 


A: They work at night too. (..) 
Q: Do young workers work through the night? 


A: They do but sometimes they say they will not go to work unless they are given some 
candy. So the officials give them some. But if they ask for candy often, they are not 
given any. They go to work crying. 


Q: Do they fall asleep in the factory? 

A: If they fall asleep they are scolded and beaten. 

Q: Do they get paid? 

A: They are paid 8 sen. Then 7 sen is deducted for food, so they get only 1 sen. 
Q: Are children charged 7 sen, too? 

A: They are charged the same amount [for food as the adults]. 

Q: Are there many young children? 


A: There are about ten workers who are seven or eight. There are many who are ten 
years old. 


Citat 4: Børn var ikke kun ansat på fabrikker, men arbejdede også i minedrift. En 
Japansk kvinde, interviewet efter Anden Verdenskrig, berettede om, hvordan hun som 
barn arbejdede i en kulmine. 


I was born in the mining community. The entire region along the Onga River [in Fuku- 
oka] is mountainous, so most of the girls went into the mines to work. The mines were 
full of twelve and thirteen-year old girls (..) I went into the mines to work when I was 
thirteen. (..) The mines were a dangerous place. You were in constant danger of losing 
your life. A cave-in might occur at any moment. There were times when gas came out. 
Then a blue ball of fire would shoot through the mines. The sound was loud enough to 
burst your eardrums. Sometimes the beams and shafts would snap. The ground was 
rough, and you couldn't stand up straight and walk. The passages were narrow, too. 
Sometimes we had to crawl around, and water was always seeping in. The mine passa- 
ges were steep…. and it was hot. 


The women's job was to transport the coal that had been mined. The coal was loaded 
into a 4-foot-square wooden box. The bottom of the box had metal runners. We had to 
pull this box with a sash over our shoulders. It was hard work. Where it was uphill, 
there were wooden logs to serve as rails to make it easier to pull the box. Going down- 
hill, when the angle of the slope was over thirty degrees, we would get on our hands 

and knees, grab the log railings firmly, hold back the box with our heads, and slowly 
crawl down backward. With a lamp in our mouths and with our heads holding back the 
box full of coal, we would feel our way down (...) 


"Peasant, Rebels and Outcasts", Rowman & Littlefield (2016). Oversættelse fra japansk 
til engelsk: Mikiso Hane, 1982. 


Spørgsmål til kilde 4.9 


1. Hvilken betydning spillede fabrikspigerne for fattige familiers økonomi ifølge citat 
1? 

2. Hvilke former for disciplinering af børnearbejderne fandt sted ifølge citat 2 og 3? 

3. Hvordan kunne fabrikanter i Japan undgå at betale løn til fabrikspigerne det før- 
ste år af deres ansættelse? 

4. Hvilke job blev udført af børn i de japanske kulminer ifølge citat 4? 

5. Hvilke ligheder og forskelle er der mellem beskrivelserne af børnearbejdet i Japan 
sammenlignet med de vestlige lande under industrialiseringen? 

5. Byerne og boligerne 


Med urbanisering menes den proces, at folk migrerer fra land til by. De to processer — indu- 
strialisering og urbanisering — gik hånd i hånd. På den ene side forårsagede industrialiserin- 
gen en øget urbaniseringsgrad, når der skabtes nye muligheder for at søge arbejde i 

byerne, og nye transportmuligheder blev etableret, som gjorde det nemmere at flytte mel- 
lem landsdele. På den anden side fremmede byernes vækst også industrialiseringen. Folk 
bosat i byer havde en større efterspørgsel på industrielt producerede varer og producerede i 
mindre udstrækning deres ting selv. I byerne opstod desuden finansielle markeder, som var 
vigtige, når der skulle rejses kapital til investeringer. Byernes hastige vækst var en af de 
mest synlige konsekvenser af den industrielle revolution, som markant ændrede menneskers 
livsvilkår og relationer til hinanden. 


Årsager til migration — push eller pull? 


Når historien om 1800-tallets vandring fra land til by fortælles, antages det ofte, at livet i de 
hastigt voksende byer under den industrielle revolution var langt værre end livet på landet. 
Men man skal huske, at når folk flyttede til byerne, var det med en forventning om en for- 
bedring af levevilkårene på kortere eller længere sigt. Spørgsmålet er dog, om det var de 
nye muligheder, som byerne tilbød, eller om det var sociale og økonomiske problemer på 
landet, som fik folk til at bryde op. Man kan under den industrielle revolution — som i andre 
tilfælde af større migrationsbevægelser — tale om push og pull-faktorer. Push-effekten ("at 
skubbe") henviser til faktorer, som fik folk til at forlade landet; og pull-effekten ("at trække") 
til faktorer, som fik folk til at søge mod byerne. Blandt de ofte nævnte push-faktorer i 
1700-tallets England var udviklingen på landet, hvor en effektivisering af landbruget skabte 
arbejdsløshed blandt de lavere klasser. Den såkaldte udskiftning (en proces, hvor jorden 
samledes i større enheder omkring den enkelte gård) ledte til forbedringer af udbyttet, men 
ramte også jordløse husmænd særlig hårdt, som levede af at sælge deres arbejdskraft. 
Samtidig med denne effektivisering skete der også en kraftig befolkningsvækst i England. 
Befolkningen fordobledes i perioden 1801-1851, og da der ikke var beskæftigelse på landet, 
som kunne opsuge den voksende befolkning, søgte folk i stigende grad mod byerne. 


En anden push-faktor kunne være periodevise kriser. I Irland rasede en hungersnød i 
1840'erne, som sendte en million irere ud af landet, primært til USA og England, hvor de 
ofte slog sig ned i industribyerne. Samlet set var 3% af den engelske befolkning fra Irland i 
1861, men i en industriby som Liverpool, som også var havnebyen for nytilkomne irere, var 
der tale om godt en fjerdedel af byens indbyggere. Mange irere var ufaglærte og udgjorde 
en stor andel af arbejderne på tekstilfabrikkerne i Nordengland. 


At industriarbejde var en pull-faktor for immigranter kan ses på migrationsmønstret. Urbani- 
seringen i England var størst i de nordengelske industribyer, hvor de nye tekstilfabrikker 
blev etableret, samt i London. I perioden 1801-1841 fordobledes Londons befolkning fra ca. 
en til to millioner indbyggere; og en by som Manchester voksede fra 75.000 til 235.000 ind- 
byggere, og Liverpool fra 82.000 til 286.000 i samme periode. 

Nogle af de faktorer, som fik folk til at vandre fra land til by i England, var ligeledes til stede 
i Danmark. Også her havde landboreformerne omdannet de sociale skel på landet. Udskift- 
ningen havde ført til, at en stærk gruppe af selvejerbønder opstod, mens en endnu større 
gruppe af husmænd og landarbejdere blev ringere stillet, da de måtte klare sig igennem 
med usikkert lønarbejde på gårde og godser. Samtidig var der også i 1800-tallet en hastigt 
voksende befolkning i Danmark, primært på grund af forbedrede sundheds- og ernærings- 
forhold, og begge disse push-faktorer sendte fattige landarbejdere mod byerne. 


Væksten var størst i hovedstaden, som ved 1800-tallets begyndelse talte omkring 100.000 
indbyggere, mens dette tal var fordoblet i 1870'erne. Ved århundredets slutning var Køben- 
havn vokset til 450.000 indbyggere. Urbaniseringen var således også størst i sidste del af 
1800-tallet, da industrialiseringen for alvor tog fart. En provinsby som Århus voksede ligele- 
des med hastig fart; i dette tilfælde pga. havnen og etableringen af jernbanen, hvor Århus 
blev et knudepunkt. Byen blev således mere end tredoblet i de tre sidste årtier af 1800-tal- 
let. Alt i alt betød urbaniseringen, at mens 20% af Danmarks befolkning levede i byer i 
1850, var denne andel fordoblet i år 1900. 


I Japan kom tilgangen af arbejdere til industrien også hovedsageligt fra landet. Meiji-rege- 
ringens reformer havde nemlig ikke forbedret levevilkårene for Japans traditionelt forarmede 
bondebefolkning. Godt nok havde Meiji-styret afskaffet feudalismen, men de mange storsti- 
lede statslige investeringer, som var baggrunden for regeringens militære og økonomiske 
moderniseringsplaner, blev primært finansieret af Japans 28 millioner bønder. De betalte 
således høje skatter og vedblev med at leve på et eksistensminimum, hvorfor bondebefolk- 
ningen også i stigende grad søgte mod byerne. Urbaniseringsgraden i Japan var dog lavere 
end i de øvrige industrilande. 


I USA var situationen en anden, da den væsentligste push-faktor ikke her var den interne 
migration fra land til by, men det forhold, at et stort antal immigranter fra Europa slog sig 
ned i USA. Omkring ti millioner europæere rejste til USA i perioden 1860-1890. Frem til slut- 
ningen af århundredet kom de fleste fra Nord- og Vesteuropa, men i det sidste årti ankom 
også et stort antal immigranter fra Syd- og Østeuropa. Push-faktoren for immigranter fra 
Europa kunne både være økonomisk — fx irere, som rejste efter hungersnøden i 1840'erne — 
eller politisk — som østeuropæiske jøder, udsat for forfølgelse i deres hjemlande. Med den 
hastige industrialisering i sidste del af 1800-tallet blev immigranter en vigtig bestanddel af 
arbejdsstyrken. Det er anslået, at mere end halvdelen af væksten i den industrielle sektor i 
perioden 1880-1920 blev udfyldt af immigranter, hvorfor en hastig urbaniseringsgrad også 
var et produkt heraf. I 1860 boede 17% af den amerikanske befolkning i byer, mens den til- 
svarende andel i 1900 var 40%. En række af de amerikanske storbyer voksede til over en 
million indbyggere, fx New York med 1,5 millioner indbyggere i 1890. 

I USA betød indvandringen fra Europa, at der var en konstant tilførsel af arbejdskraft til den 
hastige industrialisering i sidste del af 1800-tallet. 
iStockphoto.com/bauhaus1000 


f | Arbejdsspørgsmål 5.1 
Kan du: 


+ Forklare betydningen af den stærke befolkningsvækst på landet for industrialise- | 
ringen? 

. Beskrive forskellen på henholdvis push- og pull-faktorer i forhold til migrationen 
fra land til by? 


Boligforholdene i byen 


Når byerne voksede, fulgte ofte et byggeboom, som både manglede planlægning og regule- 
ring. Boligspekulanter havde kronede dage, når nyankomne immigranter, desperate efter 
tag over hovedet, var parat til at acceptere endda meget ringe boligforhold. De typiske pro- 
blemer i de hastigt opførte industribyer var overbefolkning, manglende adgang til rent drik- 
kevand, åbne rendestene med stillestående vand, overfyldte latriner samt ophobning af 
affald fra huse, dyr og industrier. For det meste blev boliger til industriarbejdere bygget af 
private bygherrer, som først og fremmest skulle tjene profit på boligbyggeriet. Det betød, at 

arbejderboligerne under den tidlige industrialisering ofte var både små og af ringe kvalitet, 
og forskellige konstruktioner blev anvendt for at stuve flest mulige mennesker sammen på 
mindst mulig plads. 


Den typiske arbejderbolig i de engelske industribyer var de såkaldt back-to-back-huse; små 
rækkehuse af to til tre etager med et rum på hver etage, hvor kun en af siderne havde vin- 
duer. De tre øvrige mure stødte op til andre huse, så der var plads til så mange huse som 
muligt. Husene havde hverken indlagt vand eller toilet, så der fandtes fælles gårde med 
latriner mellem husrækkerne. Der kunne være op til et par hundrede mennesker, der delte 
en sådan latringård. Boligforholdene varierede ikke blot fra by til by, men også fra gade til 
gade. I de mest sammenstuvede områder — ofte beboet af irske immigranter — var det ikke 
unormalt at have seks mennesker per rum, ligesom kældre blev inddraget til beboelse. 


Små rækkehuse, evt. med en mindre baggård, var den typiske arbejderbolig i de engelske 
industribyer. Husene var hastigt opført, og var ofte både fugtige og kolde. Mellem rækkerne 
af huse fandtes fælles latringårde. 

iStockphoto.com/duncan1890 


I mange amerikanske storbyer byggede man ikke blot husene tæt på hinanden, men også i 
højden for at spare plads. Lejlighedskomplekser med fem til syv etager stod så tæt, at der 

kun var en snæver luftsluse mellem de enkelte huse, og kun forsiden af huset, som vendte 
mod gaden, fik derfor tilstrækkeligt lys og luft. I de amerikanske storbyer byggede man 

også de såkaldte railroad-lejligheder, som mindede om togstammer, fordi de etværelses lej- 
ligheder lå på række langs en fælles gang, ofte med fælles toilet og køkken. 

Boligkarré fra New Yorks Lower East side fra 1890. Det var et fattigt område, hvor mange 
immigranter fra Europa boede. Nogle kvarterer var helt domineret af en bestemt etnisk 
gruppe. Fx husede det jødiske kvarter 400.000 mennesker i 1920. 

The Granger Collection/Ritzau Scanpix 


I København byggede man ligeledes arbejderboliger både tæt og i højden. Her sløjfede man 
byens volde i 1850'erne, da den gamle middelalderby var ved at sprænges af byens 140.000 
indbyggere, hvoraf mange var sammenstuvet i smalle og usunde gyder. Med nedlæggelsen 
af voldene fulgte et byggeboom i de nye brokvarterer dvs. Vesterbro, Nørrebro og Østerbro, 
hvoraf de to førstnævnte især husede arbejderklassen. Billige boliger for arbejderne opfør- 

tes her af boligspekulanter og bestod typisk af fire til fem etagers lejlighedsbyggeri i tætte 
karréer med anden og tredie baggård. De fleste lejligheder bygget til arbejderne rummede 
enten et eller to værelser, fælles lokummer i gården, og somme tider havde man heller ikke 
eget køkken. De første boligkarréer på Nørrebro blev etableret hastigt og uden central 
byplanlægning, så der i starten desuden manglede både brolægning og adgang til rent drik- 
kevand. Vand blev hentet fra brønde ved Assistens Kirkegård, hvilket myndighederne dog 
måtte advare mod pga. risikoen for forurening fra ligenes forrådnelsesproces. Men på trods 
heraf var boligerne på broerne generelt bedre end dem, man kunne finde i indre by. 

Indtil midt i 1800-tallet måtte Københavns voksende befolkning stuve sig sammen inden for 
de gamle volde, men da disse blev nedlagt, begyndte man at bygge nye arbejderboliger på 
Nørrebro og Vesterbro. Peder Madsens gang i det indre København var et eksempel på en af 
middelalderbyens gamle snævre gyder, hvor levestandarden for beboerne var ekstremt 
ringe og dødeligheden høj. 

Chr. Neuhaus eftf/Nationalmuseet, Danmark 


Arbejdsspørgsmål 5.2 
Kan du: 


« Beskrive, hvad der kendetegnede boligbyggeriet under industrialiseringen? 
. Give eksempler på, hvordan man i etableringen af arbejderboliger forsøgte af 
skabe plads til flest mulige mennesker på mindst mulig plads? 


Sundhed og sygdom i byerne 


Generelt byggede man altså tæt for at maksimere profitten for bygherren, og laissez faire 
tankegangen, som var den herskende økonomiske ide i begyndelsen af 1800-tallet, dikte- 
rede, at hverken staten eller lokale myndigheder skulle regulere boligmarkedet. I England 
var man i den tidlige fase af industrialiseringen således tilbageholdende med at lovgive på 
området, fordi man mente, at indblanding i bygherrers rettigheder eller ligefrem udnæv- 
nelse af bygningsinspektører var en overtrædelse af den private ejendomsret. Et lovforslag i 
parlamentet i 1842 om regulering af byggeriet i byerne faldt netop af denne årsag. Man 
havde heller ikke før midten i 1800-tallet en reel forståelse for sammenhængen mellem 
boligforhold og sygdomme. 


I midten af 1800-tallet kom der større fokus på behovet for statslig planlægning af bymil- 
jøet, og det begyndte at blive tydeligt, at sammenstuvningen af mennesker og de ringe 
hygiejniske forhold var en kilde til sygdom og høj dødelighed. Især rækken af koleraepide- 
mier, som ramte Europas storbyer, gjorde det klart, at man var nødt til at gøre en indsats 
for at forbedre hygiejne og sundhed i industribyernes slum. Den store koleraepidemi i 1848 
slog 60.000 mennesker ihjel i England, heraf 14.000 alene i London. 


Elias Schneider ( 000 0 0 | - Copyright 2024 Systime 


- i = F Sj ø kj 
uk Fm i i sk == E i mL F 
hk — Kc SN bl: i 
É = BE. mn É == 3 
FR SEJ || Egen: å 
kr 1 El, å — ==. 2 E i Dj 1 
mr aD- = 


== lg Si É : = — ar RL mur Er 
DEATH'S  DISPENSARY, 


OFFER TO THE FE, GEATIE, EY FERMIEIHOS OF THE PFÅEIEH. 


MERE jen 3 


Elias Schneider ( 00 0 os. lt - Copyright 2024 Systime 


Storbyerne i 1800-tallet var plaget af gentagne epidemier af kolera. Man mente, at det var 
byernes dårlige lugt og luft, som var årsag til sygdommen. Først senere fandt man ud af, at 
koleraens smittekilde var forurenet drikkevand. Koleraepidemierne var igangsættende for 
mange initiativer til forbedring af bymiljøet under industrialiseringen. 

Mary Evans Picture Library/Ritzau Scanpix 


I England var en af de vigtigste fortalere for reformer af bymiljøet Edwin Chadwick, som 
stod bag udarbejdelsen af en rapport om de sanitære forhold i byerne i 1842. Rapporten 
påviste rent statistisk, hvorledes boligforholdene var årsag til sygdom og overdødelighed i 
byerne, og han argumenterede for, at når arbejdernes produktivitet forværredes af dårligt 
helbred, var det dårligt for nationen som helhed. For eksempel var den gennemsnitlige leve- 
tid for en arbejder i Liverpool 15 år i 1840 (et tal, som dog skal ses i lyset af en ekstrem høj 
børnedødelighed, der nedbragte den gennemsnitlige levetid). Chadwicks løsningsforslag 
inkluderede bl.a. etablering af toiletter i husene og forbedring af rendesten og afløb, men 
det var ikke klart, hvem der skulle betale for sådanne reformer. Ikke desto mindre udmun- 
dede rapporten i vedtagelsen af den første nationale sundhedslovgivning i Storbritannien i 
1848 og etableringen af en sundhedsstyrelse, som kunne fremme indsatsen for forbedringer 
i bymiljøet. Den praktiske udførelse var dog stadig hovedsageligt et ansvar for de lokale 
myndigheder og blev først gjort lovpligtig i 1875. 


I USA var modstanden mod en national sundhedslovgivning om muligt endnu større. Man 
mente, at problemer i byerne skulle løses lokalt og ad frivillighedens vej. Efterhånden blev 
problemerne med overbefolkning og ringe hygiejniske forhold dog så slemme, at man måtte 
gribe ind. USA's største by New York havde nationens højeste dødelighedsprocent, og her 
stod en læge, Stephen Smith, bag en undersøgelse af de sanitære forhold i byen. Rapporten 
indeholdt bl.a. beskrivelser af overfyldte lokummer samt gader, der flød med hestegylle og 
blodigt affald fra slagterier. Steven Smiths rapport udmundede i, at New York, som den før- 
ste amerikanske by, vedtog et sundhedsreglement og etablerede et sundhedsdepartement, 
hvilket blev en model for mange andre storbyer i USA. Omkring 1870 havde de fleste større 
byer således deres egne sundhedsdepartementer. Men det var også klart, at hvis spredning 
af epidemier skulle forhindres, måtte man lovgive, om end ikke på føderalt (dvs. nationalt) 
niveau, så i hvert fald i enkeltstaterne. Først i 1912 blev der på føderalt niveau etableret en 
sundhedsstyrelse i USA. 

Den dansk-amerikanske fotograf Jacob Riis blev kendt for at anvende kameraet i kampen 
mod sociale problemer i New Yorks fattige arbejder- og immigrantkvarterer. Han fotografe- 
rede især i The Lower East Side på Manhattan, ligesom han skrev artikler og bøger om pro- 
blemerne, fx hans fotodokumentariske værk How the Other Half Lives. Riis" billeder choke- 
rede samtiden med deres rå og usentimentale fremstilling af livet blandt de allerfattigste. 
Ullstein Bild/Ritzau Scanpix 


Også i Danmark var det en række læger, som var ansvarlige for at sætte bymiljøet på dags- 
ordenen. Især spillede Emil Hornemann, som også stod bag tiltagene mod børnearbejdet, 
en vigtig rolle. Han påpegede for eksempel risikoen for et koleraudbrud i København alle- 
rede før det store udbrud i 1853, og han var en ivrig fortaler for sanitære reformer. I en 
artikel fra 1851 skrev han med baggrund i erfaringerne fra London, at i København fandtes: 


IJ 


… de samme disponerede Aarsager (.) nemlig slet luft af Overfyldning med Menne- 
sker, eller af Ureenlighed overhovedet; Uddunstninger fra raadent Mudder, Fugtighed, 
slet Afløb, slet Drikkevand, 


Derfor forudsagde han også, at koleraen ville ramme her. Hornemann var heller ikke bange 
for at placere ansvaret hos politikerne, idet han mente, at myndighederne ignorerede de 
lægelige eksperters råd og advarsler. I artiklen fortsatte han således: 


I 


… ligesom i England, saaledes have ogsaa her de forskjellige Autoriteter endnu ikke 
den rette Interesse for de sanitære hensyn, og her som i England mangler det ikke på 

Tilfælde, hvor der er viist Modstand og Nølen ligeoverfor de af Lægerne og Sundhed- 
Sautoriteterne stillede Forbedringer og Forslag. 


På trods af advarslerne fra Hornemann kom forbedringerne af de sanitære forhold først 
efter, at koleraen rent faktisk havde taget livet af knap 5000 mennesker i København i 1853. 
I 1859 påbegyndtes etableringen af et nyt vandværk for byens beboere efterfulgt af et 
underjordisk kloaksystem i 1860. 


Alt i alt var de politiske beslutningstagere langsomme til at tage affære. Tanken om, at sta- 
ten aktivt skulle blande sig i boligforholdene for at fremme befolkningens sundhed, stred 
også i Danmark mod forestillinger om den private ejendomsrets ukrænkelighed, ligesom 
spørgsmålet om finansieringen af sådanne reformer gav anledning til politisk modstand. 


Etablering af sunde arbejderboliger 


Hvor nogle mente, at statslig regulering af det private boligmarked og det urbane miljø var 
vejen frem, var der andre, som ikke mente, man kunne vente på reformer fra oven, men 
tog mere direkte initiativer til skabelsen af sunde arbejderboliger. Etablering af sunde arbej- 
derboliger i de store industribyer blev ofte igangsat af læger, præster eller andre med inte- 
resse for at forbedre de sociale vilkår. I London opførte arkitekten Henry Roberts sunde og 
rummelige arbejderboliger understøttet af private velgørenhedsorganisationer allerede i 
1840'erne, og i København stod Lægeforeningen — igen med Emil Hornemann som en af 
drivkræfterne — bag etableringen af 240 arbejderboliger på Øster Fælled i København i 
1850'erne; den såkaldte "Brumleby". Hornemann havde forsøgt at få de kommunale myn- 
digheder til at støtte projektet økonomisk, men dette blev skudt ned med argumentet om, at 
det ikke var myndighedernes rolle at støtte socialt boligbyggeri, og at byggeriet skulle over- 
lades til private entreprenører. Lægeforeningen etablerede derfor boligerne alene ved hjælp 
af privat indsamlede midler. På længere sigt gik arbejderbevægelsen også ind i det sociale 
boligbyggeri og begyndte at danne kooperative boligforeninger som Arbejdernes Byggefor- 
ening af 1865, der for eksempel stod bag Kartoffelrækkerne i København. Men på trods af 
sådanne initiativer var langt de fleste af de arbejderboliger, som blev bygget under industri- 
aliseringen, dog fortsat spekulationsbyggeri etableret af private bygmestre for profit. 

Lægeforeningens Boliger, populært kaldet Brumleby, var et af de første sociale boligbygge- 
rier i København. Boligerne blev bygget for private midler efter koleraepidemien i 1853 og 
skulle tjene som model for sunde arbejderboliger. Boligerne var små, men der var lys og luft 
mellem rækkerne af huse. Kvarteret havde desuden forskellige faciliteter som badeanstalt 
og brugsforening. 

Henning Thempler/Ritzau Scanpix 


Arbejdsspørgsmål 5.3 
Kan du: 


Redegøre for forholdet mellem boligsituationen i industribyerne og de hygieniske 


tilstande? 

Forklare, hvorfor myndighederne ofte var forsigtige med at gribe ind overfor det 
uregulerede spekulationsbyggeri? 

Opstille argumenter for og imod offentlig regulering af boligbyggeriet? 


Sociale problemer i byerne 


Problemerne, som opstod med urbaniseringen, handlede dog ikke kun om det fysiske miljø, 
men med industribyernes vækst kom også en række nye sociale udfordringer. Fattigdom og 
nød kendtes også fra det førindustrielle samfund, hvor mange mennesker levede på et 
eksistensminimum. Men problemerne blev større med industrialiseringens gennembrud, fordi 

flere mennesker ramtes af sæsonpræget arbejdsløshed og stod uden sikkerhedsnet, når de 
økonomiske konjunkturer var nedadgående. Med sammenstuvningen af mange mennesker i 
byerne blev de sociale problemer ligeledes mere koncentrerede og kunne nemmere føre til 
uroligheder og protester, ligesom kriminalitet, prostitution og druk blev betragtet med 
bekymring af myndighederne. 


I England blev en ny fattiglov indført i 1834, og denne lov kan ses som et udtryk for tidens 
bekymring for en voksende gruppe af fattige, som skulle forsørges af de offentlige kasser. 
Den nye lov havde som mål at nedbringe udgifterne til fattigforsorgen ved at gøre det skam- 
fuldt at modtage hjælp. Der blev nu bygget arbejdsanstalter for folk, som var afhængige af 
fattigydelser, hvor fattiglemmer både skulle bo og arbejde, og hvor de var underlagt strikse 
reglementer. Familier blev for eksempel splittet ad, så kønnene levede adskilt. Vilkårene blev 
i det hele taget gjort så hårde, at man kun søgte hjælp i absolut yderste nød. Målet var jo at 
afholde folk fra at søge om hjælp, ligesom institutionaliseringen også betød en besparelse 
frem for at lade fattiglemmerne forblive i eget hjem. Implicit i denne lov var forestillingen 
om en voksende underklasse, som fik for mange børn, de ikke selv kunne forsørge. Også i 
Danmark byggede man i 1800-tallet fattiggårde ud fra princippet om, at offentlig fattighjælp 
skulle medføre tab af personlige rettigheder. 


Bekymring over voksende udgifter til fattighjælp i England ledte til en ny fattiglov i 1834, 
som skulle nedbringe udgifterne ved oprettelsen af særlige arbejdsanstalter. Her måtte fat- 
tiglemmer bo og arbejde under ydmygende forhold for at være berettiget til at modtage 
hjælp. 

Mary Evans/Mary Evans Picture Library/Ritzau Scanpix 

En anden udbredt bekymring i tiden var arbejderklassens voksende forbrug af alkohol. Druk- 
kenskab var er reelt problem, for alkohol var billigt og let tilgængelig, og prisen på alkohol 
faldt, når det blev industrielt produceret. I Danmark blev De Danske Spritfabrikker fx grund- 
lagt i 1881. Øl og brændevin var en fast bestanddel i arbejderkulturen, og det var ikke ual- 
mindeligt for en mandlig arbejder at drikke en liter brændevin om ugen. Værtshuse skød op 
i industribyerne, for når boligforholdene var trange, foregik socialt samvær ude i byen. Sam- 
tidig måtte industriarbejderne vænne sig til en ny effektiv arbejdsdisciplin og et arbejds- 
tempo ved maskinerne, som passede dårligt med druk på arbejdet, hvorfor det i stedet blev 
henlagt til fritiden. 


Ligesom bekymringer om drikkeriet mente mange i samtiden også, at livet i byerne ledte til 
en vækst i kriminaliteten. I byerne var den sociale kontrol mindre pga. indbyggernes anony- 
mitet og de upersonlige relationer. Befolkningstætheden og de små kår i hjemmene betød 
også, at man opholdt sig mere i det offentlige rum. Småkriminalitet, som ofte involverede 
børn, blev således set som en alvorlig konsekvens af urbaniseringen. En komite blev nedsat 
af det britiske parlament allerede i 1816 med det formål at undersøge ungdomskriminalite- 
ten i den engelske hovedstad, da man mente, at unge, som slog sig sammen i tyvebander, 
var et alarmerende problem i London. Charles Dickens berømte roman Oliver Twist fra 1837 
handler om kriminelle bander af børn og unge, som hærgede i byen. Frygten for kriminalitet 
betød også, at et moderne politi, som skulle opretholde lov og orden, så dagens lys. I Lon- 
don blev The Metropolitan Police oprettet i 1829, og i Danmark fik man efter dette engelske 
forbillede en politireform i 1863, der etablerede et system af gadebetjente, som patruljerede 
byens distrikter. 


Prostitutionens indtog i industribyerne blev i tråd hermed også betragtet med voksende 
bekymring. Prostituerede var synlige i gadebilledet, og bordeller lå ofte side om side med 
beboelse. Kvinder endte i prostitution pga. manglende indtægtsmuligheder eller manglende 
netværk i byerne, men blandt samtidige kommentatorer blev prostitution ofte beskrevet som 
et moralsk problem, der netop hørte storbyen til. Prostitution som erhverv blev tolereret 
som et nødvendigt onde, mens de prostituerede blev reguleret med det formål at nedbringe 
spredning af kønssygdomme. I Danmark var prostitution fx legalt, hvis de prostituerede lod 
sig registrere hos politiet og mødte op til jævnlige lægeundersøgelser. I mange amerikanske 
storbyer indførtes fra 1870'erne lignende regulering af de prostituerede, mens man i Eng- 
land med lovgivning i 1860'erne gav politiet ret til at arrestere prostituerede med det formål 
at lade dem gennemgå lægeundersøgelser og, hvis der var tegn på smitte, lade dem 
tvangsindlægge. I Japan var der en lang tradition for prostitution, og erhvervet blev legali- 
seret under Meiji-styret og blev under den japanske industrialisering det næststørste erhverv 
for kvinder kun overgået af tekstilindustrien. Det var også her et overvejende urbant fæno- 
men, og markedet for prostituerede voksede med industrialiseringen, fordi mange unge 
enlige mænd søgte mod byerne for at arbejde. 


Det er svært at afgøre den præcise sammenhæng mellem problemer som druk, prostitution 
og kriminalitet og selve industrialiserings- og urbaniseringsprocessen. Men der er ingen tvivl 
om, at livet i byerne blev opfattet som en trussel mod den sociale orden, og at der blandt 
middel- og overklassen bredte sig en bekymring for de moralske konsekvenser, som det 
moderne storbyliv bragte med sig. Samtidig var der dog ikke altid en vilje til at se disse 
fænomener som sociale problemer, der havde rod i fattigdommen. Skylden blev ofte place- 
ret hos individet selv. Afholdsbevægelsen, som var i kraftig vækst under 1800-tallets indu- 

strialisering i både England, Danmark og USA, betragtede fx alkoholisme som et individuelt, 
snarere end et socialt problem, hvorfor målet var at reformere den enkeltes livsførelse sna- 
rere end at arbejde for sociale forbedringer for underklassen. 


Arbejdsspørgsmål 5.4 
Kan du: 


« Forklare, hvorfor sociale problemer blev mere synlige under industrialiseringen? 
. Redegøre for myndighedernes opfattelse af årsagerne til sociale problemer som 
fattigdom, kriminalitet og prostitution. 


Kilder til kapitel 5 


Til kapitel 5 er udvalgt følgende fire kilder: 


1. Edwin Chadwick: Report on the Sanitary Conditions of the Labouring Population 
(1842) 

2. C.S. Engelsted: Beskrivelse af et fattigkvarter i Kjøbenhavn (1855) 

3. Stephen Smith, The City That Was (1911) 

4. Jacob Riis (1891) 


Kilde 5.1: Edwin Chadwick (1842) 


Edwin Chadwick var en af Englands mest berømte sociale reformatorer i midten af 
1800-tallet. Han havde en baggrund i jura, men i samarbejde med en række læger 
påbegyndte han i 1838 en undersøgelse af folkesundheden i England. Undersøgelsen 
udmundede i en rapport i 1842, som fik stor offentlig opmærksomhed, Især var bymil- 
Jøet i industriområderne i fokus. Som et resultat af dette nedsatte det britiske parla- 
ment en sundhedskommission, og i 1848 vedtog man den første offentlige sundheds- 
lovgivning i England. 

Edwin Chadwick: Report on the Sanitary Conditions of the 
Labouring Population, 1842 


Efter en omhyggelig undersøgelse af det indsamlede materiale vil jeg gerne opsummere 
de vigtigste konklusioner, som jeg mener det peger på. 


For det første i forhold til omfanget og virkningen af de onder, som er genstand for 
undersøgelsen: 


At de forskellige former for epidemiske, endemiske og andre sygdomme, forårsagede, 
forværrede eller hovedsageligt forekommende blandt arbejderklassen, skabt af atmo- 
sfærisk forurening, der stammer fra nedbrydning af animalsk og vegetabilsk affald, fra 
fugt og snavs og tætte overfyldte boliger — er udbredt i alle dele af landet, uanset om 
der er tale om enkelte huse, små landsbyer, eller provinsbyer og større byer — ligesom 
de har vist sig at være udbredt i de usleste områder i hovedstaden. 


At udbredelsen af sådanne sygdomme altid findes i forbindelse med de ovenfor anførte 
fysiske omstændigheder, og hvor disse omstændigheder fjernes ved kloakering, god 
rengøring, bedre lufttilgang og andre måder hvorpå, man kan mindske den atmosfæ- 
riske forurening, formindskes hyppigheden og intensiteten af sådanne sygdomme; og 
hvor fjernelsen af de skadelige årsager er fuldstændig, forsvinder sådanne sygdomme 
næsten helt. 


At højere velstand i forhold til beskæftigelse og løn samt varieret og rigelig mad ikke har 
gjort nogen undtagelse for arbejderklassen i forhold til angreb af epidemiske syg- 
domme, som har været lige så hyppige og dødelige i perioder med økonomisk fremgang 
som i andre. 


At gode vaner i forhold til renlighed hindres af mangelfuld vandforsyning. 


At det årlige tab af liv grundet snavs og dårlig luft er større end tabet af døde eller 
sårede i hvilken som helst krig, landet har været involveret i i nyere tid. 


At blandt de 43.000 enker og 112.000 forældreløse børn, der hører under fattigforsor- 
gen i England og Wales, ser det ud til, at den største andel af dødsfald blandt familiens 
forsørgere var grundet de ovenfor anførte årsager, som kan fjernes; at deres alder var 
under 45 år; det vil sige 13 år yngre end den forventede levealder, som det har vist i 
den svenske befolkning. 


At samfundets tab grundet den for tidlige død blandt familiers forsørgere er større end 
alle andre økonomiske byrder, som kan opregnes, som følge af deres sygdom og død. 


(…) 


At den yngre befolkning, som vokser op under sådanne giftige fysiske påvirkninger, har 
dårligere fysik og helbred end dem, som undgår sådanne påvirkninger. 

At den del af befolkningen, som er udsat for dette, er mindre modtagelig for moralsk 
opdragelse, og at virkningerne af uddannelse er ringere end blandt en sundere befolk- 
ning. 


(…) 


At den nuværende lovgivning til beskyttelse af folkesundheden, og det lovgivningsmæs- 
sige grundlag for at føre det ud i livet, som de lokale domstole, ikke bliver brugt. (...) 


For det andet. Med hensyn til de midler, som kan bruges til at forbedre arbejderklassens 
nuværende sundhedsmæssige tilstand: 


De primære og vigtigste foranstaltninger og samtidig de mest gennemførlige inden for 
den offentlige administrations virke er kloakering, fjernelse af affald fra beboelseskvar- 
terer, gader og veje og forbedring af vandforsyningen. (….) 


G. M. Young and W. D. Hancock, eds.: English Historical Documents, XII(1), 1833-1874, 
Oxford University Press, 1956, pp. 369-372. Oversat af Helle Folkersen. 


Spørgsmål til kilde 5.1 


1. Hvilke overordnede konsekvenser drog Chadwick af de uhygiejniske tilstande 
blandt arbejderklassen sammenlignet med andre faktorer? 

2. Hvilke farer for befolkningens tilstand og for nationen i det hele taget advarede 
han imod? Er det din vurdering, at Chadwick havde tilstrækkelige beviser for sine 
påstande? 

3. Hvordan vurderede han myndighedernes tiltag i forhold til folkesundheden? 


Kilde 5.2: C.S. Engelsted (1855) 


Lægen C.S. Engelsted beskrev i en artikel i Ugeskrift for Læger i 1855 et fattigkvarter i 
det indre København. Der var tale om Klerkegade i indre by, som var et gammelt hånd- 
værkerkvarter oprindeligt anlagt i 1670'erne. I midten af 1800-tallet var det dog blevet 
til et overfyldt fattigkvarter, hvor mange tilflyttere fra landet endte. Husene eksisterer 
ikke mere, men blev fjernet i 1940'erne. Engelsteds beskrivelse, som blev bragt på for- 
anledning af et udbrud af kolera i gaden i 1855, vidner om et tæt virvar af huse og 
baggårde, som både manglede luft, lys og kloakering. 

C.S. Engelsted: Beskrivelse af et fattigkvarter i Kjøbenhavn 
(1855) 


(.) Det vil ved de fleste af disse Bygninger kun være til liden Nytte at man lader Gade- 
døren staae aaben baade Nat og Dag. Der vil alligevel ikke kunne strømme frisk Luft ind 
i Gaardsrummet. Gadedøren, som er snever og lille, er almindeligvis anbragt i den ene 
Ende af Husets Forside. Den fører ind til en Gang, der sædvanlig er smal, lav, mørk og 
sjelden lige, som leder ud til det smalle Gaardsrum, men hvorigjennem Luften vanskelig 
kan suges ind, fordi den altid møder en eller anden Hindring, enten en Trappe eller en 
lukket Trappegang, som forbinder Forhus og Baghus, eller en Latrinbygning, som er 
anbragt under denne Trappegang, eller Muren af Baghuset, som staaer i en ængstelig 
Nærhed af Forhuset. Ikke mindre vanskeligt er det for Lyset at trænge ind i disse smaa 
Gaardsrum. I den snevre Gang, som løber gjennem Forhuset, hersker der altid Tus- 
mørke. Derigjennem trænger ingen Lysning ind i Gaarden. Det er derfor alene gjennem 
Aabningen foroven mellem Tagene at et sparsomt Lys kan trænge ned. Om Solstraaler 
kan der naturligvis ikke være Tale. Derfor have Murene, som vende ud til disse Gaarde, 
ogsaa et raat og fugtigt Udseende og i flere af Gaardspladserne er Jordbunden altid fug- 
tig, saa meget mere som der i flere af disse, foruden et Latrin, findes en Pumpe . 


Gjennem den slette Brobelægning udstrømme Dunster, der blande sig med Stanken fra 
Rendestenen, der løber (eller rettere skulde løbe) ud i Gadens Rendesten, fra Latrinerne 
og fra flere paa forskjellige Steder anbragte Vaskeindretninger, hvori Beboerne udhelde 
Spildevandet og hvori dette ofte bliver staaende og dekomponeres. I den vestlige Ende 
af Kvarteret, hvor Gaardspladsen er forholdvis rummeligere, bliver Luften desuden for- 
dærvet ved Uddunstningerne fra to Kostalde. (..) 


Ugeskrift for læger, 1855, vol 23, s. 356-357. 


Spørgsmål til kilde 5.2 


1. Hvilke forhold lagde Engelsted især vægt på som kilde til dårligt miljø? 
2. Undersøg, hvad miasme-teorien var. Hvorfor lagde Engelsted så stor vægt på 
luftkvaliteten? 

Kilde 5.3: Stephen Smith (1911) 


Stephen Smith, som var læge i New York, betragtes som en af de vigtigste pionerer 
inden for folkesundheden i USA. Han grundlagde bl.a. lobbyorganisationen "The Ameri- 
can Public Health Association', som stadig eksisterer i dag. I 1865 var han også ansvar- 
lig for at udarbejde en rapport over folkesundheden i New York, hvis uhumske beskri- 
velser af tilstandene i byen kom til at danne grundlag for, at byen som den første i USA 
nedsatte et offentligt sundhedsdepartement. Rapporten blev senere udgivet i bogen 
'The City that was' fra 1911. Uddraget stammer herfra. 

Stephen Smith: The City That Was (1911) 


I perioden fra år 1622 til år 1866, en periode på 244 år, valgte man, at byen skulle 
være usund. Jorden forblev praktisk talt udrænet; drikkevandet kom fra overfladiske 
brønde, forurenet af gader, stalde, klosetter og andet snavs; der var ikke tilstrækkeligt 
med kloakker til at fjerne det ophobede affald; gaderne var fulde af affald; de for folke- 
sundheden skadelige erhverv var placeret i boligområder; naturlige vandløb og åer blev 
afbrudt med opførelsen af gader og huse, hvilket medførte oversvømmelse af store 
områder og stillestående søer med forurenet vand. 


Efter århundreder med forsømmelse af de sanitære forholdsregler kom der immigranter 
fra alle nationer i verden; repræsentanter for de fattigste og mest uuddannede dele af 
deres respektive nationer. Denne tilstrømning af mennesker førte til opførelsen af leje- 
kaserner af grundejere, hvis ønske var at bygge boliger for den mindst mulige udgift, 
der kunne rumme det størst mulige antal mennesker. Disse elendige forfulgte menne- 
sker blev mast sammen i mørke, dårligt ventilerede, ubeboelige bygninger, i kældre og 
loftsrum og i selve bygningen, indtil New York havde den største befolkningstæthed per 
kvadrathektar af samtlige civiliserede byer. 


Man valgte altså ikke kun at bevare de naturlige ugunstige forhold, men man føjede 
med sindsro andre uhygiejniske faktorer til i byens udvikling. 


Resultatet var uundgåeligt. New York blev gradvist det naturlige hjem for alle de smit- 
somme sygdomme og det foretrukne opholdssted for fremmede former for pest. Kop- 
per, skarlagensfeber, mæslinger, difteri var hjemlige sygdomme, som folk var så fortro- 
lige med, at de betragtede dem som en nødvendig del af barndommen. Malariafeber, 
forårsaget af myg fra marsken, som var perfekt for deres yngel, blev i efterårsmåned- 
erne regelmæssigt rapporteret at have vist sig med sin "sædvanlige udbredelse". Den 
"hvide pest" eller tuberkulose var fælles for både fattige og rige. 


Med indvandrerne kom tyfus og tyfusfeber, som modstandsdygtigt spredte sig i lejeka- 
sernerne og decimerede de fattige lejere. I perioder kom den store orientalske pest, asi- 
atisk kolera, og kastede sig over byen med dødelig energi, hvor den samlede sin 
enorme høst af døde. Selv gul feber, den store pest i troperne, opstod lejlighedsvist her 
og fandt et passende sted for sin udbredelse. 


Manglende forbedringer af byens usunde forhold, og tendensen til at forværre det ved 
at bygge tæt, have usunde forretninger, samt ophobning af skrald og forurening fra 
gader, stalde og lokummer, forårsagede enorme ofre især blandt børn. Denne kends- 
gerning kan illustreres på det kraftigste ved følgende sammenligning af de officielle 
befolkningstal. 


Det gennemsnitlige forhold mellem antal døde og det samlede befolkningstal, når det er 
normalt under gode sanitære forhold, er blevet vurderet af kompetente myndigheder til 
at være ca. 15 ud af 1.000 indbyggere. Dødsraten i New York var i de fem år, der gik 

forud for 1866, i gennemsnit 38 ud af 1.000 indbyggere, hvilket er 23 over det normale 
niveau på 15 ud af 1.000. I en by med en befolkning på 1.000.000, det anslåede befolk- 

ningstal i New York i 1865, betyder en dødsrate på 38 ud af 1.000, at der er 23.000 
dødsfald årligt som følge af sygdomme, der kan forebygges. 


[Om gaderne] 


(.) Det første, der tiltrækker sig opmærksomhed i New York, er gadernes tilstand. 
Ingen kan være i tvivl om, at hvis gaderne i en tæt befolket del af en by fyldes af affald 
fra husholdningerne, vil der grundet den hurtige nedbrydning udskille sig en enorm 
mængde giftige gasser, som vil indhylle hele distriktet, trænge sig ind i boligerne og i 
høj grad gøre luften i nabolaget skadelig for folkesundheden. 


[Om baggårde] 


I baggårde findes generelt den mest skadelige af alle kilder til snavs og dårlig sundhed 
— lokummer og huller til affaldsvand. Disse drænes sjældent i kloakken, og kræver der- 
for, hvis de skal holdes rene, hyppig og trofast opmærksomhed fra gadefejeren. Rap- 
porterne fra de sanitære inspektører viser, at dette arbejde er meget uregelmæssigt og 
ufuldkomment udført. Hundredvis af steder blev fundet, hvor disse gener eksisterede 
inden for, under eller ved siden af store lejekaserner, hvilket er roden til megen sygdom 
og død. 


[Om slagterier] 


Jeg vil nu henlede opmærksomheden på et særligt problem. New York har på nuvæ- 
rende tidspunkt inden for dens snævre grænser på otte kvadratmil, udover dens én mil- 
lion indbyggere, samt alle dens kommercielle og industrielle aktiviteter, også et stort 
antal af en anden stor plage, som i større eller mindre grad er ødelæggende for folke- 
sundheden. Der er næsten 200 slagterier, hvoraf mange findes i de tættest befolkede 
områder. Til disse steder ledes konstant mængder af kvæg, svin og får, hvilket gør 
gaderne ekstremt beskidte, og fra dem strømmer blod og affald af den mest afskyelige 
karakter. 


Stephen Smith: The City That Was, published by FRANK ALLABEN, Number Three West 
Forty-Second Street, 1911. Oversættelse: Helle Folkersen. 


Spørgsmål til kilde 5.3 


1. Hvorfor havde New York ifølge teksten særlige udfordringer i forhold til folke- 
sundheden? 

2... Hvordan påvirkede det bymiljøet, at New York i så høj grad var beboet af nyligt 
ankomne immigranter? 

3. I hvor høj grad var offentlig indgriben nødvendig for at løse de problemer, som 
Smith beskrev? 

Kilde 5.4: Jacob Riis (1891) 


Den dansk-amerikanske fotograf og journalist Jacob Riis er mest berømt for sine doku- 
mentariske fotografier af fattige emigranter i New York i slutningen af 1800-tallet. 
Mange af hans fotografier blev publiceret i bogen How The Other Half lives i 1891. 
Bogen, der blev skrevet som en form for social reportage, blev populær i samtiden og 
var med til at sætte spørgsmålet om den sociale nød i de industrielle storbyer på den 
politiske dagsorden. 

Jacob Riis: How The Other Half Lives, 1981 


'Five cent a spot'. Beboerne ligger tæt pakket i en lejekaserne i Bayard Street, New 
York. 

Gift of Alexander Alland Sr. with additional funds provided by the Lois and Bruce Zenkel 
Purchase Fund, 1982. 

Beboet kælderrum i Ludlow Street, New York. 
Gift of Alexander Alland Sr. with additional funds provided by the Lois and Bruce Zenkel 
Purchase Fund, 1982. 

Gyde med affald i Baxter Street Alley, New Baggård i Baxter Street, New York 

York Gift of Alexander Alland Sr. with additional 
Gift of Alexander Alland Sr. with additional funds provided by the Lois and Bruce Zen- 
funds provided by the Lois and Bruce Zen- kel Purchase Fund, 1982 

kel Purchase Fund, 1982 


Spørgsmål til kilde 5.4 


1. Prøv at undersøge, hvem Jacob Riis var. Hvad forsøgte han at opnå med sine bil- 
leder? 

2. Mange af Riis' billeder fra slumkvarterne viser også de mennesker, som boede 
der. Hvilken betydning har det for vores forståelse af samspillet mellem menne- 
sker og miljø? 

3. Virker billederne opstillede eller realistiske? 

6. Den politiske magt 

Karl Marx (1818-1883). Karl Marx var en af socialismens væsentligste talsmænd i det 
19. århundrede. Marx' analyse af samfundsudviklingen byggede på økonomiske teo- 
rier, som blev udgivet i værket Das Kapital i årene 1867-1883, mens det kortere 
kampskrift, Det Kommunistiske Manifest fra 1848, skulle samle socialister i kampen 
mod kapitalen. 

John Jabez Edwin Mayal [Public domain] 


Politisk set var industrialiseringen en vigtig tid, hvor nye ideologier opstod, og hvor en ny 
klasse, arbejderklassen, begyndte at udtrykke sin kritik af de eksisterende magtforhold i 

samfundet. Liberalismen havde allerede i 1700-tallet ført en kamp for civile rettigheder som 
ytringsfrihed, forsamlingsfrihed og demokratiske styreformer. Men i løbet af 1800-tallet 
opstod også socialismen som politisk ideologi med en ny radikal forestilling om materiel og 
social retfærdighed. Socialismen byggede på den tanke, at der skulle fundamentale foran- 
dringer af den samfundsmæssige struktur til, hvis arbejdernes vilkår skulle ændres. Det 
kapitalistiske system, som byggede på den private ejendomsrets ukrænkelighed, skulle ned- 
brydes, og produktionsmidlerne overtages af folket, så bl.a. jord og fabrikker kom til at til- 
høre fællesskabet. For den revolutionære socialismes grundlægger, Karl Marx (1818-1883), 
kunne en sådan forandring kun ske ved, at arbejderne tog magten ved revolution. Karl Marx 
arbejdede for den socialistiske revolution gennem sine skrifter, hvor han gav socialismen en 
teoretisk forklaringsramme. Men han var også medstifter af sammenslutningen af socialis- 
tiske organisationer i Europa, Internationalen, som i perioder blev betragtet med stor 
bekymring af de politiske magthavere. Bevægelsen gav for eksempel opbakning til arbejds- 
kampe og inspirerede til etableringen af socialistiske bevægelser i de enkelte lande. 


Karl Marx og Fridrich Engels: Det kommunistiske 
manifest, 1848 


… med industriens udvikling vokser proletariatet ikke blot i tal; det trænges sammen i 
større masser, dets kraft øges, og det føler denne kraft mere. De forskellige interesser 
og livsvilkår indenfor proletariatet udlignes stadig mere, efterhånden som maskinerne 
mere og mere udvisker arbejdets forskellige art og næsten overalt trykker lønnen ned til 
samme lave niveau. Den voksende konkurrence indenfor bourgeoisiet og de handelskri- 
ser, der er følgen, gør, at arbejdernes løn bliver mere og mere svingende; den ustand- 
selige forbedring af maskinerne, der udvikler sig i stadigt stigende tempo, gør hele 
deres stilling i tilværelsen mere og mere usikker, sammenstødene mellem den enkelte 
arbejder og den enkelte bourgeois får mere og mere karakter af et sammenstød mellem 
to klasser. Arbejderne begynder at danne sammenslutninger mod bourgeois'erne; de 
finder sammen for at forsvare arbejdslønnen. De stifter selv varige sammenslutninger 
for at have proviant under lejlighedsvise rebellioner. Enkelte steder bryder kampen ud i 
oprør. 


I modsætning til Karl Marx mente andre socialistiske teoretikere, at arbejderne gradvist og 
ved at vinde indflydelse i det parlamentariske system skulle forandre det politiske system 
indefra. I mange lande opstod der egentlige socialistiske partier mod 1800-tallets slutning, 
og de fleste af disse søgte at vinde indflydelse gradvist og på demokratisk vis. Denne 
såkaldt reformistiske strategi betød, at arbejderpartierne ofte måtte indgå samarbejde med 
liberale partier for at vinde tilstrækkelig indflydelse og lave reformer til gavn for de lavere 
klasser. 

Arbejdsspørgsmål 6.1 
Kan du: 


+ Forklare, hvorfor Karl Marx mente, at industrialiseringen med tiden ville lede til 
det kapitalistiske samfunds undergang? 

. Redegøre for forskellen mellem den revolutionære marxisme og den reformis- 
tiske strategi? 


Politiske reformer i Storbritannien 


Det var primært England, Karl Marx havde i tankerne, da han i midten af 1800-tallet forud- 
sagde, at proletariatet ville rejse sig i en voldelig revolution mod det kapitalistiske system. 
Realiteten blev dog, at arbejderklassen her kun langsomt og gradvist fik del i den politiske 
magt, og at det i lige så høj grad skyldtes politiske forandringer ovenfra som socialt pres 
nedefra. 


Det britiske parlament var omkring år 1800 en anden institution, end den vi kender i dag. 
Det var et to-kammer system, hvor Overhuset (House of Lords) bestod af adelsfamiliernes 
overhoveder og kirkens øverste embedsmænd, mens der i Underhuset (House of Commons) 
sad velhavende borgere. Kun personer med betydelig ejendom kunne stemme til parla- 
mentsvalgene. På den måde afspejlede det politiske system den sociale struktur, som havde 
eksisteret siden middelalderen, hvor magt var baseret på ejerskab af jord eller magtposition 
i kirken. 


Et voksende problem var også, at valgdistrikterne pga. byernes hastige vækst var ude af trit 
med befolkningsfordelingen. I nogle valgdistrikter på landet boede ganske få vælgere, men 
de havde alligevel en repræsentant i parlamentet, mens voksende industribyer som Man- 
chester og Liverpool ofte slet ikke var repræsenterede. I begyndelsen af 1800-tallet voksede 
den politiske utilfredshed derfor i industribyerne. I 1819 forsamledes ca. 60.000 mennesker i 
Manchester til en demonstration for at kræve almindelig stemmeret. Demonstrationen var 
tillige forårsaget af økonomisk krise, og mange følte, at politisk forandring var nøglen til 
sociale forbedringer. De lokale myndigheder slog hårdt ned på den ellers fredelige demon- 
stration, hvor også kvinder og børn deltog, og da militæret blev sat ind for at arrestere 
demonstrationens ledere og opløse forsamlingen, tilspidsedes situationen. 15 mennesker 
døde som konsekvens af militærets hårde fremfærd. Begivenheden blev kendt som Peterloo 
Massakren og ledte til, at parlamentet udstedte nye love, som forbød større politiske for- 
samlinger. 


Peterloo Massakren gav den politiske opposition dens første martyrere og samlede både 
arbejdere og borgerskabet omkring kravet for politiske reformer. For ikke blot arbejderne, 
men også den nye industrioverklasse var uden indflydelse i det politiske system, som var 
kontrolleret af det traditionelle aristokrati og kirken. Med deres voksende økonomiske betyd- 
ning var det ikke overraskende, at fabriksejerne også ønskede del i den politiske magt. I 
1830'erne indledtes derfor en kampagne for at gøre parlamentet mere repræsentativt. Kam- 

pagnen blev igangsat af liberale kræfter i parlamentet, som frygtede, at hvis parlamentet 
ikke selv tog skridt til etableringen af et mere repræsentativt underhus, så ville kravet om 
reformer eskalere og føre til politisk uro. Trods modstand fra de konservative blev den første 
valgreform derfor vedtaget i 1832, hvilket betød, at industribyerne blev politisk repræsente- 
rede. Men demokratiet var stadig begrænset, da reformen kun gav godt 14% af alle mænd 
stemmeret. Det var således kun de velhavende klasser, som kunne leve op til ejendomskra- 
vene i den nye valgretsreform, og langt de fleste arbejdere var fortsat udelukket fra indfly- 
delse. Reformen var derfor kun i begrænset omfang en afspejling af de nye klasseforhold, 
som opstod med industrialiseringen. 


Chartistbevægelsen 


Tanken om almindelig stemmeret uden skelen til indtægt og ejendom forsvandt derfor ikke. 
Tværtimod var valgreformen i 1832 en stor skuffelse for de grupper, som stadig stod uden 
for indflydelse, og krav om yderligere politiske reformer levede videre i den såkaldte char- 
tistbevægelse, som var aktiv i England fra ca. 1838 til 1848. Chartisterne var en af de første 
politiske bevægelser organiseret af arbejderklassen, men der var netop tale om en løst 
organiseret bevægelse og ikke et politisk parti. Chartistbevægelsens metoder var primært at 
indkalde til demonstrationer og lave underskriftindsamlinger, og man fremlagde tre separate 
begæringer til parlamentet i perioden 1838-1848 med kravet om almindelig stemmeret, som 
dog i alle tre tilfælde blev afvist. 


Efter 1848 var bevægelsen desuden i opløsning. Den sidste chartistdemonstration i 1848 
blev effektivt blokeret af politi og militær, som var mødt talstærkt op for at forhindre 
demonstranterne i at krydse Westminster Bridge til det britiske parlament. Historikere har 
diskuteret, hvorfor chartistbevægelsen slog fejl, og har her bl.a. hæftet sig ved, at den i vir- 
keligheden bestod af flere forskellige grupper med forskellige mål. Der var således ikke en 
klar politisk ideologi, men tilhængerne inkluderede både liberale og socialister. Der var også 
uenighed om midlerne. Man kunne enes om at rejse krav til parlamentet, men havde ikke en 
strategi for, hvad der skulle gøres, når disse blev afvist. En anden faktor var, at bevægelsen 
i perioder manglede bredere opbakning i arbejderklassen. Chartistbevægelsen stod således 
stærkest i år med økonomisk depression, mens dens opbakning faldt, når konjunkturerne 
forbedredes. For det tredje var myndighedernes måde at nedkæmpe bevægelsen på også 
hårdhændet. Ikke mindre end 150.000 politifolk samt 8000 soldater var udkommanderet 
ved den sidste chartistdemonstration i 1848. Bevægelsen døde således uden at nå sine mål, 
men dens program blev dog indarbejdet i senere reformer. En ny valgreform så dagens lys i 
1867, som rent faktisk udvidede stemmeretten til en stor del af arbejderklassen. På dette 
tidspunkt var Det Liberale Parti nemlig blevet overbevist om, at arbejderklassen også burde 
have stemmeret. 

Chartistbevægelsen repræsenterede arbejderklassens krav om udvidelse af valgretten til 
bredere grupper i samfundet. Samtidig var bevægelsen et tidligt udtryk for politisk engage- 
ment blandt arbejderklassen og dermed en forgænger for etableringen af det senere Labour 
Party. 

British Library 


Først i år 1900 blev et egentligt arbejderparti dannet ud af en række mindre socialistpartier 
og fagbevægelsen, og i 1906 fik dette nye arbejderparti, kaldet Labour, 29 kandidater valgt 
ind i underhuset. Arbejderklassen havde nu sine egne folkevalgte repræsentanter, som dog 
stadig var afhængige af samarbejdet med det langt talrigere liberale parti. Det nye parti var 
som sagt dannet ud af flere mindre grupperinger, nogle af dem socialister og revolutionære; 
mens andre — og især fagbevægelsen — lænede sig op ad Det Liberale Parti og ønskede at 
bevare et tæt samarbejde med dette. På trods af den interne uenighed repræsenterede par- 
tiet som helhed den reformistiske tanke om, at forbedringer for arbejderklassen skulle ske 
gradvist inden for det eksisterende politiske system. 

Arbejdsspørgsmål 6.2 
Kan du: 


+ Forklare, hvorfor Karl Marx mente, at en revolution blandt arbejderklassen først 
ville bryde ud i England? 

. Redegøre for, hvorfor chartismebevægelsen gik i opløsning, før den havde 
opnået sine mål? 

+ Forklare, hvordan konservative politikere kunne argumentere imod, at underklas- 
sen og middelklassen skulle have valgret? 


Danmark 


I Danmark blev grundloven indført i 1849, før industrialiseringen for alvor slog igennem. De 
valgkriterier, som blev lagt fast, var i forhold til tiden forholdsvis demokratiske. Valgret 
havde mænd over 30 år, som havde egen husholdning, og det havde omkring 73% af 
mænd over 30 år. I 1866 blev valgretten dog indskrænket. I kølvandet på Danmarks neder- 
lag mod Tyskland i 1864 og tabet af Slesvig skete en grundlovsrevision, og i den forbindelse 
fik de konservative kræfter i Rigsdagen foranlediget en indskrænkning i stemmeretten, så 
Landstinget blev domineret af de vælgere, der betalte mest i skat. Resultatet blev en lang- 
varig konflikt mellem Landstinget, som var domineret af partiet Højre (godsejernes parti), og 
Folketinget, hvor partiet Venstre (bondepartiet) havde flertal. Konflikten handlede om, hvem 
der havde ret til at danne regering, og tilspidsedes især fra 1875, da højremanden Estrup 
blev regeringsleder og regerede ved hjælp af provisoriske (dvs. midlertidige) dekreter, som 
reelt satte Folketinget uden for indflydelse. 


Imens denne konflikt rasede, opstod et nyt arbejderparti, Socialdemokratiet. Partiet opstod 
ud af fagbevægelsen i 1871 som en dansk afdeling af den internationale socialistbevægelse. 
I 1877 var det lykkedes myndighederne at true og bestikke partiets stifter Louis Pio til at 
emigrere til USA. I det tomrum, som opstod herefter, blev det besluttet at genrejse partiet 
som et selvstændigt parti adskilt fra fagbevægelsen. 


Efter nyetableringen af partiet i 1878 slog Socialdemokratiet ind på en reformistisk linje, 
hvor man søgte at skaffe arbejderne bedre vilkår ved hjælp af lovlige midler frem for kon- 
frontation, og de følgende årtier blev vigtige for partiets konsolidering. I 1884 blev de to før- 
ste socialdemokratiske kandidater valgt ind i Folketinget, og i 1901 blev dette øget til 14 
medlemmer. Partiavisen Social-Demokraten blev omlagt til en avis med bredere appel og fik 
kraftigt stigende oplagstal i løbet af 1890'erne, så det i begyndelsen af 1900-tallet blev lan- 
dets største dagblad. I samme periode voksede medlemstallet støt, og der blev etableret et 
landsdækkende net af partiafdelinger. Udvidelsen af valgretten blev et omdrejningspunkt i 
Socialdemokratiets kamp. Man arbejdede for, at alle borgere i samfundet fik én stemme. 
Som det hed i det første partiprogram fra 1888 ønskede man: "Almindelig, lige og direkte 
Valgret med hemmelig Afstemning til alle Stats- og Kommuneinstitutioner for Mænd og 
Kvinder fra 22 Aars Alderen", hvilket blev endeligt nået med grundlovsrevisionen i 1915. 

A. C. Meyer var socialdemokratisk medlem af Folketinget fra 1895-1932. Han var en berømt 
taler og rejste rundt i landet som flittig agitator for partiet i en periode, hvor det blev grund- 
lagt som en folkelig bevægelse også uden for hovedstaden. 

Københavns Museum 


Arbejdsspørgsmål 6.3 
Kan du: 


+ Forklare, hvad forfatningskampen var og hvilke motiver, de konservative kræfter 
havde for at begrænse underklassens og middelklassens politiske indflydelse? 

«+ Forklare, hvad det betyder, at man slog ind på en reformistisk linje, og vurdere, 
hvilken betydning det havde for arbejderbevægelsens konsolidering? 


USA 


Det bliver ofte antaget, at den socialistiske bevægelse aldrig havde nogen væsentlig politisk 
betydning i amerikansk politik. Det er dog til dels misvisende, for selvom det amerikanske 
socialistparti aldrig blev stærkt nok til at true de to etablerede partier — Demokraterne og 
Republikanerne — fik det trods alt knap en million stemmer ved præsidentvalget i 1912, eller 
6% af stemmerne. Den socialistiske bevægelse talte også kendte personligheder som forfat- 

teren og journalisten Upton Sinclair, som i sine bøger havde fokus på de elendige arbejdsvil- 
kår i miner og i industrien. Bl.a. beskrev han immigrantarbejderes vilkår i slagtehallerne i 
Chicago i romanen The Jungle; en bog som fik så stor opmærksomhed i samtiden, at den 
føderale regering greb ind overfor slagterierne. 


SOCALIST PART É 


Det socialistiske partis grundlægger i USA Eugene V. Debs opstillede til præsidentvalget i 
USA ikke mindre end fem gange. I 1912 opnåede han en million stemmer, så det er ikke 
korrekt at antage, at socialismen i USA var helt uden betydning. 

Wikimedia Commons 


I sammenligning med de europæiske industrilande er det dog korrekt, at den socialistiske 
arbejderbevægelse aldrig stod særlig stærkt. Både samtidige kommentatorer og senere his- 
torikere har undret sig over dette. USA var trods alt et af de lande, hvor kapitalismen udvik- 
lede sig mest ureguleret. Et af de første forsøg på at forklare denne tilsyneladende mangel 
på klassebevidsthed blandt amerikanske arbejdere blev formuleret af den tyske socialist 
Werner Sombart. Han udgav i 1906 en bog med titlen Why is there no Socialism in the 
United States? Sombarts analyse havde de europæiske industrilande som sammenlignings- 
grundlag, og han fokuserede på de bedre levevilkår, som fandtes for de amerikanske arbej- 
dere i forhold til bl.a. indtægt og boligforhold. Han hæftede sig desuden ved en optimisme, 
som kendetegnede det amerikanske samfund, samt patriotisme og religiøsitet, der gjorde, at 
arbejderne følte sig inkluderet og så sig som en del af "Guds udvalgte folk". En anden samti- 
dig kommentator, den irsk-amerikanske avisredaktør E.L. Godkin, skrev i 1867, at de sociale 
klasseskel, som man kendte fra Europa, ikke kendtes i Amerika, fordi mulighederne for 
social fremgang var større, og forskellene mellem klasserne mindre. Godkins forklaring lagde 
således vægt på det, vi med et moderne udtryk kalder for social mobilitet. I relation hertil 
var der altid muligheden for at flytte vestpå. Adgangen til billig jord var ifølge den såkaldte 

frontier thesis, som historikeren Turner formulerede i 1893, nøglen til USA's manglende klas- 
sekonflikter. 


En anden forklaringsmodel tager udgangspunkt i de politiske faktorer og forklarer den tilsy- 
neladende manglende klassekamp med, at kampen for almindelig stemmeret allerede var 
vundet, i hvert fald når man kun tager hvide mænd i betragtning, da valgretten i begyndel- 
sen af 1800-tallet i langt de fleste stater var udvidet til at gælde alle hvide mænd uden ske- 
len til ejendom. Der var således ikke behov for at samle sig i opposition til det eksisterende 
politiske system, da man allerede følte sig inkluderet. 


Andre forklaringer har desuden fokuseret på, at USA's historie som immigrantsamfund 
skabte en splittet arbejderklasse, hvor tilstedeværelsen af mange forskellige etniske grupper 
gjorde det svært at samles som én politisk bevægelse med fælles værdier og en fælles klas- 
sebevidsthed. Ikke blot var der forskel på kultur, religion, sprog og traditioner, men nogle 
grupper udsattes også for direkte racisme fra den etablerede arbejderbevægelse. 


Arbejdsspørgsmål 6.4 
Kan du: 


« Beskrive forskellene i det politiske system i USA og i de europæiske industri- 
lande? 

«+ Vurdere, hvilke årsagsforklaringer der er mest sandsynlige, når man skal forklare, 
hvorfor socialismen aldrig kom til at stå stærkt i USA? 


Japan 


I Japan var den historiske kontekst for etableringen af arbejderpartier anderledes end i de 
vestlige lande, fordi man først sent og ret pludseligt havde påbegyndt en egentlig industriali- 
sering. Man havde heller ikke den samme politiske tradition for at diskutere liberale friheds- 
rettigheder, som havde eksisteret i Vesten siden oplysningstiden. Med Meiji-styrets statskup 
i 1868 fulgte en periode med gennemgribende politiske og samfundsmæssige forandringer, 
herunder økonomiske reformer, afskaffelse af feudalsystemet, omstrukturering af hæren og 
et nyt uddannelsessystem. Det var alt sammen ideer, som skulle fremme Japans evne til at 
modstå presset fra imperialistiske magter. Tanken var jo, at man skulle modernisere på 
vestlig vis for at undgå at blive opslugt af vestlige stormagter. En politisk modernisering lå 
således også i kortene, men et reelt demokrati lod dog vente på sig. 


Meiji-regeringen var i udgangspunktet et elitært styre, hvor kejseren havde markant indfly- 
delse og egenhændigt valgte sin regering. I 1870'erne rejste der sig en oppositionsbevæ- 
gelse bestående af grupper i samfundet, som søgte en mere aktiv politisk rolle. De første 
partier blev dannet, og de krævede med inspiration fra Vesten, at der skulle tilvejebringes et 
begrænset demokrati med en folkevalgt nationalforsamling. En række regeringskritiske avi- 
ser så desuden dagens lys, men dette fik hurtigt regeringen til at indføre censur. Presset fik 
dog også kejseren og regeringen til at love en ny forfatning, som blev endeligt vedtaget i 

1890. I udformningen af denne forfatning bibeholdt man en stærk kejsermagt. Det forblev 
bl.a. kejseren, som udnævnte ministrene, der kun var ansvarlige overfor ham, og kejseren 
kontrollerede også hæren og kunne opløse parlamentet. Det nystiftede parlament var des- 
uden kun en begrænset imødekommelse af kravene om demokratiske reformer. I overhuset 
sad medlemmer af adelen samt repræsentanter udpeget af kejseren, og i underhuset sad 
folkevalgte repræsentanter. Men da det kun var mandlige borgere, som betalte en vis skat, 
der kunne stemme — reelt 5% af befolkningen — var bønder og arbejdere uden stemmeret 
helt frem til 1925. 

É | El E 25 
NL 


Til trods for vedtagelsen af en forfatning og etableringen af et parlament i Japan i 1890 ved- 
blev den brede befolkning at være uden reel politisk indflydelse. På billedet ses kejserens 
erklæring af en forfatning, men det er også tydeligt, at den kejserlige magt fortsatte med at 
være enorm selv herefter. 

Jean S. and Frederic A. Sharf Collection 


al 


De fleste oppositionspartier i Japan var inspireret af liberalismen, men i 1890'erne begyndte 
socialistiske grupperinger også at dukke op. Det første socialistparti blev dannet i år 1901, 
men blev umiddelbart efter dets dannelse opløst af myndighederne. Et arbejderparti med 
socialistiske rødder blev således knust samtidig med, at al fagforeningsdannelse blev forbudt 
i Japan. De konservative, nationalistiske kræfter var, trods den moderniseringsproces som 
Japan havde gennemgået på andre områder, fast besluttet på at slå hårdt ned på enhver 
trussel mod det elitære kejserstyre. Undertrykkelsen af socialistpartiet fortsatte, og i 1911 
blev 12 socialistledere og aktivister hængt for at planlægge et attentat mod kejseren. Alt i 
alt blev den socialistiske bevægelse aldrig en bred massebevægelse i Japan, men forblev et 
parti for en snæver intellektuel elite. 

Arbejdsspørgsmål 6.5 


Kan du: 


+ Forklare, hvorfor den politiske frihed i Japan var forholdsvis begrænset? 
«+ Vurdere, i hvor høj grad kulturelle forhold spillede ind, når man skal forklare, 
hvorfor arbejderbevægelsen stod svagt i Japan? 


Kilder til kapitel 6 


Til kapitel 6 er udvalgt disse tre kilder: 


1. Samuel Smiles: Selfhelp (1859) 
2. En chartistisk anmodning til parlamentet (1838) 
3. Louis Pio: Socialisten (1872) 


Kilde 6.1: Samuel Smiles (1859) 


Samuel Smiles var en skotsk forfatter og reformater. Selvom han oprindeligt havde 
støttet chartistbevægelsen blev han efterhånden overbevist om, at forbedringer for de 
lavere klasser skulle komme gennem individuel selvhjælp snarere end lovgivning. Hans 
mest berømte bog, Self-help, fra 1859 blev en bestseller og er sommetider beskrevet 
som "den victorianske liberalismes bibel", 

Samuel Smiles: Self-Help (1859) 


"Himmelen hjælper dem, der hjælper sig selv", er et kendt ordsprog, der kort udtrykker 
en enorm menneskelig erfaring. Selvhjælpsånd er roden til sand vækst hos den enkelte; 
og når det kommer til udtryk hos mange, udgør det en ægte kilde til national styrke. 
Hjælp udefra gør ofte en svagere, mens hjælp, der kommer indefra, altid er fornyende. 
Det, der bliver gjort for mænd eller klasser, fjerner i en vis grad lysten og behovet for at 
gøre det selv; og når mænd oplever for meget vejledning og styring, er den uundgåe- 
lige tendens at gøre dem forholdsvist hjælpeløse. 


Selv de bedste institutioner kan ikke give en mand aktiv hjælp. Måske er det bedste, de 
kan gøre, at give ham frihed til at udvikle sig selv og forbedre sin individuelle tilstand. 
Men til alle tider har man været tilbøjelige til at tro, at ens lykke og velvære skulle sikres 
ved hjælp af institutioner snarere end gennem egen opførsel. Derfor er troen på lovgiv- 
ning som et middel til menneskelig fremgang altid blevet overvurderet. At udgøre den 
milliontedel af en lovgivning ved at stemme på en eller to mænd hver tredje eller femte 
år, uanset hvor samvittighedsfuldt denne pligt udføres, kan kun udøve ringe aktiv indfly- 
delse på et menneskes liv og karakter. Desuden bliver det hver dag tydeligere og tydeli- 
gere, at regeringens indflydelse er negativ og restriktiv snarere end positiv og aktiv; 
bestående hovedsagelig i beskyttelse — beskyttelse af liv, frihed og ejendomsret. Derfor 
har de vigtigste "reformer" i de sidste 50 år hovedsageligt bestået i at afskaffe love. 
Men der er ingen lovgivning, der kan gøre den dovne mand flittig, den ødsle sparsom- 
melig, eller den berusede ædru; selvom ethvert individ kan opnå alle disse ting, hvis 
han selv vil, ved at bruge sine egne frie handlingskræfter og udøve selvfornægtelse. Al 
erfaring viser, at en stats værdi og styrke afhænger langt mindre af dens institutioner 
end af dens mænds karakter. For nationen er kun det samlede antal individers styrke, 
og civilisation som sådan er kun et spørgsmål om personlig forbedring. 


National fremgang er summen af individuel arbejdsomhed, energi, og retfærdighed, 
ligesom nationalt forfald er [summen] af individuel lediggang, egoisme og last. Hvad vi 
er vant til at påberåbe som store sociale onder, vil for det meste kun være udvækster 
ud af vores eget forvanskede liv; og selvom vi muligvis bestræber os på at skære dem 
ned og udrydde dem gennem lovgivning, springer de blot op igen med stor frugtbarhed 
i en anden form, med mindre menneskets liv og karakter radikalt forbedres. Hvis dette 
synspunkt er rigtigt, følger det, at den højeste patriotisme og filantropi ikke så meget 
består i at ændre love og institutioner, som at hjælpe og stimulere mænd til at hæve 
sig selv op og forbedre sig gennem deres egen frie og uafhængige handling. 


J. T. Ward, ed.: The Factory System, Vol. I, Birth and Growth, Barnes & Noble, 1970), 
pp. 82-84. Oversat af Helle Folkersen. 

Spørgsmål til kilde 6.1 


1. Hvilken kritik fremsatte Samuel Smiles af politiske reformer og lovgivning? 
2. Hvilke evner tillagde han individet? 
3. Hvordan ville en socialistisk agitator mon forholde sig til hans synspunkter? 


Kilde 6.2: En chartistisk anmodning (1838) 


I 1838 indgav den chartistiske bevægelse nedenstående anmodning til det britiske 
underhus (som på engelsk kaldes "The House of Commons'). Bevægelsens tilhængere 
kom primært fra arbejderklassen. Mange havde haft forhåbning om, at en ny valgrets- 
reform, som i 1832 havde udvidet valgretten til middelklassen, også ville blive imple- 
menteret længere nede ad den sociale rangstige. Da dette ikke skete, begyndte man 
med den chartistiske bevægelses dannelse at formulere arbejderklassens politiske krav. 
Der var ikke tale om et samlet politisk parti med en fælles ideologi, men om en mere 
løs bevægelse, hvis stærkeste middel var en række store demonstrationer og under- 
skriftindsamlinger i 1830'ernes og 1840'ernes England. Bevægelsen betragtes som en 
forløber til dannelsen af et egentligt arbejderparti i slutningen af århundredet. 

En chartistisk anmodning til parlamentet, 1838 


Til "The House of Commons' i Det Forenede Kongerige Storbritanniens og Irlands Parla- 
ment, en anmodning fra undertegnede, jeres lidende landsmænd. 


I ydmyghed ønsker vi at vise, at vi, underskrivere af denne anmodning, bor i et land, 
hvis købmænd er kendt for foretagsomhed, hvis fabrikanter er meget dygtige, og hvis 
arbejdere er kendt for deres arbejdsomhed. 


Selve landet er godt, jorden er rig, og temperaturen sund; der er rigeligt med varer i 
handelen; der er adskillige gode havne; vores hjemlige kommunikation overgår alle 
andre. 


I 23 år har vi haft fred. 


På trods af denne nationale velstand og med mange muligheder for at drage fordel af 
den, er vi overvældede af offentlige og private lidelser. 


Vi er hårdt underlagt skatter; som ikke desto mindre er langt mindre end vores regering 
ønsker; vores handelsfolk er på konkursens rand; vores arbejdere sulter; kapitalen giver 
ingen fortjeneste, og arbejdet ingen vederlag; den faglærte arbejders hjem er tomt, og 
pantelånerens lager er fuldt; fattighuset er overfyldt, og fabrikken er forladt. 


(…) 


Energien i et mægtigt rige er blevet spildt for at opbygge selviske og uvidende mænds 
magt, og dets ressourcer gået tabt for deres fortjeneste. 


Det, som er bedst for nationen, er blevet ofret for at imødekomme én gruppes interes- 
ser; de få har styret i de fås interesse, mens flertallets interesser er blevet forsømt eller 
uforskammet og tyrannisk trampet på. 


Det var folkets forventning, at et middel til at løse de fleste, hvis ikke alle, deres klager, 
ville ske med [valgrets]reformen i 1832. 


De lærte, at de skulle betragte denne lov som et middel mod målet; som vejen til en 
forbedret lovgivning, hvor massernes vilje endeligt ville blive imødekommet. 


De er blevet dybt og bittert vildledt. 
Den frugt, der så så smuk ud for øjet, er blevet til støv og aske, da den blev plukket. 


Reformen har medført et magtskifte fra én dominerende gruppe til en anden og efter- 
ladt folket lige så hjælpeløst som før. 


Vores slaveri er blevet skiftet ud med en læreplads i friheden, hvilket kun har forværret 
den smertefulde følelse af social fornedrelse ved at tilføje et bestandigt udsat håb. 


Vi kommer til det ærefulde [under]hus for i al ydmyghed at fortælle jer, at denne tinge- 
nes tilstand ikke må have lov til at fortsætte; at det ikke kan fortsætte længe uden 

meget alvorligt at bringe tronens stabilitet og rigets fred i fare; og at hvis vi ved Guds 
hjælp og alle lovlige og forfatningsmæssige måder kan få en ende på det, er vi fuldt ud 
besluttet på, at det hurtigt skal slutte. 


Vi fortæller det ærede [under]hus, at mesterens kapital ikke længere må fratages dens 
behørige belønning; at de love, der gør mad dyrt, og de [love], der ved at gøre pengene 
få, gør arbejdskraften billig, skal afskaffes; at skatter skal lægges på ejendom, ikke 
industri; at det, som er godt for de mange, siden det er det eneste retfærdige resultat, 
skal være regeringens eneste målsætning. 


Som en væsentlig begyndelse på disse og andre nødvendige ændringer; som midler, 
hvorved befolkningens interesser effektivt kan blive bekræftet og sikret, kræver vi, at 
disse interesser bliver betroet til folket. 


Når staten skal forsvares, når den skal bruge penge, kan ingen påberåbe sig hverken 
fattigdom eller uvidenhed. 


Da det er påkrævet, at vi alle støtter og overholder lovene, giver både naturen og for- 
nuften os ret til at kræve, at i udarbejdelsen af lovene skal alle stemmer høres. 


Vi udfører frie mænds pligter; vi bør også have frie mænds privilegier. 


VI KRÆVER ALMINDELIG STEMMERET 


(8) 


Den almindelige stemmeret alene kan og vil bringe sand og ægte fred i nationen; vi er 
dertil overbeviste om, at det også vil skabe velstand. 


Vi vil derfor bede det ærede [under]hus om at tage denne anmodning i betragtning; og 
at gå langt i jeres bestræbelser for, med de forfatningsmæssige midler, at få vedtaget 
en lov, der giver alle voksne mænd med raskt sind og uden kriminel domfældelse stem- 
meret til Parlamentet; og gøre alle fremtidige valg af parlamentsmedlemmer til hemme- 
lige afstemninger; og fastlægge, at varigheden af de således valgte parlamenter aldrig 
må overstige et år; og afskaffe alle ejendomskvalifikationer for [parlaments]medlem- 
merne; og sørge for deres vederlag under deltagelse i deres parlamentariske opgaver. 


William Lovett: "The Life and Struggles of William Lovett, Kessinger Publishing, 2007, 
(1838). Oversættelse: Helle Folkersen. 

Spørgsmål til kilde 6.2 


1. Hvilke argumenter fremførte tekstens forfatter for indførelse af almindelig stem- 
meret? 

2. Hvordan er tonen i teksten? 

3. Hvilke grunde kunne parlamentet eventuelt have haft i 1832 til kun at udvide 
stemmeretten, så det gjaldt for overklassen og dele af middelklassen, men ude- 
lukkede arbejderklassen? 


Kilde 6.3: Louis Pio (1872) 


Lederen af den socialistiske bevægelse i Danmark, Louis Pio, var præget af en marxis- 
tisk tankegang, og han forsøgte i en række artikler i partibladet Socialisten af anskue- 
liggøre disse tanker for de danske arbejdere. I nedenstående uddrag kritiserede han 
den indbyggede uretfærdighed, der ifølge ham var en del af det kapitalistiske samfund, 
hvorfor fundamentale ændringer af hele samfundsstrukturen var nødvendig. 

Louis Pio: Socialisten, 1872 


Den tanke, der ligger til grund for socialismen, er den, at mennesker er hinandens lige 
og derfor bør have lige adgang til denne jords materielle og åndelige goder (..) Det er 
en udvidelse af begrebet "menneskerettigheder". Når jeg er blevet sat ind i tilværelsen, 
får jeg med det samme også rettigheder. Der er da ingen, der har lov til at dræbe mig 
eller sætte mig ind i et mørkt rum, berøve mig solens lys eller brugen af mine egne 
kræfter og evner. Når, som det er tilfældet i fabriklande, at børn sættes til arbejder, 
hvorved de legemligt og åndeligt ødelægges — man kan godt kalde det mord — da er der 
ingen, der har lov til at tillade det, hverken forældrene eller fabriksherren eller nogen 
som helst i samfundet. 


Der er heller ingen, der således som det har været brug i oldtiden og til dels også i nuti- 
dens samfund, har lov til at gøre mig til sin ejendom, til sin træl. (..) 


Når jeg bliver sat ind i en tilværelse på Guds grønne jord, skulle jeg så ikke med det 
samme have fået ret til nogen part af denne jord, hvorpå jeg træder, nogen ret til de 
marker, som når jeg dyrker dem, kan give mig deres frugter (..) Eller er min naturlige 
ret forgået med kulturen? Kan det betage mig min ret, at nogle før mig har troet, at de 
havde ret til at tage alt i besiddelse, så der intet blev til overs til mig. Hvem giver sam- 
fundet ret til ved love at ordne retten til at tage i besiddelse og at efterlade ved arv på 
en måde, som krænker min ret? Eller er samfundet fritaget for alt hensyn til kommende 
slægter, og er jorden blot for dem, der nu lever og ikke også for dem, der kommer efter 
os? 


cc) 


Er sandheden ikke den, at såvel før som nu er det væsentligst den besiddelsesløse 
arbejder, der ved sit arbejde forøger slægtens kapitaler, forøger den arv, som den nule- 
vende slægt kan efterlade de følgende. Det er ham, der forbedrer deres jorder, rørlæg- 
ger og mergler dem, det er ham, der bygger deres bygninger og laver deres maskiner. 
Men han, der væsentligst producerer alt, han får det mindste af det, og hans børn må 
intet få deraf. Er det naturligt? Er det tværtimod ikke en dyb krænkelse af retfærdighe- 
dens evige love? Når man da må indrømme, at jorden er til for dem, der fødes på den, 
og ingen med rette kan sige, at den og deres goder er til for hans skyld alene og ikke 
for alles, hvad er så naturligere end at lade jorden og alt, hvad den ene slægt forarbej- 
der og opsamler efter den anden, at lade det altsammen være slægtens fælleseje, der 
kan komme os alle til gode. (...) 


Hyldtoft, Askgaard og Christiansen: Det industrielle Danmark, s.63-65, 1981. 

N mm 


Spørgsmål til kilde 6.3 


Hvad kritiserede Pio ved det kapitalistiske samfunds struktur og lovgivning? 
Hvordan koblede han disse tanker til forestillingen om universelle menneskeret- 
tigheder? 

I hvor høj grad gjorde Pio den socialistiske tankegang tilgængelig for almindelige 
mennesker gennem sprog og argumentationsform? 

7. Fritid og forbrug 


I fremstillinger af den industrielle revolution er der en tendens til at fokusere på produk- 
tionssiden og de teknologiske forandringer, hvorimod man ofte overser efterspørgslens rolle. 
Den industrielle revolution hang dog ikke blot sammen med ændringer i produktionen, men 
også i forbruget. Ifølge historikeren Harold Perkins var efterspørgslen efter forbrugsgoder i 
1700-tallet "den ultimative økonomiske årsag til den industrielle revolution". 


Harold Perkins: The Origins of Modern English 
Society, 1969 


Det var i kraft af den elastiske efterspørgsel i forbrug, at England adskilte sig, og udvik- 
lede et økonomisk forspring, i forhold til landene på kontinentet. Det inddelte hierarki 
med den sociale mobilitet, sammen med en købekraft blandt grupper i samfundet, som i 
andre lande nærmest ikke var i berøring med pengeøkonomi, skabte en social imitation, 
en "holden trit med naboerne", et konkurrencepræget forbrug, som berørte alle i sam- 
fundet fra aristokratiet og helt ned til arbejderne. 


Harold Perkins: "The Origins of Modern English Society", Routledge, 2002, (1969). 


Omvendt var den mekaniserede produktionsmåde også med til at øge forbruget, når nye 
varer blev tilgængelige til en billigere pris. 


Det kan være svært at afgøre, hvad der slog igennem først: Øget forbrug eller industriel 
produktion. Måske kan det heller ikke udredes som et kausalt forhold, men mere korrekt er 
det at sige, at de to processer hørte sammen i en gensidig afhængighed. Under alle 
omstændigheder er det en del af industrialiseringens historie, at menneskers forhold til ting 
og til forbrug også begyndte at forandre sig, og at butikker og detailhandel, samt reklame- 
folk og underholdningsindustrien var med til at fremme et masseforbrug, som man ikke tidli- 
gere havde kendt til. 


Forbrugsrevolutionen 


Ifølge nogle historikere var der ligefrem tale om en forbrugsrevolution i den vestlige verden i 
1700-tallet, som så eskalerede i midten af 1800-tallet. Mange faktorer gjorde, at nye for- 
brugsvarer blev tilgængelige. Den globale handel voksede med de europæiske stormagters 
erhvervelse af imperier, og nye varer blev udbredte, fx sukker og tobak. Hustandsindtæg- 
terne forøgedes, så flere mennesker havde råd til at købe forbrugsvarer, og man efter- 
spurgte i stigende grad også luksusvarer som møbler, sølvtøj, glas og porcelæn, tøj og 
hatte. 


Synet på forbrug og luksus ændrede sig også. Den traditionelt kristne sammenkædning af 
rigdom og synd blev fra slutningen af 1700-tallet udfordret af de liberalistiske økonomers 

positive syn på forbrug som en progressiv kraft i samfundet. Den skotske økonom Adam 
Smith fremhævede, at et lands velstand ikke bestod i dets besiddelse af guld og sølv, men i 
dets evne til at producere. Forfølgelsen af materielle behov, i den udstrækning det skabte 
større efterspørgsel, var derfor et gode for samfundet. Personlig stræben efter nydelse og 
komfort ville få hjulene til at rulle og øge produktionen, hvorved alle menneskers forbrugs- 
muligheder i sidste ende blev forbedret. 


Forbrugsrevolutionen startede i overklassen. Det var her, man først begyndte at vise sin sta- 
tus frem ved luksuriøst indrettede boliger, moderigtigt tøj og voksende forbrug af te, kaffe, 
sukker og tobak. Men der skete ligeledes en velstandsstigning i perioden, som slog igennem 
blandt det bedre borgerskab. I middelklassen forsøgte man således også at udtrykke sin sta- 
tus eller forsøde dagligdagen med forbrugsgoder. Nogle producenter udnyttede bevidst øns- 
ket om materielle statussymboler også længere nede ad den sociale rangstige. Den engel- 
ske porcelænsfabrik Wedgwood lavede for eksempel billige reproduktioner af overklassens 
porcelæn, så folk, der ikke havde råd til det fineste porcelæn, stadig kunne efterligne over- 
klassens stil. 


I Japan fik forbrug som en kilde til social anseelse en særlig betydning under industrialise- 
ringen, idet efterligning af vestlig mode og livsstil blev et tegn på, at man var et oplyst og 
dannet menneske. Det var især velstillede folk i byerne, som begyndte at anskaffe sig vest- 
lige forbrugsgoder i form af tøj, sko, lommeure og paraplyer. 


I den tidlige fase af industrialiseringen var mulighederne for at tage del i forbrugsrevolutio- 
nen yderst begrænsede for arbejderklassen. Den tidlige industrielle revolution skabte et hid- 
til ukendt proletariat, og her levede man på eksistensminimum og havde knap nok råd til at 
dække de basale behov. Hvis det økonomiske overskud var til stede, foretrak arbejderne 
mere fritid end højere forbrug. Men efter 1850 steg arbejdernes lønninger mange steder, 
samtidig med at arbejdstiden blev reguleret, så man også her så en tendens til øget forbrug. 

Forbrug af vestlige luksusgoder blev i Japan en markør for social status, og både mænd og 
kvinder iklædte sig vestlig mode. 
The Granger Collection/Ritzau Scanpix 


Arbejdsspørgsmål 7.1 
Kan du: 


. Redegøre for forholdet mellem forbrugsrevolutionen og den industrielle revolu- 
tion? 

« Forklare, hvorfor grupper i samfundet begyndte at øge deres forbrug af industri- 
elt fremstilllede varer? 


Forandringer i detailhandlen 


Forbrugsrevolutionen havde også indflydelse på, hvordan man solgte og markedsførte for- 
brugsgoder, og i løbet af 1800-tallet og begyndelsen af 1900-tallet blev en række markeds- 
føringsmæssige strategier udviklet, som skulle opmuntre almindelige mennesker til at øge 
deres forbrug og efterspørge nye produkter. Der skete først og fremmest ændringer i detail- 
handelen. Traditionelt var denne lokalt forankret. Man handlede på markeder, i specialfor- 
retninger og i lokale købmandsbutikker. Folk købte ting, når der var et særligt behov for 
noget, man ikke selv kunne producere. Butikker var ikke indrettet med det formål, at kun- 
den selv skulle gå rundt og bese forskellige valgmuligheder. Ofte måtte man bestille en vare 
hos en håndværker. Om det var møbler eller tøj, så måtte kunden forklare, hvad man øns- 
kede, og sommetider indgå i forhandlinger om produktets udformning, pris og levering. På 
markeder var der større mulighed for at se og røre varerne, men igen kunne der være tale 
om forhandling om pris og kvalitet. 


I anden halvdel af 1800-tallet begyndte dette at ændre sig. Der opstod landsdækkende 
butikskæder, som ved at opkøbe store partier af industrielt fremstillede varer kunne udkon- 
kurrere mindre, lokalt forankrede butikker. Den skotske entreprenør Thomas Lipton — senere 
kendt som en af de store importører af te — åbnede fx sin første butik i Glasgow i 1871, The 
Lipton Market, og omkring 1914 ejede han ikke mindre end 500 butikker i Storbritannien. I 
USA fik postordrehandelen stor udbredelse og gav folk uden for de større byer mulighed for 
at deltage i forbrugsrevolutionen. Men det var især stormagasinerne, som stod som symbo- 
let på den nye tids forbrugsideal. Med stormagasinernes udvikling blev butikkerne langt 
større, end man havde kendt tidligere, ligesom der blev handlet med mange forskellige 
varer, så både færdigsyet tøj, hatte, køkkenting, møbler og legetøj kunne være samlet på et 
sted. Det var dog ikke blot størrelsen, som adskilte stormagasinerne fra tidligere tiders ind- 
købstraditioner. Også selve indkøbsoplevelsen var under forandring. I stormagasiner kunne 
man besøge en butik uden et specifikt køb i tanken, og man kunne blot gå rundt og bese 
varerne. Indkøb var således ikke blot tænkt som en praktisk aktivitet, men blev også en 
form for adspredelse. 

I England blev de første stormagasiner allerede etableret i slutningen af 1700-tallet, og ved 
1800-tallets slutning var der stormagasiner ikke blot i London, men også i byer som Man- 
chester, Liverpool og Newcastle. Ved 1900-tallets begyndelse var de ikoniske stormagasiner 
i London som Whiteley's, Harrod's og Selfridges grundlagt. I København blev Illum åbnet i 
1891, og Magasin du Nord stod færdigbygget efter udenlandsk forbillede i 1893. Magasin du 
Nord havde desuden filialer spredt ud over landet samt eget væveri og møbelfabrik i Køben- 
havn. 


I Japan fortsatte ældre indkøbstraditioner med at eksistere længe. Traditionelle markeder 
dominerede daglighandlen, mens aristokratiets kvinder modtog sælgere i eget hjem. Butik- 
ker var specialiserede, og der var særlige traditioner, som at tage skoene af, når man 
besøgte en butik. Varerne var ikke udstillede, men kunderne skulle betjenes af en assistent, 
som fandt varerne frem, ligesom priser ikke var faste, men skulle forhandles. De første 
japanske stormagasiner efter vestligt forbillede begyndte dog snart at dukke op. Et ikonisk 
stormagasin som Mitsukoshi i Tokyo så dagens lys i 1904 og voksede på kort tid til en 5-eta- 
gers bygning med tagterasse og moderne opfindelser som rulletrapper og elevatorer. Det 
var steder som disse, der tilbød japanske forbrugere vestligt tøj og introducerede kvindelige 
butiksassistenter. 


Men det var USA, som blev indbegrebet af stormagasinernes land. Det første stormagasin 
var Macy's i New York åbnet i 1858. I USA bredte stormagasinerne sig ikke blot i de største 
byer, men også i større provinsbyer. Stormagasinerne dominerede detailhandelen fra 
1890'erne, da de ofte kontrollerede store summer af kapital og var i stand til at udkonkur- 
rere og opkøbe mindre butikker. De største stormagasiner kunne have over 100 forskellige 
specialafdelinger, ikke blot for traditionelle varer som færdigsyet tøj, parfume, køkkenudstyr 
og mad, men også møbler, tæpper, klaverer og fotografiapparater blev tilgængelige. De nye 
stormagasiner begyndte ligeledes at tilbyde kontoordning og kredit samt mulighed for at 
returnere varer. 


Stormagasinerne udviklede nye strategier for at tiltrække kunder, herunder at gøre selve 
besøget til en æstetisk oplevelse. Butiksvinduer, som udstillede varerne på en tiltrækkende 
måde, var et nyt middel inden for marketing. Store facader af stål og glas blev normen og 
gav butikkerne et tiltrækkende og moderne image. Mannequindukker dukkede op i vindues- 
udstillingerne, som skiftede hver uge, så de ikke blot reflekterede skiftende moder, men 
også højtider eller særlige temaer. Butikkernes fysiske design ændrede sig for at gøre besø- 
get så komfortabelt som mulig. Man erstattede almindelige døre med svingdøre, så mange 
mennesker kunne komme og gå samtidig, og man indførte rulletrapper og elevatorer. Man 
udstillede bevidst de billige tilbud langt væk fra indgangen, hvorved folk blev tvunget læn- 
gere ind i butikken. Varer blev vist frem i glaskabinetter og glasdiske med belysning og 
spejle, så de kunne beses fra alle sider, og spejle blev også introduceret i interiøret for at 
give illusion om plads, lys og luft. 

Sclesinger and Mayers ni-etagers stormagasin bygget i 1899 i Chicago er berømt for sit 
design med de store butiksvinduer, hvor varer kunne udstilles, samt den smukt ornamente- 
rede indgangsfacade af jern. 

iStockphoto.com/stevegeer 


Markedsføring og reklame 


Med til at fremme forbruget var også udviklingen af en moderne reklameindustri. Reklamer i 
aviser og tidsskrifter havde man kendt i flere århundreder, men reklamen begyndte at finde 
nye udtryksformer i slutningen af 1800-tallet. Indtil da havde man mest benyttet sig af 
reklametekster uden illustrationer indsat i avisernes spalter med samme teksttype som 
almindelige artikler. Men nu sørgede de nye kreative reklamebureauer og professionelle 
tekstforfattere for, at både tekst og illustration fungerede som blikfang. I stedet for at sætte 
teksten i spalter vandt helsidesannoncer frem, og reklamer fik et nyt udtryk med farveillus- 
trationer og med fotografiets udbredelse. Dameblade med titler som Ladies Home Journal 
og Good Housekeeping begyndte også at blive populære i USA i 1880'erne. Disse var ikke 
reklameblade i egentlig forstand, men med deres fokus på husholdning og mode var de med 
til at fremme en kvindelig forbrugskultur, ligesom de også promoverede særlige varemærker 
og produkter. 


Farverig og forførende emballage vandt også frem, som skulle markedsføre nye produkter 
med synlige varemærker snarere end blot fungere som indpakning. En anden udbredt form 
for det, vi med et moderne ord kalder branding, var reklamekortet. Reklamekort var små 
dekorerede kort, som med deres smukke, farverige illustrationer af for eksempel mennesker 

og dyr, eller figurer fra kendte børnebøger kædede et bestemt produkt sammen med luksus, 
glæde og underholdning. Sådanne gratis reklamekort, der på bagsiden havde information 
om det konkrete produkt, var populære samleobjekter blandt både voksne og børn i slutnin- 
gen af 1800-tallet. 


Det offentlige rum ændrede sig ligeledes med reklamernes udbredelse. Visuelle reklamepla- 
kater fik plads i gaderummet, ligesom de første elektriske lysreklamer blev sat op og 
udgjorde et nyt moment i gadebelysningen, som på nærmest hypnotiserende vis insisterede 
på de forbipasserendes opmærksomhed. Lysreklamer dukkede først op i USA i midten af 
1890'erne, og København fik sin første lysreklame i 1907. Alt i alt forandrede reklamebran- 
chen menneskers forhold til forbrug. I stedet for at appellere til en reflekteret overvejelse 
over tingenes kvalitet og nytteværdi, talte man nu direkte til følelserne. 


Na 


K mæ," 7 3 
SIIOW ROOM OF MR. SWAN NASII, 253, OXFORD STREET, LONDON: 


I lang tid bestod avisreklamer mest af tekst, men på denne reklame for en møbelbutik i Lon- 
don fra 1865 ses et tidligt eksempel på integration af tekst og billede. 
iStockphoto.com/whitemay 


Arbejdsspørgsmål 7.2 


Kan du: 


. Redegøre for, hvordan detailhandelens fremkomst var med til at forandre for- 
brugs- og indkøbsvaner? 
« Beskrive, hvordan reklame og marketing bidrog til at skabe en ny forbrugskultur? 

Fritid og underholdning 


Forbrugsrevolutionen betød ikke blot, at flere varer blev tilgængelige, men også at en kom- 
merciel underholdningsindustri skød op, som gav folk nye muligheder for oplevelser i friti- 
den. Dette gjaldt også arbejderne. For selv om arbejdsdagene var lange, førte den gradvise 
nedsættelse af arbejdstiden i løbet af 1800-tallet til, at flere kunne bruge en del af deres tid 
på fritidsaktiviteter, kultur og underholdning. 


Den nye kommercielle underholdningsindustri var primært et urbant fænomen. Karakteris- 
tisk for denne var, at man mere var tilskuer end deltager, og at den passede ind i den 
moderne regulerede arbejdsrutine med en skarp opdeling mellem arbejde og fritid. I storby- 
ernes kultur var der bl.a. værtshuse, restaurationer, teatre, varietéer og dansesaloner, og 
der var aftenbelysning i form af gaslamper (senere elektrisk gadebelysning), så man kunne 
tilbringe tiden ude om aftenen. Der var parker, som gav adgang til grønne friarealer og 
bevægelse, og hvor orkestre spillede om søndagen. Forlystelsesparker, som fx Tivoli, der 
åbnede i 1843, samlede folk på tværs af klasseskel. Omkring århundredeskiftet begyndte de 
første biografer at dukke op, de såkaldte Nickleodeons, som viste ganske korte film, der gav 
folk et afbræk fra hverdagens og arbejdslivets trummerum. I Danmark blev Nordisk Film 
etableret i 1906, og der blev anlagt biografteatre i København og andre større byer i samme 
årti. 

Tivoli åbnede i 1843, fordi det opfyldte et behov i tiden for et folkeligt forlystelsessted. Par- 
ken var dog i 1800-tallet meget anderledes end i dag. Det var mest kendt for musikopførel- 
ser, teater og varieté, samt ikke mindst forevisning af fremmede kulturer (fx indere eller 
afrikanere) og friluftskulisser med temaer fra fremmede verdensdele. 

Københavns Museum, F-samlingen 


Professionel sport var en anden form for underholdning, som blomstrede op med urbanise- 
ringen og industrialiseringen, og som især blev en adspredelse for arbejderklassen. I Eng- 
land i 1860'erne havde mange arbejdere tidligere fri om lørdagen og kunne gå til fodbold- 
kamp, som begyndte at blive organiseret i lokale klubber. Hvor man ikke længere fandt et 
naturligt tilhørsforhold i landsbyfællesskabet, kunne ens lokale fodboldhold bibringe ikke blot 
spænding og underholdning, men også en følelse af identifikation og fællesskab. Fodbold- 
hold opstod ofte i tilknytning til fabrikker og industrier, som for eksempel Arsenal F.C. der 
blev dannet af arbejderne på en ammunitionsfabrik i udkanten af London i 1886. 


Livet i byen skabte desuden et behov for at søge ud i naturen. Badehoteller for de højere 
klasser havde eksisteret siden 1700-tallet, men med industrialiseringen og jernbanernes eta- 
blering begyndte arbejderklassen også at søge mod havet. Især i England blev det populært 
at tage til de mange badebyer med strandpromenader, som skød op efter 1850. En badeby 
som Blackpool var populær blandt arbejderklassen, ikke mindst fordi det var inden for ræk- 
kevidde af arbejderne i de nordengelske tekstilfabrikker. Man flokkedes hertil, når fabrik- 
kerne blev lukket ned en uge hvert år for eftersyn af maskinerne. 

Efterhånden som arbejdstiden blev kortere, blev der også mere fritid, og ikke kun blandt 
overklassen og middelklassen, men også blandt arbejderne, begyndte man at besøge de 
populære badebyer som fx Blackpool Beach i Nordengland. 

The Granger Collection/Ritzau Scanpix 


Arbejdsspørgsmål 7.3 
Kan du: 


« Forklare, hvad det betyder at underholdning og fritid blev kommercialiseret? 
. Redegøre for, hvilke forhold der bestemte arbejdernes forbrug af underholdning? 


Kritik af forbrugersamfundet 


Både masseforbrug og massekultur voksede som vi har set frem i takt med industrialiserin- 
gen. I første del af perioden var det stadig eliten, som førte an i denne udvikling, men i sid- 
ste halvdel af det 19. århundrede deltog arbejderklassen også i stigende grad i forbrugskul- 
turen. Der voksede også nye idealer frem, som fokuserede på materielle ting som et middel 
til at opnå lykke. Det at besidde de nyeste produkter og følge de skiftende moder blev et 
mål i sig selv, og tingenes brugs- eller nytteværdi var ikke nødvendigvis længere det mest 
essentielle. 

Den gældende økonomiske liberalisme så på denne vækst i efterspørgsel og produktion som 
et gode, der gjorde samfundet rigere for alle. Der var dog også røster fremme i tiden, som 
betragtede forbrugsrevolutionen med bekymring. I 1899 udgav den amerikanske sociolog 
Thorstein Veblen en indflydelsesrig bog om den gruppe i samfundet, han kaldte the leisure 
class (den arbejdsfri klasse), og han introducerede begrebet conspicuous consumption (det 
iøjnefaldende forbrug). Hvad han mente hermed var, at der havde udviklet sig en gruppe i 
samfundet, for hvem forbrug ikke primært handlede om at dække et praktisk, materielt 
behov, men om at demonstrere social status. Især velstillede grupper i samfundet købte sig 
ifølge Veblen til social anseelse ved at udstille deres ødselhed; det man også kan kalde sta- 
tuskonsumption. Efterhånden blev dette statusforbrug udvidet til også at omfatte fritidsfor- 
nøjelser. Hvordan man anvendte sin fritid, og hvor meget man lod sig underholde, var der- 
for også en social markør. 


Selvom Veblen som udgangspunkt talte om de mere velstående klasser i samfundet var en 
vigtig pointe, at denne nye livsstil havde en afsmittende virkning på andre sociale klasser. 
Han mente nemlig, at de riges bevidste synliggørelse af deres ødselhed vakte beundring hos 
de lavere klasser, hvorfor man længere nede ad den sociale skala ligeledes forsøgte at efter- 
ligne overklassens forbrugs- og fritidsvaner, så godt det nu kunne lade sig gøre. Hele sam- 
fundet blev dermed præget af en stræben efter materiel status og ultimativt af spild af tid 
og penge. Ifølge Veblen var det iøjnefaldende fritid og forbrugs nytte for forbrugeren nemlig 
at finde i "det element af spild som findes i begge. I det ene tilfælde er det et spild af tid og 
i det andet et spild af ting. I begge tilfælde er der tale om måder, hvorpå man demonstrerer 
sin rigdom." 


Ifølge Veblen var industrialiseringen og urbaniseringen sociale faktorer, som bidrog til denne 
udvikling sammenlignet med livet på landet. Veblen påstod således, at den moderne indu- 
stribys anonymitet gjorde behovet for at iscenesætte sig selv rent materielt endnu mere 
presserende. 


Thorstein Veblen: The Theory of the Leisure Class (1899) 


Det moderne industrisystems krav placerer ofte individer og husholdninger ved siden af 
hinanden uden at der er megen kontakt andet end at være placeret side om side. Ens 
nabo — teknisk set — er ofte ikke ens sociale nabo eller endda bekendtskab. Men allige- 
vel har deres forbigående gode mening om én stor nytteværdi. Det eneste egentlige 
middel til at imponere med ens økonomiske evne overfor sådanne usympatiske observa- 
tører af ens dagligliv er ved en konstant evne til at betale. I det moderne samfund er 
man også oftere deltager i store sammenkomster med mennesker, som man ikke er 
bekendt med i hverdagen; på steder som i kirker, teatre, dansesteder, hoteller, parker, 
butikker og lignende. For at imponere disse forbigående observatører og bevare sin 
selvtilfredshed under deres observation, skal de synlige tegn på ens økonomiske styrke 
være meget tydelige for alle. 


Thorstein Veblen: "The Theory of the Leisure Class", Macmillian, 1899. 

Veblens originalitet lå i hans forståelse af, hvordan psykologiske mekanismer og sociale kon- 
ventioner kunne være med til at præge forbrugsmønstre. I dag finder mange måske hans 
moralske kritik af forbrug anakronistisk, mens andre genkender hans kritik i de anti-forbrug 
bevægelser, som også er opstået i nyere tid. I lyset af hans samtids fremherskende væksti- 
deologi lignede hans kritik dog mest af alt en enlig svale. For intet syntes at kunne stoppe 
det voksende forbrug af materielle goder, som slog igennem med forbrugsrevolutionen, og 
som gradvist begyndte at sprede sig i alle samfundsklasser. Et godt eksempel på dette er 
udbredelsen af automobilen. I begyndelsen af det 20. århundrede var bilen det ultimative 
luksusgode. Da de første biler kom på markedet, var det kun de rigeste, som havde råd til 
at anskaffe sig en. Men med udviklingen af Ford T-modellen i USA i begyndelsen af 
1900-tallet skabte Henry Ford en bil, som var så rentabel at producere — dels pga. introduk- 
tionen af det intensive samlebåndsarbejde på fabrikkerne — at bredere grupper efterhånden 
også fik råd til at anskaffe sig bil. Og hvis en lavere pris ikke var tilskyndelse nok, kompen- 
serede arbejdsgiverne for det monotone arbejde ved at tilbyde arbejderne på Fordfabrikken 
kreditmuligheder, så de også med tiden blev gjort til købedygtige forbrugere. 


Arbejdsspørgsmål 7.4 
Kan du: 


. Redegøre for Thorstein Veblens kritik af forbrugersamfundet? 
+ Give en vurdering af hans analyse af sammenhængen mellem livet i industrisam- 
fundet og det øgede behov for statuskonsumption? 


Kilder til kapitel 7 


Til arbejdet med kapitel 7 er udvalgt en serie amerikanske reklamer. 


Kilde 7.1: Amerikanske reklamer 


Den amerikanske reklameindustri kom i hastig vækst, da den amerikanske industrialise- 
ring for alvor blev skudt i gang i sidste del af 1800-tallet. Professionelle reklamefolk 
blev ansat til at markedsføre de mange nye industrielt producerede varer, som blev til- 
gængelige i butikker, stormagasiner og postordrefirmaer. 


Elias Schneider ( 00 0 0 | - Copyright 2024 Systime 


7. Fritid og forbrug 

McLoughlin's Toys for Girls and Boys! — 
Legetøjsreklame (1870). 

Duke University Libraries. Emergence of 

The Kodak. Reklame for kamera (1888). 
Duke University Libraries - Emergence of 
Advertising in America: 1850-1920 

Singer. Reklame for symaskine (1901). 
Duke University Libraries - Emergence of Advertising in America: 1850-1920 


Spørgsmål til kilde 7.1 


1. Hvilken udvikling inden for markedsføring afspejles i reklamerne i perioden 
1870-1901? Overvej både reklamernes opsætning, brug af illustrationer og tekst. 

2. Hvem var reklamernes målgruppe? 

3. På hvilken måde afspejler reklamerne et samfund, hvor folk i højere og højere 
grad begyndte at forbruge industrielt producerede varer? 

8. Industrisamfundets mentalitet og 
kultur 


I de tidligere kapitler er det blevet belyst, hvordan industrisamfundet påvirkede produktions- 
og arbejdsforhold samt befolkningens levevilkår og den politiske udvikling, og det er svært 
at overvurdere betydningen af disse materielle og sociale forandringer. Men den industrielle 
revolution medførte også kulturelle og bevidsthedsmæssige forandringer. Det var i denne 
periode, man så etableringen af det, man med en bred betegnelse kalder det moderne sam- 
fund, hvor det traditionelle landbosamfund var i opbrud, og folk begyndte at orientere sig 
mod en bredere omverden. Der skabtes på den ene side et massesamfund, hvor det enkelte 
menneske let kunne føle sig som en lille overset brik i en stor og uoverskuelig sammen- 
hæng, og hvor tendensen var, at alt og alle skulle standardiseres. På den anden side skab- 
tes også forudsætning for en individualiseringsproces, hvor individet i højere grad selv måtte 
finde sine værdimæssige tilknytninger i en omskiftelig verden. Dette kapitel ser på, hvilken 
indflydelse industrialiseringen havde på mentalitet, kultur og identitetsdannelse. Der vil blive 
fokuseret særligt på forandringer i forhold til kønsroller og familie, i forhold til kirke og reli- 
gion og i forhold til national identitet. Det er vigtigt at understrege, at der ikke er tale om en 
lineær proces, hvor moderniteten fejede alt det gamle af bordet, men om en række over- 
ordnede tendenser, som igen kunne udmønte sig på forskellig vis i forskellige nationale kon- 
tekster. 


Kvinder og kønsroller under industrialiseringen 


Der er almindelig enighed om, at industrialiseringen havde stor betydning for kvinders stil- 
ling både på arbejdsmarkedet og i hjemmet, men her hører enigheden dog op. For hvor 
nogle historikere har ment, at industrialiseringens betydning for kvinder var overvejende 
positiv, har andre set det som en proces, der forværrede kvinders rolle i samfundet. Opti- 
misterne i denne debat har argumenteret for, at industrialiseringen gav kvinder mulighed for 
at tjene deres egne penge og opnå større uafhængighed, mens pessimisterne har pointeret, 
at kvinders jobmuligheder var begrænset til det dårligst lønnede og mindst attraktive 
arbejde i industrien, og at adskillelsen mellem hjem og arbejde forværrede kvinders status. 


Kvinders indtog på tekstilfabrikkerne i Nordengland under den første industrielle revolution 
er et kendt eksempel på, at de blev inddraget på arbejdsmarkedet i et helt nyt omfang. Her 
udgjorde kvinderne over halvdelen af arbejdsstyrken, men de teknisk set mest krævende 
opgaver var de udelukket fra, ligesom mandlige industriarbejdere tjente over dobbelt så 
meget som kvinderne i gennemsnit. Men til trods for lønforskelle og ulige adgang til det 
mere statusprægede arbejde, gav lønarbejdet på fabrikker uden tvivl mange kvinder en 
højere grad af personlig frihed og større mobilitet, end de kunne opnå ved andet arbejde fx 
som tjenestepiger. Den første store tekstilfabrik i USA, Lowell Mill i Massachusetts, var i 
begyndelsen af 1800-tallet ligeledes kendt som en mulighed for unge kvinder for at opnå en 
vis grad af økonomisk og personlig frihed. Også her tjente kvinder kun halvdelen i forhold til 
mænd, men det blev alligevel betragtet som en attraktiv mulighed, der tiltrak mange unge 
kvinder fra landet. 

Kernefamilien som ideal 


Ifølge nogle historikere medførte adskillelsen mellem hjem og arbejde, at kvinders sociale 
position i familien blev forringet. I det gamle landbosamfund foregik en væsentlig del af pro- 
duktionen i hjemmet, og kvinder spillede en vigtig rolle i forbindelse med familiens økono- 
miske aktivitet, hvilket gav dem en særlig status, selv inden for den traditionelle patriarkal- 
ske ramme, som eksisterede i det førindustrielle samfund. Men med den industrielle 
revolution og lønarbejdets udbredelse blev arbejde og produktion noget, som foregik uden 
for hjemmet, og idealet om den udearbejdende mand, som forsørgede familien, mens kvin- 
derne primært tog sig af børn og husholdning, vandt frem. Med andre ord når produktionen 
blev flyttet ud af husholdningen, blev kvindens rolle reduceret. Manden blev familiens 
hovedforsørger, mens kvinder i højere grad udgjorde en billig og fleksibel arbejdskraftres- 
source. Det var da også i høj grad unge ugifte kvinder, som fandt arbejde i industrien især i 
USA og England, mens gifte kvinder — i den grad det var muligt — befandt sig uden for grup- 
pen af lønarbejdere. 


Idealet om manden som familiens eneforsørger havde konsekvenser for de indbyrdes rela- 
tioner i familien. Når familien ikke længere var et arbejds- og produktionsfællesskab, 
begyndte man i stedet at lægge vægt på familien som et følelsesmæssigt fællesskab. Slæg- 
tens betydning svandt, og de arrangerede ægteskaber blev sjældne, mens forestillingen om 
kvinden som indbegrebet af hjemlig intimitet vandt frem. Der opstod således en adskillelse 
mellem privatsfæren og den offentlige sfære, som var baseret på køn: Kvinden blev kædet 
sammen med hjemmet og børneopdragelsen, og manden med livet uden for hjemmet, her- 
under lønarbejde, produktion og politik. Langt fra alle arbejderfamilier kunne opretholde en 
arbejdsdeling mellem en udearbejdende mand og en hjemmegående kvinde, og mange 
kvinder måtte supplere mandens indtjening med lønarbejde samtidig med, at de tog sig af 
børnepasning og husholdning. Men denne nye familiestruktur — kernefamilien med far, mor 
og børn frem for den udvidede husholdning man kendte fra landet — blev det nye ideal. 
Denne familieform blev først udbredt i middelklassen, men blev gradvist også det familie- 
ideal, som arbejderklassen stræbte mod i den udstrækning, det var en økonomisk mulighed. 
Det blev i vidt omfang opfattet som en falliterklæring for en gift mand at have en udearbej- 
dende kone. 


Det kan virke paradoksalt, at den tidlige industrielle revolution i så høj grad anvendte kvin- 
delig arbejdskraft, mens selvsamme proces i det lange løb skabte en modreaktion mod kvin- 
ders deltagelse på arbejdsmarkedet. Men fra mange fronter blev der udtrykt bekymring for 
de kvindelige arbejdere i industrien. En af bekymringerne gik på fabrikskvindernes moral, 
fordi man frygtede, at fabriksarbejdet ødelagde kvinders fysiske såvel som åndelige tilstand. 
Kvindelige industriarbejdere var ifølge kommentatorer i samtiden bl.a. i fare for at blive drik- 
fældige pga. det monotone arbejde, og de gik på gaden sent om aftenen pga. de lange 
arbejdsdage og negligerede opdragelsen af deres børn. Udearbejdende kvinder — især 
fabriksarbejderne — kom dermed til at repræsentere et modbillede til det victorianske kvin- 
deideal om den dydige hjemmegående kvinde, som sørgede for børn og familie. 

En af bekymringerne i forhold til kvinders indtog i industrien var, at børnepasning og hus- 
holdning blev negligeret. Mindre børn, som var for små til at arbejde, var ofte overladt til sig 
selv, når forældrene var på arbejde. 

Københavns Stadsarkiv 


Kvinderne og arbejderbevægelsen 


Det blev også et mål for arbejderbevægelsen, at familien helst skulle bestå af en udearbej- 
dende far, en hjemmegående mor og børn, der skulle have lov til at være børn. For de 
mandlige arbejdere var der mere på spil end blot en bekymring for kvindernes ry og rygte. 
Kvinder accepterede en lavere løn og blev derfor betragtet som løntrykkere. Kunne de ude- 
lukkes fra arbejdsmarkedet, ville det derfor gavne mændene. Især i perioder med arbejds- 
løshed kunne mandlige arbejdere frygte, at kvinderne stjal deres arbejde. I stedet for at 
arbejde på en forbedring af lønnen for både mænd og kvinder, arbejdede de faglige organi- 
sationer derfor for en begrænsning af kvindearbejdet i industrien. Arbejderbevægelsen var 
således med til at få kvinder væk fra arbejdsmarkedet, og målet var, at mænd kom til at 
tjene en løn, så de kunne forsørge en familie. I England blev kvinders arbejdstid nedsat i 
1840'erne i takt med arbejdstiden for børn, og det kan hævdes, at frem for at beskytte kvin- 
derne tjente en sådan lovgivning det formål at begrænse deres adgang til arbejdsmarkedet. 
Grundlæggeren af den danske socialistiske arbejderbevægelse Louis Pio argumenterede 
også for en begrænsning af kvinders arbejde, og hans argumenter lå i tråd med tidens fore- 
stilling om kvinden som hjemmets frelsende engel: 

Louis Pio: Om "Fabrikarbejderne", 1871 


Indskrænkningen af Kvindernes Arbejde vil have en meget stor Indflydelse. For Øjeblik- 
ket er Arbejderens Hjem, naar hans Kone er Fabrikarbejderske, et uhyggeligt, snavset 
Rum; hun kan hverken sørge for ham eller Børnene i nogensomhelst Retning, og Følgen 
deraf bliver, at han tilbringer sin Fritid i slet Selskab og øder sine Penge til Brændevin. 
Kan man gengive Børnene deres Moder og Manden hans Hustru, da vil meget være 
vundet saavel i moralsk som i pekuniær Henseende. 


Louis Pio: Om "Fabrikarbejderne", Socialistiske Blade I-II, 1871. 


Fagbevægelsen var også længe om at inkludere kvinderne i de faglige organisationer, og i 
de tilfælde, hvor kvinder vandt væsentlige arbejdskampe — som for eksempel de kvindelige 
tændstikarbejdere i London i 1889 — var det ofte foranlediget af, at enkeltstående kvinder 
tog sagen i egen hånd. Der var altså tilsyneladende en konflikt mellem en proces, der skabte 
nye former for lønarbejde for kvinder, og samtidens diskurs, der italesatte kvindens rette 
plads som værende i hjemmet. 


Efterhånden begyndte arbejderbevægelsen dog også at kæmpe for mere lighed for kvin- 
derne. På det politiske plan blev det første krav til indførelsen af almindelig kvindelig stem- 
meret i Danmark indskrevet i det socialdemokratiske partiprogram, Gimleprogrammet, i 
1876. Kvindemodstanderne havde ikke længere flertal i partiet, og det krævede nu Alminde- 
lig, lige og direkte Valgret med hemmelig Stemmeafgivning for ethvert Medlem af Staten, 
baade Mænd og Kvinder, fra det 22de Aar til alle Stats- og Kommune-Institutioner. Også de 
socialistiske bevægelser i England begyndte i slutningen af 1800-tallet at acceptere kvinde- 
lige medlemmer. Da det engelske arbejderparti Labour blev dannet, tillod man i modsætning 
til de øvrige politiske partier at give kvinder ret til medlemskab. Men det var ikke før 1912, 
at partiet som det første i England gav deres fulde opbakning til kravet om kvindelig stem- 
meret. Vejen var således lang, før kvinder blev ligestillet politisk. Først i 1915 fik danske 
kvinder stemmeret. I England skete det i 1918, og i USA i 1920. I Japan, hvor det gængse 
samfundssyn vedblev at være udpræget patriarkalsk trods kvindernes indtog i industrien, 
blev kvindelig stemmeret først indført efter 2. Verdenskrig. 


Arbejdsspørgsmål 8.1 
Kan du: 
« Beskrive, hvordan industrialiseringen påvirkede kvinders stilling på arbejdsmarke- 
det og i hjemmet? 


+ Forklare, hvorfor fagbevægelsen langt hen ad vejen forsøgte at begrænse kvin- 
ders arbejde i industrien? 

Kirke og religion 


Ligesom familiemønstre og kønsroller blev påvirket af industrialiseringen, havde de sociale 
forandringer også en afsmitning på kirke og religion. I de fleste industrialiserede lande så 
man over tid en nedgang i kirkens betydning og en øget sekularisering i samfundet. Sekula- 
risering opfattes da også som et af de karakteristiske træk ved det moderne samfund. 
Mange arbejdere følte sig fremmedgjorte overfor de ofte prangende kirker i byerne, og på 
grund af byernes hastige vækst var kirkernes størrelse også tit ude af trit med befolknings- 
udviklingen. I England voksede byerne fx så hurtigt i 1800-tallet, at der langt fra var plads til 
alle kirkegængere til gudstjeneste, og mange blandt arbejderklassen havde slet ingen til- 
knytning til de etablerede kirker. En undersøgelse af befolkningens religiøse vaner i 1851 
viste fx, at kun 41% af befolkningen havde været i kirke på en bestemt søndag. I en tilsva- 
rende undersøgelse fra 1881 var andelen af kirkegængere blandt befolkningen faldet til godt 
en trediedel af befolkningen. Sådanne tal siger ikke nødvendigvis noget entydigt om befolk- 
ningens religiøse overbevisninger, men er kun et vidnesbyrd om et fald i kirkelig praksis. Det 
må alligevel betragtes som et aspekt af verdsliggørelsen, når befolkningen i mindre og min- 
dre grad følte en tilknytning til kirken som institution. 


Der kan være flere årsager til, at tilknytningen til den etablerede kirke faldt blandt arbejder- 
klassen i industribyerne. Lange arbejdsdage gav ikke megen tid og overskud til kirkegang, 
ligesom der heller ikke i storbyerne var det samme sociale og kollektive pres for at gå i 
kirke, som man kendte fra det traditionelle landbosamfund. I samtiden beskyldte man også 
byernes nye konkurrerende tilbud — herunder værtshuse, sportskampe og forlystelsessteder 
— for at bidrage til den faldende kirkegang. En anden grund kunne være, at mange arbej- 
dere følte, de etablerede kirker repræsenterede eliten, ligesom store dele af den socialistiske 
arbejderbevægelse var modstandere af religion i det hele taget. Karl Marx betragtede reli- 
gion som "falsk bevidsthed" og dermed også kirken som et middel i overklassens undertryk- 
kelse af arbejderklassen. 


At industrialisering automatisk ledte til øget sekularisering er dog en generalisering, som 
overser flere aspekter. For det første er forestillingen om fyldte kirker i de "gode gamle 
dage" i nogle tilfælde en myte. For Danmarks vedkommende var der ikke fyldte kirker på 
landet i 1800-tallet, og det er her anslået, at den ugentlige kirkegang var ca. 10%, mens det 
i byerne omkring år 1900 lå på ca. 6%. Forskellen var således mindre, end man nødvendig- 
vis skulle antage. 


For det andet var der også eksempler på, at religiøse vækkelsesbevægelser rent faktisk 
vandt frem netop i sammenfald med industrisamfundets etablering. Det var for eksempel til- 
fældet i England, hvor det især var den såkaldte metodisme, der kom til at stå stærkt blandt 
arbejderne. Metodismen, som blev grundlagt af præsten John Wesley i 1700-tallet, er en 
retning inden for protestantismen, der lægger vægt på den personlige vækkelse frem for 
ydre ritualer. Wesley kritiserede den etablerede kirke for at være ude af trit med udviklingen 
under industrialiseringen, hvorfor en religiøs vækkelse blandt arbejderne var nødvendig. 
Bevægelsen søgte bl.a. at fremme en mere personlig trostilegnelse ved at etablere missions- 
huse og søndagsskoler i industribyerne. Den nød stor opbakning blandt arbejderne, som så 
det som en bevægelse, der i modsætning til den etablerede kirke ikke kun var for eliten. 
Wesleys budskab var på ingen måde socialt revolutionært. Tværtimod tilskyndede han til 
loyalitet mod Gud, konge og fædreland. Men ved at give arbejderklassen en stemme, og 

ved at fremme et religiøst betinget lighedsprincip, tiltrak den arbejderklassen, for i vækkel- 
sesbevægelsen var man lige overfor Gud, og troen var afgørende. 

Nye kristne vækkelsesbevægelser opstod i de industrielle storbyer. I 1865 skabte Daniel 
Booth The Salvation Army, eller Frelsens Hær, som den kom til at hedde i Danmark. Med 
militære symboler som uniformer, titler og marchmusik kæmpede bevægelsen på samme tid 
mod fattigdom gennem deres nødhjælpsarbejde, men også for en ny form for indlevet kris- 
tendom ved at fremme den gudelige vækkelse blandt arbejderne. 

iStockphoto.com/ZU 09 


Endelig skal man også holde sig den nationale forskel for øje. I USA vedblev kirke og religion 
for eksempel at spille en væsentligere rolle end i andre industrisamfund. Faktisk viser opgø- 
relser over kirkegang i USA under industrialiseringen, at både medlemskab af kirker samt 
andelen af kirkegængere var højere i byerne end på landet. Tilmed var andelen af folk i 
byerne, som var medlem af en kirke, voksende i perioden 1890-1906. I USA under industria- 
liseringen var billedet altså det modsatte af de sekulariseringshypoteser, som historikere 
ofte har fremsat. 


Man skal således passe på med at sætte lighedstegn mellem industrialisering og sekularise- 
ring, men der er ingen tvivl om, at troen blev udfordret i denne periode. Det var i 1800-tal- 
let, at folk som Karl Marx og Charles Darwin gav ammunition til kirkens og religionens kriti- 
kere. De religiøse institutioner mistede deres monopol på at tolke virkeligheden, og den 
enkelte blev i det lange løb nødt til selv at træffe sine trosmæssige valg, hvorfor den religi- 
øse sfære som sådan mistede indflydelse. Industrialiseringens og klassesamfundets opståen 
var en faktor i denne proces, men ikke den eneste, ligesom industrialiseringen ikke altid var 
en proces, som førte til decideret verdsliggørelse, men udviklingen kunne også lede religiøse 
strømme i nye retninger. 

Arbejdsspørgsmål 8.2 
Kan du: 


. Redegøre for den socialistiske arbejderbevægelses kritik af religion? 

+ Forklare, hvorfor mange arbejdere i industribyerne følte sig fremmedgjorte over- 
for de etablerede kirker? 

«+ Vurdere, hvilke faktorer der kan forklare væksten i kirkeligt liv i USA under indu- 
strialiseringen? 


Nationalisme 


Mens kristendommen blev udfordret som fælles værdisystem, var der andre værdier, som til 
gengæld vandt frem i 1800-tallet. Nationalismen fik for eksempel stor indflydelse i Europa 
fra slutningen af 1700-tallet. Nationalisme betegner den opfattelse, at nationen bør være 
den identitetsbærende enhed i samfundet, og rent politisk udmøntede det sig i krav om, at 
statsdannelser skulle være i overensstemmelse med nationen eller folket. Nogle historikere 
og samfundsteoretikere har set en sammenhæng mellem nationalismens opståen i 1800-tal- 
let og den tidsmæssigt sammenfaldende industrialisering. Ifølge denne tankegang er natio- 
nalismen nemlig et produkt af industrialiseringen og de behov, som denne proces skabte for 
en stærkere og mere aktiv stat. Udviklingen af nationalfølelse tjente således som civilisato- 
risk redskab i etableringen af den moderne stat, hvor letfattelige nationale symboler blev 
brugt til at konstruere en ny kollektiv bevidsthed. 


En af de teoretikere, som har knyttet industrialiseringen sammen med nationalismens 
opståen, er den tjekkisk-britiske filosof og sociolog Ernest Gellner. Han argumenterede for, 
at nationalismen bundede i de strukturelle krav, som industrisamfundet stillede. Den 
moderne industristats ledere havde bl.a. brug for en befolkning, som kunne kommunikere 
og mobiliseres på nationalt plan, og Gellner lagde vægt på den sproglige standardisering 
som en del af dette mål fremmet ved introduktionen af almene skolesystemer. Et andet mål 
var at skabe et fællesskab, som folk kunne identificere sig med i en tid med stor rodløshed. 
Industrialiseringen og urbaniseringen medførte, at traditionelle sociale fællesskaber var i 
opbrud, og nationalismen blev en erstatning for disse. Fælles sprog og kommunikation, 
uddannelse og kultur var således de integrerende elementer, som skulle knytte befolkningen 
sammen i stedet for de traditionelle sociale relationer. 

Christen Købke: Udsigt fra Dosseringen ved Sortedamssøen mod Nørrebro (1838). 
Nationalstatens opståen i det 19. århundrede er af nogle samfundsteoretikere blevet betrag- 
tet som et resultat af industrialiseringen og statens behov for at knytte befolkningen sam- 
men i en tid med store samfundsmæssige forandringer. Nationalfølelsen bidrog således til at 
skabe en ny form for fællesskab på tværs af klasseskel i en tid med stor rodløshed. Det 
nationale fokus er fx tydeligt til stede i Christian Købkes romantiske maleri fra 1838, hvor 
Dannebrog vejer over Sortedamssøen i København. 

SMK 


Skolereformer 


Hvis man skal følge Gellners argumentation, var uddannelsesreformer således redskaber i 
hånden på statsledere, der ønskede at påvirke befolkningens leve- og tænkemåde. Almene 
skolesystemer blev i mange vestlige lande indført eller udbygget i 1800-tallet. For eksempel 
fik Danmark allerede i 1814 en landsdækkende skolereform med skolepligt for alle børn. I 
England, hvor den industrielle revolution startede, kom den første nationale skolelovgivning 
til gengæld først i 1870; ligesom skolegang først blev gjort obligatorisk for alle børn i 1880. 
Indtil da havde lovgivningen været fragmenteret, og etableringen af skoler var i høj grad 
udsprunget af privat eller kirkeligt initiativ. Når man fra ca. 1870 begyndte at se det som en 
statslig opgave at sikre almen skolegang, var det bl.a. med det argument, at det ville hjælpe 
Storbritannien til at opretholde sin position som en af de ledende industrinationer på et tids- 
punkt, hvor denne position var truet. 

I Japan blev statsskoler oprettet med en uddannelsesreform i 1872, så alle børn blev under- 
vist efter direktiver, som udsprang fra regeringen (i stedet for traditionelle tempelskoler), og 
i Japans tilfælde kan man med en vis ret fremhæve, at staten hermed forsøgte at fremme 
en fælles national kultur. Den japanske industrialisering blev skabt fra oven og betragtet 
som et led i en styrkelse af den centrale kejsermagt efter Meiji-restaurationen. Uddannelses- 
reformen var således blot én af en række reformer, som blev indført i det nationale fælles- 
skabs navn med det formål at styrke centralmagten og knytte nationen sammen. Sådanne 
reformer blev betragtet som nødvendige, hvis Japans statiske samfund skulle forandres og 
dermed skabe grobund for modernisering samt industriel og økonomisk vækst. 


Infrastruktur og kommunikation 


Der er andre eksempler på, at befolkninger blev knyttet tættere sammen under industrialise- 
ringen. Helt konkret blev nationer bundet sammen fysisk med jernbanernes etablering, som 
gjorde det lettere at rejse mellem landsdelene, samt andre kommunikationslinjers udbre- 
delse. I Danmark fik man fx et postdampskib i 1828, som sejlede mellem Nyborg og Korsør, 
og fra midten af århundredet var der daglig postgang i alle danske købstæder. I England 
kørte de første posttog allerede i 1830, og i Japan fik man i 1886 et statsligt post- og tele- 
grafvæsen. 


En kraftig vækst i avisers oplag og udbredelse er et andet eksempel på, at industrialiserin- 
gen bandt befolkninger sammen på nationalt plan. Fra midten af århundredet betød opfin- 
delsen af rotationspressen nemlig, at avisers og tidsskrifters oplagstal kunne øges, og de 
kunne distribueres til hele landet med den forbedrede transport og postudbringning. De 
nationale massemediers tid var begyndt. Industrialiseringen kan således også siges at have 
bidraget til en moderniseringsproces, som knyttede befolkninger sammen på tværs af lokale 
og regionale skel. 

Industrialiseringen knyttede også nationer sammen fysisk med væksten i infrastruktur som 
jernbaner, broer og dampskibe. På billedet ses Eads Bridge over Mississippi floden åbnet i 
1874. 

iStockphoto.com/whitemay 

8. Industrisamfundets mentalitet og kultur 


Den første danske jernbanestrækning, der forbandt Roskilde og København, blev åbnet i 
1847. Herefter gik det stærkt med udviklingen af jernbaner i hele kongeriget. Jernbanedrif- 
ten var vigtig for eksporten af både landbrugs- og industrivarer, ligesom etableringen af 
jernbanen også i sig selv skabte industriel produktion. Jernbanen var også væsentlig i for- 
hold til at binde nationen sammen og mindske regionale skel. 


Arbejdsspørgsmål 8.3 


Kan du: 


. Redegøre for Gellners opfattelse af sammenhængen mellem industrialiseringen 
og nationalismen? 

. Give konkrete eksempler på, hvordan industrialiseringen gjorde de enkelte natio- 
ners befolkninger mere homogene? 

Kilder til kapitel 8 


Til kapitel 8 er der udvalgt fire kilder. 


Peter Gaskell: On the Working Conditions in the New Factories (1836) 
Orestes Brownson: The Laboring Classes (1840) 

Socialdemokraten - Om kvinder i industrien (1887) 

Britisk rapport om kvinderne i minerne (1842) 


SORCOS NOS 


Kilde 8.1: Peter Gaskell (1836) 


Peter Gaskell var en engelsk læge, som stod bag flere kritiske beskrivelser af den indu- 
strielle revolutions konsekvenser for befolkningen i 1830'erne. Han var bl.a. stor tilhæn- 
ger af regulering af arbejdsvilkår og arbejdstid. Han beskæftigede sig desuden med 
konsekvenserne af fabriksarbejdet for familiestrukturen og især for de mange kvinder, 
som blev ansat i tekstilindustrien. 


Peter Gaskell: On the Working Conditions in the New Factories 
(1836) 


… Den største ulykke — den mest ugunstige forandring, som er resulteret af fabriksar- 
bejdet — er opbruddet i familiebåndet, ødelæggelsen af hjemmet og af alle de sociale 
forpligtelser, som burde eksistere mellem forældre og børn på den ene side og børnene 
selv på den anden. (...) 


At samle så mange unge af begge køn i fabrikkerne har været en kilde til moralsk sam- 
menbrud. Den varme luft, kontakten mellem modsatte køn, eksempler på, at man tilla- 
der dyriske drifter, har alt sammen bidraget til en meget tidlig udvikling af seksuel lyst. 
Faktisk er de kvinder, som er beskæftiget i fabrikker, i denne henseende meget lig kvin- 
der i det tropiske klima; (...) deres seksuelle tilbøjeligheder opnås næsten samtidig med 
deres kvindelighed . (...) 


[Fabrikanterne] betragter de mennesker, som mases ind i hans fabrik fra klokken syv 
om morgenen til kl. otte om aftenen som blot en del af hans maskineri, bestemt til at 
udføre en given mængde arbejde til den lavest mulig omkostning. For ham er deres 
lidenskaber, vaner eller forbrydelser uinteressante, som om det ikke var en fejl ved det 
system, han var tilhænger af. 


J. T. Ward, ed., The Factory System, Vol.II: "Birth and Growth", Barnes & Noble, 1970, 
(1836), p. 19. Oversat af Helle Folkersen. 

Spørgsmål til kilde 8.1 


1. Hvorfor blev fabriksarbejdet opfattet som en trussel mod familien som institu- 
tion? Var udfordringen størst i forhold til kvindelige eller mandlige arbejdere? 

2. I hvor høj grad kunne sådanne argumenter bruges, hvis man var tilhænger af 
mere regulering af arbejdsforholdene? 

3. Hvordan vil I vurdere Gaskells måde at appellere på samt hans bevisførelse? 


Kilde 8.2: Orestes Brownson (1840) 


Orestes Brownson var en amerikansk forfatter, præst og samtidig aktiv i den tidlige 
amerikanske arbejderbevægelse. I sit essay The Laboring Classes fra 1840 forudsagde 
han en fremtidig klassekrig mellem arbejdere og arbejdsgivere. Hans løsningsforslag 
var dog for radikalt for samtiden: Han foreslog bl.a., at man skulle afskaffe arveret på 
ejendom og i stedet anvende midlerne til at give bedre uddannelse til arbejderklassens 
mænd og kvinder. Hans bekymringer på de arbejdende kvinders vegne havde dog også 
en moralsk side, som kommer til udtryk i nedenstående uddrag. 


Orestes Brownson: The Laboring Classes (1840) 


Når vi rejser gennem landsbyer med fabrikker, fremstår de fleste af dem pæne og 
blomstrende. Arbejderne er velklædte, og godt betalte, siges det. Det siges også, at de 
er sunde, tilfredse og glade. Dette er den pæne side af billedet; det, som fremvises for 
de fremtrædende besøgende. Der er en mørk side, moralsk såvel som fysisk. Blandt de 
almindelige arbejdere får ingen af dem nogle kompetencer med som løn. Nogle er (..) 
godt betalte, og nu og da kører en tilsynsførende i egen vogn. Men den store masse sli- 
der deres helbred ned samt deres ånd og moral, uden at blive bedre stillet end da de 
begyndte på arbejdet. Dødeligheden i disse fabriksbyer er ikke høj, må vi indrømme, for 
når de fattige piger ikke længere kan arbejde, rejser de hjem for at dø. Det gennem- 
snitlige arbejdsliv, for de piger, der kommer til Lowell , fra for eksempel Maine, New 
Hampshire og Vermont, er kun omkring tre år, er vi blevet forsikret om. Hvad bliver der 
af dem? Få af dem gifter sig nogensinde; færre vender tilbage til deres oprindelige sted 
uden et blakket omdømme. "Hun har arbejdet på en fabrik" er næsten nok til fuldstæn- 
digt at ødelægge selv en god og dydig piges rygte. 


The Boston Quarterly Review, 1840. Oversat af Helle Folkersen. 

Spørgsmål til kilde 8.2 


1. Bomuldsfabrikken Lowell i Massachusetts gik for at være en mønsterfabrik, der 
passede på de unge kvindelige arbejdere. Hvad var Orestes Brownsons kritik af 
dette billede? 

2. Hvad var hans største bekymring på kvindernes vegne? 

3. På hvilket grundlag byggede han sine påstande? Hvordan vurderer du hans argu- 
mentation? 


Kilde 8.3: Socialdemokraten (1887) 


Den omfattende brug af kvindelig arbejdskraft i fabrikkerne ledte ofte til bekymring 
både i forhold til kvindernes arbejdsvilkår og i forhold til familiestruktur og kønsrelatio- 
ner i det hele taget. Mange var også bange for, at kvinderne ville tage mændenes 
arbejde eller være løntrykkere. Mens nogle derfor advarede mod kvindearbejdet i det 
hele taget, begyndte andre at argumentere for, at kvinderne ikke skulle udelukkes fra 
arbejdspladsen, men at man skulle arbejde for lige løn og arbejdsvilkår med de mand- 
lige arbejdere. Denne diskussion blev taget op iden danske arbejderavis 'Socialdemo- 
kraten' i 1887. 

Om kvinder i industrien, Socialdemokraten (1887) 


Opsvinget i Fabriksvirksomheden, som karakteriserer den kapitalistiske Storproduktion, 
har i den sidste Snes Aar gjort sig stærkt gældende herhjemme, og Betjeningen af 
Maskinerne er ikke vanskeligere eller mere anstrængende, end at Kvinder (og Børn) i 
overordenlig mange Tilfælde kan udfylde Mandens Plads i Produktionen. Heraf kommer 
det da, at Fabriksvirksomhederne i stedse tiltagende Omfang benytter Kvinder, medens 
de af Maskinkraften endnu skaanede Haandværksfag med egentlig professionel Uddan- 
nelse tæller forholdsvis faa Kvinder. Hvad Fabriksarbejdet angaar, viser Industrilisterne 
for København endogsaa, at der i adskillige Erhverv er beskæftiget et større Antal Kvin- 
der end Mænd (...) Ifølge Kontorchef Rubins Oplysninger i "Nationaløkonomisk Tids- 
skrift" om de københavnske Kvinders Erhvervsforhold, har Antallet af de i Haandværk 
og Industri beskæftigede Kvinder fra 1855-1885 mer end fordoblet sig. 


(…) 


Det viser sig saaledes, at Omraadet for Kvinders Erhværv udvides betydeligt, selv om 
dette just ikke sker af Hensyn til Kvinden, men væsenligst for at skaffe Kapitalen billi- 
gere Arbejdskraft paa Markedet. 


Denne sidste Omstændighed er det, som ved Siden af at være baade de arbejdende 
Mænds og Kvinders Ulykke tillige gør mange Medborgere til Modstandere af Kvindernes 
Indtræden paa Erhværvsomraaderne. De ser allerede i Aanden, hvorledes Mændene bli- 
ver Tjenestepiger, Barnepiger og Madtilberedere, ligesom det alt skal være paa visse 
Steder i Tyskland, hvor Kvinden med den billige Arbejdskraft gaar paa Arbejde, medens 
Manden med sine større Krav maa blive hjemme og passe Huset. En saadan Verden fin- 
der vi med Rette for at være fuldstændig akavet. 


Men det er ikke desto mindre med Urette, at denne sociale Kvindebevægelse mødes 
med Had! Fejlen er ikke Kvindernes, men Samfundets, d.v.s. Kapitalismens og Udbyt- 
ningens. Og i Stedet for at modarbejde Kvindeerhværvet gælder det altsaa om at løfte 
det op i Højde med det mandlige Erhværv. 


Dette vil kun kunne naas, naar de arbejdende Kvinder søger at værne deres Interesser 
ved Sammenslutning. 


Saa længe dette ikke er sket, vil lav Løn for Kvinde og Mand, Konkurrence, Interesse- 
modsætninger og Samfundsulykker, saasom Fattigdom og Prostitution, blive Resultatet. 


(250) 
Socialdemokraten, 1887. 

Spørgsmål til kilde 8.3 


1. Hvor stor var væksten i andelen af kvindelige arbejdere i industrien fra 
1855-1885 i København ifølge artiklen? 

2. Hvilke problemer skabte dette for kvindelige og mandlige arbejdere ifølge artik- 

len? 

Hvad foreslog artiklens forfatter skulle til, hvis problemerne skulle løses? 

4... Hvem kunne artiklens målgruppe være? 


W 


Kilde 8.4: Britisk rapport om kvinderne i minerne (1842) 


I 1838 druknede 26 børn i en kulmine i Barnsley i Nordengland, da minen blev over- 
svømmet. Den tragiske begivenhed satte arbejdsforholdene for de mere end 200.000 
engelske minearbejdere i offentlighedens fokus, og især for de mange kvinder og børn, 
som arbejdede i minerne. Mindre børn var typisk ansat som "trappers" — dvs. til at åbne 
og lukke døre i skakterne — og ældre børn og kvinder som "coal drawers" (også kaldet 
coal hurriers), der trak de fyldte kulvogne op fra minerne. Den offentlige opmærksom- 
hed resulterede i en parlamentsrapport i 1842 og en Iov samme år, der forbød, at børn 
under ti år og kvinder arbejdede under jorden. Rapporten, der ledte frem til loven, byg- 
gede på interviews med mindreårige børn samt kvindelige minearbejdere. Ud over de 
farlige arbejdsforhold fokuserede rapporten også på de særlige bekymringer, man 
kunne have på kvindernes vegne, når de var sammen med mandlige arbejdere i 
minerne. Man forsøgte således at appellere til Victoriatidens moralske bekymringer for 
at få loven vedtaget. 

Britisk rapport om kvinder i minerne (1842) 


Betty Harris, 37 år: Jeg blev gift, da jeg var 23, og jeg begyndte i kulminen, da jeg blev 
gift. Da jeg var 12 år gammel, begyndte jeg at væve; jeg kan hverken læse eller skrive. 
Jeg arbejder for Andrew Knowles i Little Bolton (Lancashire) og tjener nogle gange 7 
shillings om ugen, nogle gange mindre. Jeg arbejder som drawer og arbejder fra 6 om 
morgenen til 6 om aftenen. [Jeg] stopper omkring en time midt på dagen for at spise 
middag; spiser brød og smør; Jeg får intet at drikke. Jeg har to børn, men de er for små 
til at arbejde. Jeg arbejdede som drawer, da jeg ventede mig. Jeg kender en kvinde, 
der er gået hjem og har vasket sig, gået i seng, født et barn og gået på arbejde igen på 
under en uge. 


Jeg har et bælte rundt om taljen og en kæde mellem mine ben, og jeg går på hænder 
og fødder. Gangen er meget stejl, og vi er nødt til at holde fast i et reb; og hvis der ikke 
er noget reb, noget andet, vi kan få fat i. Der er seks kvinder og omkring seks drenge 
og piger i den mine, hvor jeg arbejder; det er meget hårdt arbejde for en kvinde. Minen 
er meget våd, hvor jeg arbejder, og vandet står altid over vores træsko, og jeg har set 
det op til mine lår; det regner frygteligt meget ind gennem taget. Mit tøj er gennem- 
blødt næsten hele dagen lang. Jeg har aldrig været syg, undtagen da jeg lå i barsels- 
seng. 


Min kusine passer mine børn om dagen. Jeg er meget træt, når jeg kommer hjem om 
aftenen; Jeg falder i søvn nogle gange, før jeg bliver vasket. Jeg er ikke så stærk, som 
jeg var, og kan ikke længere klare mit arbejde så godt, som jeg plejede. Jeg har trukket 
[kulvogne], indtil huden faldt af mig; bæltet og kæden er værst, når vi venter barn. Min 
mand har slået mig mange gange, hvis jeg ikke var klar. Jeg var ikke vant til det i 
begyndelsen, og han havde kun lidt tålmodighed. 


Jeg har kendt mange mænd, som slår deres drawers. Der er mænd, som misbruger 
dem, og nogle af kvinderne har født uægte børn. 


Great Britain, Parliamentary Papers, 1842, Vol. XV, p. 84. Oversat af Helle Folkersen. 


Spørgsmål til kilde 8.4 


1. Hvordan blev arbejdet som drawer beskrevet? Prøv at finde en samtidig illustra- 
tion ved at søge på ordet "coal drawer". 

2. Hvilke særlige problemer var der for kvindelige arbejdere i minerne ifølge inter- 
viewet? 

3. Hvad siger det om opfattelsen af kvindelige arbejdere, at loven fra 1842 forbød 
kvinder, men stadig tillod ansættelsen af drenge over 10 år i minerne? 

9. Perspektiver på den industrielle 
revolution 


I perioden fra ca. 1750-1910 gennemgik verden omfattende forandringer; teknologiske og 
produktionsmæssige såvel som økonomiske, sociale, politiske og kulturelle. Disse forandrin- 
ger ændrede ikke blot enkelte lande, men også de globale relationer og magtforhold. Nogle 
dele af verden undergik en hastig udvikling, mens andre forblev uberørte. Befolkninger flyt- 
tede sig i takt med udviklingen, ligesom teknologi og kapital migrerede fra sted til sted. 


Hvis man skal se på de globale perspektiver af denne udvikling, er der især to ting, som har 
været genstand for diskussion. For det første har man diskuteret, hvorfor det især var i 
Vesteuropa og USA — altså den vestlige verden og ikke fx i Kina, Indien eller Mellemøsten — 
at industrialiseringen først slog igennem. For det andet har man diskuteret, om den vestlige 
verdens industrialiseringsproces kan bruges som en model for andre nationers økonomiske 
udvikling. 


Den industrielle revolution som resultat af Vestens 
værdier 


I slutningen af det 19. århundrede blev den industrielle revolution ofte betragtet som et vid- 
nesbyrd om, at Vesteuropa havde udviklet en af de mest avancerede civilisationsformer i 
verdenshistorien. Disse antagelser retfærdiggjorde ikke blot politisk kontrol i form af imperi- 
alisme, men også økonomisk udnyttelse af naturressourcer fra resten af verden. Men i lyset 
af afkoloniseringen efter 2. Verdenskrig blev denne forestilling om Vestens dominans udfor- 
dret. Vestens industrielle og økonomiske forspring blev ikke længere betragtet som en 
naturlig følge af civilisatorisk eller racemæssig overlegenhed, men man blev interesseret i at 
identificere de historiske faktorer, som kunne forklare forskellene. I denne debat har fron- 
terne primært stået mellem de historikere, som betragter den vestlige kultur som bærer af 
særlige kvaliteter, overfor historikere som mere eller mindre betragter det som et udtryk for 
heldige omstændigheder. 


I den første gruppe finder man den britiske historiker David Landes. Han har lagt vægt på, 
at de politiske systemer og kulturelle normer, som fandtes i Vesten, fremmede privat initiativ 
og virkelyst, hvilket igen var igangsættende for den industrielle revolution. I en artikel med 
den sigende titel "Hvorfor Europa og Vesten? Hvorfor ikke Kina?" har Landes argumenteret 
for, at Kina helt tilbage til det 13. århundrede var længere fremme end Vesten rent teknolo- 
gisk (fx i tekstilfremstilling, i udnyttelsen af kul og i jernfremstilling), og at det derfor var 
andre faktorer end de rent teknologiske og ressourcemæssige, som gjorde, at man ikke her 
oplevede en industriel revolution. I stedet fremhævede han, hvordan den manglende poli- 
tiske frihed i Kina sammenlignet med Vesten samt statens indblanding på det private mar- 
ked forhindrede økonomisk udvikling. 

David Landes: Hvorfor Europa og Vesten? Hvorfor ikke 
Kina? 2006 


For det første manglede Kina et frit marked og institutionaliserede ejendomsrettigheder. 
Den kinesiske stat intervenerede altid på det private marked — for at overtage bestemte 
områder, for at forbyde eller begrænse andre, for at manipulere priser, for at modtage 
bestikkelser. På nogle tidspunkter var regeringen motiveret af ønsket om at fastholde 
arbejdskraften i landbruget eller kontrollere vigtige ressourcer (fx salt og jern); af hun- 
ger efter indtægter. (..) Denne statsintervention og indblanding stødte mod unddra- 
gelse og modstand; faktisk nødvendiggjorde statens behov en vis tolerance overfor uly- 
dighed. Alligevel var målet, idealet, den uendelige tilstand af immobilitet. 


Journal of Economic persepctives, vol 20, 2006, s. 6. Oversat af Helle Folkersen. 


I Vesteuropa var regenterne derimod ifølge Landes mere lydhøre overfor befolkningernes 
politiske rettigheder og økonomiske interesser. Dette skyldtes den interne konkurrence mel- 
lem de europæiske nationer, hvilket stod i modsætning til det kinesiske kejserrige, hvor kej- 
serne dyrkede en isolationistisk politik og på grund af imperiets størrelse kunne regere uden 
at tage hensyn til befolkningernes interesser. Der var ifølge Landes også kulturelle faktorer 
som den kristne kirkes respekt for manuelt arbejde (fx munkeordeners interesse i at udnytte 
deres ressourcer mest effektivt), men den afgørende faktor var dog respekten for det frie 
marked. I den forstand afspejler Landes' tolkning liberalismens værdinormer. Den industri- 
elle revolution i de vestlige lande var således ikke en tilfældighed eller et udtryk for held, 
men et resultat af politisk tænkning, økonomisk frihed og kulturelle normer, som var frem- 
mende for videnskabelig og teknologisk udvikling. 

Der fandtes kulminer i Kina langt tilbage i tiden, og Englands adgang til kul kan ifølge histo- 
rikeren David Landes derfor ikke forklare, hvorfor England var ledende i den industrielle 
revolution. 

Wikimedia/Public Domain 


Moderniseringsteori 


Hvis man betragter den vestlige verdens industrialisering som resultat af særlige samfunds- 
mæssige og politiske strukturer, er der ikke langt fra at tænke, at den vestlige model for 
udvikling kan gentages i udviklingslande. Den såkaldte moderniseringsteori, som blev frem- 
ført af den amerikanske liberale økonom Walt Rostow allerede i 1960, byggede netop på 
tanken om, at man kunne opstille en model for modernisering baseret på den vestlige ver- 
dens industrielle udvikling, som udviklingslande kunne efterligne. Ifølge Rostows teori 
pegede de historiske erfaringer fra Vestens industrialisering nemlig på, at industrilande gen- 
nemgik fem centrale udviklingsfaser fra traditionelle landbrugssamfund til moderne industri- 
samfund, og med udgangspunkt i disse faser skulle man understøtte udviklingslande i at 
opnå et lignende industrielt take-off ved at skabe de samme samfundsmæssige forudsæt- 
ninger. 


Afhængighedsteori 


Mens moderniseringsteoretikerne således har anskuet den industrielle revolution som et for- 
billede for andre lande, har andre historikere og økonomer sat spørgsmålstegn ved denne 
model. Kritikere finder man inden for den såkaldte afhængighedsteori, som opstod i 
1960'erne repræsenteret af bl.a. Immanuel Wallerstein. Han argumenterede for, at der med 
den industrielle revolution og Vestens imperialisme var blevet skabt en global arbejdsdeling, 
som fastholdt udviklingslande som producenter af råstoffer, hvorved deres egen industriali- 
sering og økonomiske vækst blev hindret. Wallerstein opererede med kategorierne centrum 
og periferi, hvor sidstnævnte blev udbyttet af centrum, som var de dominerende industri- 
lande. Hvis periferien skulle udvikles, skulle landene snarere frigøres fra verdenshandelen, 
som fastholdt dem i dette udbytningsforhold. Wallersteins model tog udgangspunkt i en 
marxistisk tænkning, når han fremførte, at industrilandenes rigdom var sket på bekostning 
af udviklingslandene. Den vestlige verdens industrielle udvikling fremstod således ikke som 
den ideelle model, som blot skulle efterlignes, men mere relevant var det at hjælpe udvik- 
lingslandene med at løsrive sig fra den etablerede globale verdenshandel. 

Ifølge den såkaldte moderniseringsteori byggede Vestens industrialisering på udbytning af 
den tredie verden. Dette kritiske syn på industrialiseringen betød også, at Vesten udvikling 
ikke blev opfattet som en model, som ikke-industrialiserede land skulle forsøge at efterligne. 
iStockphoto.com/ilbusca 


Den industrielle revolution som resultat af heldige 
omstændigheder 


Den tysk-amerikanske økonom Andre Gunder Frank har opponeret både mod Landes' histo- 
riske analyse og Rostows moderniseringsteori. Ligesom Wallerstein argumenterede Frank 
også for, at Vestens industrialiseringsproces ikke kunne være en model for udviklingslande i 
det 20. århundrede, da det netop var kontakten med den vestlige verden, som havde hin- 
dret udvikling i ikke-industrialiserede lande og tvunget disse ind i rollen som producenter af 
råvarer i den globale økonomi. 


Frank har desuden været kritisk overfor Landes' historiske analyse af, hvilke faktorer som 
adskilte Vesten fra resten af verden, og han har beskyldt Landes for at repræsentere en 
såkaldt eurocentrisk tilgang til spørgsmålet, dvs. en tendens til udelukkende at tage 
udgangspunkt i vestlige normer. Både Landes og Frank udkom i slutningen af 1990'erne 

med bøger, hvor de på forskellig vis forsøgte at forklare Vestens ledende rolle under den 
industrielle revolution. Men hvor Landes i bogen The Wealth and Poverty of nations — og i 
lighed med hans synspunkter beskrevet ovenfor — tog udgangspunkt i de forskellige politiske 
og kulturelle normer i Vesten og Kina, var Franks bog Reorient: Global Economy in the Asia 
Age langt mere kritisk overfor Vesten. Frank mente, at der intet naturgivent var over Ves- 
tens førende rolle i industrialiseringen. Vesten havde blot været heldig i den forstand, at 
opdagelsen af Amerika og det økonomiske boom, som dette afstedkom, var igangsættende 
for den industrielle udvikling. Særlige kulturelle eller politiske omstændigheder var derfor 
ikke afgørende. 


Andre Gunder Frank: Reorient: Global Economy in the 
Asia Age, 1998 


Europa løftede sig ikke ved at trække sig selv op i sine egne økonomiske stropper og 
bestemt ikke takket være nogen form for europæisk særegenhed i form af rationalitet, 
institutioner, entrepreneurskab, teknologi, genialitet, kort sagt i form af race. 


Reorient: Global economy in the Asia Age, University of California Press, 1998. s. 4 &s. 
332-334 & 343. Oversat af Helle Folkersen. 


Faktisk var Kina, ifølge Frank, Europa overlegent helt frem til det 18. århundrede. Der var 
derfor heller ikke tale om en længerevarende og kontinuerlig udvikling mod Vestens domi- 
nerende position, men en sen og — i lyset af Asiens økonomiske boom i nyere tid — forholds- 
vis kortvarig udvikling. Den industrielle revolution var ifølge Frank blot "en uforudset begi- 
venhed i en del af Europa som et resultat af en ulige struktur og ujævn proces i 
verdensøkonomien som helhed". 


En anden historiker, som også har afvist, at politiske eller kulturelle værdier var afgørende, 
er den amerikanske historiker Kenneth Pomeranz. I bogen The Great Divergence: China, 
Europe, and the Making of the Modern World Economy fra 2000 var udgangspunktet for 
analysen ligeledes en sammenligning af Kinas og Vestens udvikling. I lighed med Frank for- 
klarede Pomeranz også Vestens dominans som et resultat af en serie af heldige omstændig- 
heder, hvor adgangen til kul og opdagelsen af Amerika var særlig vigtige. Kul var den vigtig- 
ste energiressource under den industrielle revolution, og placeringen af store og ikke mindst 
let tilgængelige kulforekomster i England var altafgørende. For godt nok havde Kina også 
kul, men det var placeret i tyndtbefolkede områder i det nordvestlige Kina langt væk fra pro- 
duktionsstederne. Den anden heldige omstændighed var opdagelsen af Amerika og den 
efterfølgende tilgængelighed af råvarer som bomuld, sukker og tobak, der kunne anvendes 
industrielt, samt det generelle økonomiske løft, som dette afstedkom. 


Kort sagt kan man sige, at på den ene side af debatten står historikere, som mener, at den 
vestlige verden besad en række kvaliteter som politisk og økonomisk frihed samt en kultur 
og mentalitet, som var åben overfor innovation og ny teknologi, hvilket gjorde samfundene 
mere produktive og økonomisk fremskredne i det lange løb. I modsætning hertil står histori- 
kere, som mener, at det var pga. en række heldige omstændigheder, at den vestlige verden 

fik et forspring under den industrielle revolution; med andre ord, at det var et resultat af 
geografi og geologi snarere end kultur og politik. 


Arbejdsspørgsmål 9.1 


Kan du: 


+ Beskrive de væsentligste forskelle mellem David Landes og Andre Gunder Franks 
analyser af årsagerne til Vestens industrialisering? 

. Identificere, hvilke politiske ideologier som henholdsvis moderniseringsteorien og 
afhængighedsteorien var baseret på? 

. Redegøre for, hvilke heldige omstændigheder historikere har identificeret som 
værende altafgørende i forhold til den industrielle revolution i England? 

«+ Vurdere, hvordan Japans industrialiseringsproces passer ind i forhold til disse for- 
skellige tolkninger? 


Arven fra den industrielle revolution 


Uanset, hvordan man forklarer Vestens førende rolle under den industrielle revolution, kan 
man ikke være i tvivl om, at følgerne af denne har haft betydning globalt, og at den udvik- 
ling, som startede i England i midten af 1700-tallet, er blevet et verdensomspændende 
anliggende. Men rollerne er i dag byttet rundt. Industrien er ikke længere en dominerende 
sektor i de vestlige lande, som nu karakteriseres som service- og informationssamfund, og 
globaliseringen og en ny international verdensorden har betydet, at den industrielle produk- 
tion af alt fra elektronik til tøj er flyttet fra de vestlige lande til fx Kina og andre dele af 
Fjernøsten. Industrisamfundet har således gennemgået store forandringer, samtidig med at 
verden er blevet bundet sammen økonomisk. 


En anden forandring angår de politiske og klassemæssige forhold, for ligesom industrialise- 
ringen forandrede de politiske strukturer med tilblivelsen af den socialistiske arbejderbevæ- 
gelse, har udviklingen fra industrisamfund til post-industrielt informationssamfund igen ført 
til en ny situation. Først og fremmest har industrisamfundets traditionelle klassesystem med 
en overklasse, en middelklasse og en arbejderklasse været under opbrud, og særligt den 
klassiske arbejderklasse er under afvikling. Der findes selvfølgelig stadig sociale forskelle, 
men ifølge sociologer kan de ikke blot defineres ud fra erhverv eller adgang til økonomiske 
ressourcer. Derimod er de såkaldt kulturelle ressourcer blevet vigtige markører for ens 
sociale tilhørsforhold (fx livsstil, sundhed og kulturforbrug). De klassebaserede partipolitiske 
tilhørsforhold (fx forestillingen om en arbejderklasse, som stemmer til venstre for midten) er 
derfor heller ikke længere tydelige, og ofte betyder værdipolitik mere for partivalg end øko- 
nomisk politik. I tråd hermed har også arbejderbevægelsen mistet både medlemmer og poli- 
tisk indflydelse i mange af de tidligere vestlige industrinationer. 


På den anden side kan man heller ikke se bort fra, at med industrialiseringen opstod kultu- 
relle og sociale normer, som stadig har betydning. Denne bog har fokuseret på forandringer 
af livsformer på flere områder bl.a. forholdet mellem arbejde og fritid; på produktivitetsbe- 

grebets forandring med dets krav om, at den enkeltes adfærd skal være rationel og tilpas- 
ses teknologien; på opfattelsen af familien som en særlig privat intimsfære; og på udviklin- 
gen af et masseforbrug med moderne markedsføringsteknikker samt forandringer i kommu- 
nikation og transport; alt sammen områder, der har præget den måde, vi lever på i dag. 
Under industrialiseringen i 1800-tallet startede også en befolkningsvækst og en urbanise- 
ringsproces, som siden da har været eksplosiv. I år 1800 var der knap en milliard menne- 
sker i verden; i dag er tallet steget til 7,6 milliarder, og over halvdelen af disse bor i byer. 
Der er således mange tråde i nutiden, som umiskendeligt peger tilbage på den industrielle 
revolution. Mange af disse forandringer betragtes som et gode for samfundet, der har bidra- 
get til materiel vækst og øget velfærd, mens andre har haft negative konsekvenser. 


Befolkningsvækst og urbanisering er en af de vigtigste konsekvenser i dag af den industri- 
elle revolution. På billedet ses den berømte Shibuya Crossing i Tokyo, kendt som verdens 
mest travle fodgængerfelt. 

iStockphoto.com/Starcevic 


Et aspekt, som ikke er berørt i denne bog, men som også har sin oprindelse i den industri- 
elle revolution, er opfattelsen af naturen som en ressource, man kan udnytte maksimalt i 
industriens og den økonomiske væksts tjeneste. Under industrialiseringen ændrede landska- 
bet sig, når skovområder blev ryddet for tømmer til byggeindustrien og for at give plads til 
byer, til jernbaner og til opdyrkning af mere landbrugsjord til at føde en voksende befolk- 
ning. Luft- og vandforurening, som vi kun i de seneste årtier er begyndt at forstå konse- 
kvenserne af, startede ligeledes med industrialiseringen. Allerede under den industrielle 
revolution mærkede man konsekvenserne heraf. Kulkraft, som drev dampmaskinerne, 
skabte problemer med smog i storbyerne, og udledning af tungmetaller som kviksølv og bly 
forurenede naturen. Men en bevidsthed om konsekvenserne for miljøet og sundheden kom 

først langt senere. Kul anvendes stadig i dag som fossilt brændstof, mens vi er afhængige af 
olie i fly, skibs- og biltransporten samt i produktionen af industrivarer som mobiltelefoner og 
computere. I dag eksisterer der dog en erkendelse af, at vi kan løbe tør for sådanne energi- 
kilder, og at anvendelsen af disse har negative konsekvenser for klodens klima og miljø. 

Men industrialiseringen skabte også en livsstil, som har gjort os afhængige af fossile brænd- 
stoffer, hvorfor udviklingen i dag ikke kun handler om en ændring af vores adfærd, men 
fokus er på at udvikle bæredygtige alternativer. 

Menneskets forhold til naturen ændrede sig fundamentalt med den industrielle revolution, 
og vores afhængighed af energikilder, som blev grundlagt med industrialiseringen, er en af 
de vigtigste udfordringer i fremtiden. 

iStockphoto.com/MikLav 


På godt og ondt lever vi altså med arven fra den industrielle revolution, og begrebet er ble- 
vet en fast bestanddel af vores ordforråd. Mange taler fx om, at vi er på vej ind i den 4. 
industrielle revolution, hvor den hastige udvikling inden for kunstig intelligens og robottek- 
nologi vil transformere vores produktionsformer, levemåde og forbrug i lige så høj grad som 
under den første industrielle revolution. I moderne fabrikker er mennesker allerede erstattet 
af maskiner, men også andre sektorer, bl.a. sundhedssektoren og transportindustrien, står 
til at ændre sig dramatisk under den 4. industrielle revolution. Som under den første indu- 
strielle revolution vil nye teknologier blive designet med det mål at forbedre menneskers liv, 
men der vil også opstå nye udfordringer og konflikter, som vil nødvendiggøre politisk hand- 
ling på både nationalt og globalt niveau. 

Arbejdsspørgsmål 9.2 


Kan du: 


« Opsummere de væsentligste forskelle mellem industrisamfundet og det post- 
industrielle samfund? 

. Give eksempler på, hvordan industrialiseringen stadig har betydning for den 
måde, vi lever på i dag? 

«+ Vurdere, om arven fra den industrielle revolution har været primært positiv eller 
negativ? 


Kilder til kapitel 9 


Til kapitel 9 er udvalgt to kilder: 


1. David Landes: Why Europe? Why then? (1998) 
2. Andre Gunder Frank: Reorient (1998) 


Kilde 9.1: David Landes (1998) 


David Landes var en amerikansk økonomisk historiker og forfatter til bogen The wealth 
and Poverty of Nations: Why some are so rich and some so poor fra 1998. I bogen for- 
søgte han ved hjælp af en komparativ analyse at forklare, hvorfor det var i Vesten, og 
især England, at den industrielle revolution startede. Landes lagde vægt på betydnin- 
gen af kulturelle faktorer som intellektuel frihed samt frie politiske forhold. Landes er af 
andre blevet anklaget for at repræsentere en såkaldt eurocentrisk holdning. 

David Landes: Why Europe? Why then? (1998) 


Hvad afgjorde, hvor og hvornår den industrielle revolution brød igennem? Spørgsmålet 
er i virkeligheden todelt. For det første må man spørge, hvorfor og hvordan et land 
kunne bryde med vaner og etableret viden og skabe en ny produktionsmåde? Der findes 
andre eksempler i historien på, at man anvendte mekaniseret og maskindreven kraft, 
uden at det resulterede i en industriel revolution. Man kan nævne Sung Dynastiet i Kina 
(spinding af hamp, jernfremstilling), middelalderens Europa (vand- og vindmølletekno- 
logi), det tidlige moderne Italien (silkespinding, skibsbygning), Hollands "guldalder". Så 
hvorfor skete det endeligt i det 18. århundrede? 


For det andet må man spørge, hvorfor det skete i Storbritannien frem for en anden 
nation? 


(…) 


Når jeg skal svare på det første spørgsmål, vil jeg understrege den gradvise udvikling i 
form af akkumulering af viden og knowhow; samt gennembrud, der overskred tærskler. 
Vi har allerede bemærket begrænsningerne inden for islamisk og kinesisk intellektuel og 
teknologisk udvikling, ikke blot den manglende udvikling, men en institutionalisering af 
forhindringerne. I Europa var det modsat; der var en konstant opbygning. I Europa, 
som andre steder, havde videnskab og teknologi deres op- og nedture, deres styrker og 
svagheder, skiftende centre afhængigt af politik og personlige forhold. Men hvis jeg skal 
udpege de særligt vigtige europæiske kilder til succes, vil jeg understrege tre forhold: 


(1) Den voksende intellektuelle frihed; 


(2) Accept af uenighed i form af udviklingen af en fælles kritisk metode, det vil sige eta- 
bleringen af en bestemt norm for bevisførelse anerkendt, anvendt og forstået på tværs 
af nationale og kulturelle grænser; 


(3) Opfindelsen som nyskabelse, det vil sige at skabe procedurer for forskning og dens 
spredning. 


Frihed: Kampen for intellektuel frihed gik tilbage til middelalderens konflikter om tradi- 
tionens gyldighed og autoritet. Europas dominerende opfattelse udsprang af den romer- 
ske kirke — en opfattelse af naturen defineret af de hellige skrifter, forenet med den 
antikke viden snarere end ændret af den. Den blev defineret i form af skolastikken, et 
filosofisk system (inklusiv naturfilosofi), der fremmede en følelse af almagt og autoritet. 


Nye ideer blev nødvendigvis opfattet som manglende respekt og potentiel trussel i 
denne lukkede verden — som de gjorde i islam. I Europa blev accepten imidlertid lettere, 
hvis de indebar en praktisk anvendelighed og hvis de blev beskyttet af herskere, der 
søgte vinding og fordel i forhold til deres rivaler. Det var således ikke et tilfælde, at det 
var i Europa, man begyndte at dyrke det nye og fremskridtet. (..) 


Ældre holdninger hang naturligvis ved. (...) Men i Europa var kirkens magt begrænset af 
kravene fra de sekulære myndigheder (Cæsar vs. Gud) og fra den ulmende religiøse 

uenighed. Sådanne kætterier var ganske vist ikke oplyste i intellektuelle og videnskabe- 
lige anliggender, men de undergravede dogmatiske holdninger og fremmede dermed 
det nye. (...) 


Metode: Blot at observere var ikke tilstrækkeligt. Man skal forstå og kunne give ikke- 
magiske forklaringer på naturfænomener. Usete ting havde ingen troværdighed. Der var 
hverken plads til enhjørninger, basilisker eller salamandere. Hvor Aristoteles forklarede 
fænomener ved tingenes "væsentlige" natur (himmelske objekter bevæger sig i cirkler; 
jordiske op eller ned), sagde den nye filosofi, at det var omvendt: Naturen var ikke i tin- 
gene; tingene var (og flyttede sig) i naturen. Man begyndte desuden at opfatte mate- 
matikken som værdifuld i forhold til at forklare observationer og formulere resultater. 
(..) En sådan tilgang åbnede vejen for målrettede eksperimenter. (….) 


Denne kombination af iagttagelse med måling, verifikation og matematisk deduktion — 
den nye metode — var nøglen til erkendelse. Dens praktiske succes var sikkerhed for, at 
den ville blive beskyttet og tilskyndet, uanset hvilke konsekvenser det havde. Intet som 
dette udviklede sig andre steder. (..) 


Etablering af praksis: Den tredje institutionelle søjle i vestlig videnskab var etableringen 
af en praksis for nye opfindelser. Her fandtes en bred, men spredt gruppe af viden- 
skabsmænd, som arbejdede i forskellige lande og talte forskellige sprog — men alligevel 
udgjorde et fællesskab. Hvad der blev opdaget i et land, blev hurtigt udbredt til andre, 
dels pga. et fælles videnskabeligt sprog, Latin; dels pga. en tidlig etablering af posttje- 
nester; men primært fordi folk bevægede sig i alle retninger. 


(…) 


Storbritanniens tidlige teknologiske overlegenhed på vigtige områder var i sig selv en 
præstation — det var hverken givet af Gud eller tilfældigt, men et resultat af arbejde, 
opfindsomhed, fantasi og foretagsomhed. Pointen er, at Storbritannien havde forudsæt- 
ningerne; men Storbritannien skabte det også selv. For at forstå dette, skal man ikke 
kun se på de materielle fordele (..), men også de ikke-materielle værdier (kultur) samt 
institutioner. Sådanne værdier og institutioner er så velkendte for os (det er derfor, vi 
kalder dem moderne), at vi tager dem for givet. De repræsenterer imidlertid en stor for- 
andring fra tidligere normer, og blev kun accepteret over tid efter at være mødt med 
ihærdig modstand. (...) 


Lad os begynde med at beskrive det ideelle tilfælde, det samfund, der teoretisk set er 
bedst egnet til at skabe materiel fremgang og generel berigelse. Vi skal huske, at dette 
ikke nødvendigvis er et "bedre" eller et "overlegent" samfund (ord, der skal undgås), 
blot et, der er bedre egnet til at producere varer og tjenester. Et sådant ideelt samfund 
for vækst og udvikling ville være et, hvor man: 


1. Var i stand til at betjene, styre og skabe produktionsapparater, samt skabe, 
udvikle og mestre ny teknologi. 

2. Var i stand til at formidle denne viden og know-how til den unge generation, hvad 
enten det drejede sig om formel uddannelse eller træning af lærlinge. 

4. 


5: 


Udvalgte mennesker til job efter deres kompetence og fortjeneste; forfremmede 
og degraderede på grundlag af deres præstationer. 

Skabte mulighed for individuel eller kollektiv virksomhed; tilskyndede til initiativ, 
konkurrence og efterligning. 

Lod folk nyde og forvalte frugten af deres arbejde og foretagsomhed. 


Sådanne standarder har logiske konsekvenser: Lighed for kønnene (hvorved man for- 
dobler puljen af talent); ingen forskelsbehandling på baggrund af irrelevante kriterier 
(race, køn, religion osv.); samt en præference for videnskabelig (resultatorienteret) 
rationalitet frem for magi og overtro (irrationalitet). 


Et sådant samfund ville også have politiske og sociale institutioner, der favoriserede 
opfyldelsen af disse større mål; det ville f.eks: 


ikk 


Ga 


mm 


(…) 


Sikre den private ejendomsret, som tilskynder til opsparing og investering. 

Sikre den personlige frihed — både mod tyranni og mod privat uorden (kriminalitet 
og korruption). 

Håndhæve kontrakter. (.) 

Sørge for en stabil regering, ikke nødvendigvis demokratisk, men styret af offent- 
ligt kendte regler (en regering styret af love snarere end af personer). (..) 

Sørge for en lydhør regering. (..) 

Sørge for en redelig regering, så økonomiske aktører ikke forsøger at få fordele 
eller privilegier inden eller uden for markedet. (.….) 

Tilvejebringe en moderat, effektiv, sparsommelig regering. Resultatet ville være 
at holde skatterne nede, begrænse regeringens fordring på det økonomiske over- 
skud, og undgå privilegier. 


Intet samfund har nogensinde matchet dette ideal. (..) Dette paradigme viser ikke 
desto mindre en historisk tendens. Det er de kvaliteter, som har fremmet økonomisk og 
materiel fremgang. Det repræsenterer en markant afvigelse fra tidligere sociale og poli- 
tiske samfundstyper; og det er ikke tilfældigt, at den første industrielle nation også var 
den første til at nærme sig en sådan ny social orden. 


For det første havde Storbritannien fordel af at være en nation. Med det mener jeg ikke 
blot at være underlagt en hersker, ikke blot en stat eller en politisk enhed, men en selv- 
bevidst enhed kendetegnet ved fælles identitet og loyalitet og ved ligestilling i forhold til 
civil status. (...) Storbritannien var desuden ikke bare en nation. Det var en tidligt 
moderne, industriel nation. Vi må huske på, at det vigtigste træk ved et sådant samfund 
er evnen til forandring og tilpasning til nye ting og nye måder, så betydningen af, hvad 
der er "moderne" og "industrielt" altid forandrer sig. En væsentlig forandring var: 
Befolkningens stigende frihed og sikkerhed. (...) 


The wealth and Poverty of Nations, Abacau (London) 1999, s. 200-219 (uddrag). Over- 
sat af Helle Folkersen. 

Spørgsmål til kilde 9.1 


1. Hvilke faktorer havde ifølge Landes været fremmende for vestlig tænkning og 
videnskab siden renæssancen? 

2. Hvilke politiske og kulturelle forudsætninger var ifølge Landes vigtige for, at den 
industrielle revolution opstod netop i Storbritannien, og hvorfor mente han ikke, 
at en sådan revolution kunne være sket i et ikke-vestligt samfund? 

3. Hvilken ideologi ser du Landes som en repræsentant for? 


Kilde 9.2: Andre Gunder Frank (1998) 


Andre Gunder Frank var en tysk-amerikansk sociolog og økonomisk historiker. Han var 
tilhænger af den skole inden for økonomien, som man kalder world-system theory, 
hvor man flyttede fokus fra udviklingen inden for enkelt nationer til globale socio-øko- 
nomiske relationer. I bogen 'Reorient: Global Economy in the Asian Age' fra 1998, for- 
søgte han at forklare, hvordan økonomisk magt havde skiftet fra Asien til Europa og til- 
bage igen. Især var han kritisk overfor historiske analyser, der betragtede Vestens 
teknologiske og økonomiske udvikling som en unik proces, hvilket ifølge Frank var et 
udtryk for eurocentrisme. Frank gik så langt som til at beskrive Vestens opstigning rent 
verdenshistorisk som en kortvarig afvigelse omkring år 1800 i en udvikling, der ellers 
var, og er, domineret af Asien. Vestens opstigning var således tilfældig og ikke et resul- 
tat af en særlig vestlig kultur. Det var også stærkt hjulpet på vej af de vestlige landes 
kolonisering af Amerika fra omkring år 1500 og den tilførsel af sølv herfra, som i en 
periode gjorde det muligt for europæerne at få fodfæste på det asiatiske marked. 

Andre Gunder Frank: Reorient (1998) 


Forestillingen om et europæisk, efterfulgt af et vestligt, "hegemoni" over resten af ver- 
den er underforstået i de fleste historiske, sociale, "videnskabelige" og populære bøger 
og opfattelser. Politisk hegemoni kommer til udtryk i megen nyere litteratur om interna- 
tionale forhold. (..) De beviser, der er blevet præsenteret i kapitel 2, 3 og 4, er tilstræk- 
kelige til at begrave ethvert krav på historisk sandfærdighed af et sådant politisk, øko- 
nomisk eller endda kulturelt hegemoni på globalt plan af nogen dele af, eller endda af 
hele Europa, før år 1800. På intet tidspunkt i løbet af de fire århundreder [1400-1800], 
der er blevet gennemgået her, var nogen økonomi eller stat i stand til at udøve nogen 
betydelig grad af hegemoni eller endda kontrol over økonomien, de politiske forhold, 
kulturelle forhold, eller verdenshistorien som helhed. Hvis verdensøkonomien overhove- 
det havde et regionalt produktionsmæssigt og kommercielt knudepunkt, var det i Asien, 
og det var centreret i Kina. Europa var i alle henseender marginalt. 


I endnu mindre grad var nogen dele af Europa i stand til at udøve hegemonisk magt 
eller økonomisk kontrol i, eller over, hele verden (...) De europæiske og atlantiske øko- 
nomier, for ikke at nævne de civile samfund, var stillestående i forhold til verdensøko- 
nomien. De spillede ikke engang en betydelig teknologisk førerrolle. De europæiske sta- 
ter var alt i alt små spillere rent politisk i forhold til Ming/Qing Dynastiet, Mogulriget, Det 
Ottomanske Rige eller endda Safavideriget. På baggrund af sådanne beviser, bør man 
så ikke revidere hele begrebet "hegemoni"? 


Hvordan løftede Vesten sig så op, hvis hverken den eller dens produktionsmåde var 
usædvanlig, og man ikke engang havde forhåbninger om hegemoni før år 1800? Den 
uundgåelige konklusion er, at der må have været andre faktorer til stede, eller at nogle 
endnu ikke forklarede forhold fik disse faktorer til at arbejde for dem. Vi har set, at de 
fleste bestræbelser på at besvare dette spørgsmål hidtil har haft et forkert fokus, fordi 
man kun ledte efter disse faktorer i Europa. Men da Vesten var en del af den globale 
verdensøkonomi, kunne Vesten ikke løfte sig op af sig selv. I stedet må Vestens opstig- 
ning forklares inden for selve verdensøkonomien. Derfor er det nytteløst at kigge efter 
årsagerne udelukkende, eller endda primært, i Vesten eller dele af den — medmindre 
motivet for at gøre det er ideologisk, det vil sige for at klappe sig selv på ryggen og tale 
andre ned som værende mere inkompetente. 


lcd) 


Vestens opstigning i Europa var således ikke et resultat af, at man trak sig selv op. (..) 
Den (cykliske) tilbagegang af de asiatiske økonomier og regionale hegemonier lettede 
denne europæiske opstigning. 


ce) 


I modsætning til megen historieskrivning og samfundsteori var det ikke den påståede 
forudgående europæiske "udvikling", der gjorde den parat til at lette efter år 1800. Det 
vil sige, at Vestens opstigning efter år 1800 ikke var et resultat af en "kontinuerlig" 
europæisk udvikling siden renæssancen, og endnu mindre takket være dens græske 
eller jødiske rødder (..) Den industrielle revolution var en uforudset begivenhed, der 

fandt sted i en del af Europa som et resultat af en ulige og ujævn proces i verdensøko- 
nomien som helhed. (.) 


Måske ville det være bedre at fokusere på to vigtige afvigelser i den tidlige moderne tid 
i en ellers kontinuerlig historisk udvikling i den globale økonomi: Den ene [afvigelse] var 
den columbianske udveksling , efter den nye verdens indlemmelse under den gamle 
efter år 1500. Den anden [afvigelse] var den demografiske og økonomiske udveksling 
og måske også det miljømæssige pres på ressourcerne i forholdet mellem Asien og 
Europa, som afledte den industrielle revolution omkring år 1800. Begge dele var dog 
kun afvigelser skabt af den verdensøkonomiske udvikling. I begge tilfælde var europæ- 
erne i højere grad redskaber end initiativtagere i den globale udvikling. 


Reorient: Global economy in the Asia Age, University of California Press, 1998. s. 4 & s. 
332-334 & 343. Oversat af Helle Folkersen. 


Spørgsmål til kilde 9.2 


1. Hvorfor afviste Frank tanken om Vestens hegemoni før år 1800? 

Hvad var denne tanke ifølge Frank et udtryk for? 

3. Hvordan adskilte Frank sig fra Landes i sit syn på, hvad der forårsagede den 
industrielle revolution? 


n 

